MDP ge membarun beynun nuvaa gotheh raajjeyga nuhin'gaane: Nasheed - vNews.mv\nއެމްޑީޕީގެ މެންބަރުން ބޭނުންނުވާ ގޮތެއް ރާއްޖޭގައި ނުހިނގާނެ: ނަޝީދު\nރައީސް ސޯލިހު އެމްޑީޕީގެ ވިންދާ އިދިކޮޅަށް ކަންކަން ނުގެންދަވާނެ: ނަޝީދު\nޝިފްޒާ މުޞްޠަފާ Male' | 18 October 2019, 02:37\nއެމްޑީޕީގެ މެންބަރުން ބޭނުންވާ ގޮތް ނޫން ގޮތެއް ރާއްޖޭގައި ނުހިނގާނެ ކަމަށާއި ރައީސް ސޯލިހު އެމްޑީޕީގެ ވިންދާއި އުންމީދުތަކާއި ބޭނުންތަކާ އިދިކޮޅަށް އަދި ފުށުއަރާނެ ގޮތަކަށް ކަންކަން ނުގެންދަވާނެ ކަަމަށް އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ އެމްޑީޕީގެ ރައީސްގެ މަގާމަށް ދެވަނަ ދައުރަކަށް ކުރިމަތިލައްވާކަން އިއުލާންކުރެއްވުމަށްފަހު، ޕާޓީގެ މެންބަރުންނާ ބައްދަލުކުރެއްވުމަށް ދަރުބާރުގޭގައި ބޭއްވި ބައްދަލުވުމުގައެވެ.\nކުރީގެ ރައީސުލްޖުމްހޫރިއްޔާ ނަޝީދު ވިދާޅުވީ ކޮންމެ ފަހަރަކުވެސް އެމްޑީޕީން ވެރިކަމަށް ނުކުންނަނީ ތަސައްވުރަކާ އެކުގައި ކަމަށާއި މެންބަރުންގެ މަސައްކަތުން ދެ ރިޔާސީ އިންތިޚާބު ކާމިޔާބުކޮށްފައިވާ ކަމަށެވެ. އަދި ރައްޔިތުންގެ މަޖިލީހުގެ އިންތިޚާބުގައި ތިންބައިކުޅަދެބައި ހޯދާފައިވާ ކަމަށާއި ރައީސް ޔާމީނުގެ ދައުރުގައި ބޭއްވި ކައުންސިލް އިންތިޚާބުގެ އަޣުލަބިއްޔަތު ވެސް އެމްޑީޕީން ހޯދާފައިވާ ކަމަށެވެ. އެމްޑީޕީގެ ކާމިޔާބީ ރައީސް ނަޝީދު ސިފަކުރެއްވީ އަބަދުވެސް ކާމިޔާބު ހޯދާ މެޝިނެއްގެ ގޮތުގައެވެ.\nއެމްޑީޕީގެ ގިނަ އަދަދެއްގެ މެންބަރުން ބައިވެރިވި މި ބައްދަލުވުމުގައި ރައީސް ނަޝީދު ވިދާޅުވީ އެމްޑީޕީގެ މެންބަރުންގެ އުންމީދުތަކެއް އެބައޮތް ކަމަށާއި އެމްޑީޕީގެ މެންބަރުން ބޭނުންވާ ގޮތް ނޫން ގޮތެއް ރާއްޖޭގައި ނުހިނގާނެ ކަމަށެވެ. ރާއްޖޭގައި ހެޔޮގޮތުގައި ކަންކަން ކުރިއަށްގެންދިއުމަށް އެއްވެސް ހުރަހެއް އެމްޑީޕީއަށް ނޯންނާނެ ކަމަށާއި ރައީސް ސޯލިހު ހިންގަވަމުން ގެންދަވަނީ އެމްޑީޕީގެ ސިޔާސަތު ކަމަށެވެ. އެގޮތުން ސަރުކާރުގެ ސްޓްރެޓެޖިކް އެކްޝަން ޕްލޭން އިފުތިތާހު ކުރެވިފައިވާ ކަމާއި ޕްރޮޖެކްޓެއް ނުހިނގާ އެއްވެސް ދާއިރާއެއް މިހާރު ނޯންނާނެކަން ފާހަގަކުރެއްވިއެވެ. އެމަނިކުފާނު ވިދާޅުވީ އެމްޑީޕީން ބޭނުންވާ ޚާއްސަ ކަންތައްތަކެއް އަދިވެސް އެބައޮތް ކަމަށެވެ.\nއެއީ ސަރުކާރު، އަޅުގަނޑުމެންގެ ވިސްނުމުގައި އަޅުގަނޑުމެން ހިންގުން. އަޅުގަނޑުމެންގެ ސަރުކާރަކަށް އަޅުގަނޑުމެން މި ބޭނުންވާ، އަޅުގަނޑުމެން މި އުންމީދުކުރާ ކަންކަން. އަޅުގަނޑުމެން ހިތުއެޅި ކަމެއް، އަޅުގަނޑުމެން ކުރެހި މަންޒަރެއް، އެހެން މީހަަކަށް ގޮސް، އެހެން ބަޔަކަށް އެ މަސައްކަތް ކުރެވޭނެ ގޮތެއް ހޯދަން އަޅުގަނޑުމެނަށް ދަތި. އަބަދުވެސް ފެނޭ ނުފަރިތަވެގެން އުޅުއްވާ ތަން. ވަޒީރު ބޭފުޅުންވެސް. އަޅުގަނޑު މިދަންނަވަނީ އެއްވެސް ހާލެއްގައި އެމްޑީޕީގެ ވަޒީރު ބޭފުޅުންނެއް ނޫން. މިދަންނަވަނީ ތިބޭފުޅުން އެބަ އެދެއޭ ތިބޭފުޅުން މި ސަރުކާރު ހިންގުމަށް. ތިބޭފުޅުން ބޭނުންވާ މިސްރާބަށް މި ސަރުކާރު ދިއުމަށް.\nރައީސް ނަޝީދު ވިދާޅުވީ ސަރުކާރުން މަސައްކަތް ކުރަމުންދާނީ އެމްޑީޕީގެ މެންބަރުންގެ އުންމީދުތަކާ އެއްގޮތަށް ކަމަށާއި އެމަނިކުފާނަށް ރައީސުލްޖުމްހޫރިއްޔާ އޮޅިވަޑައިނުގަންނަވާނެ ކަމަށެވެ. ރައީސް ސޯލިހު އެމްޑީޕީގެ ވިންދާއި އުންމީދުތަކާއި ބޭނުންތަކާ އިދިކޮޅަށް އަދި ފުށުއަރާނެ ގޮތަކަށް ކަންކަން ނުގެންދަވާނެ ކަަމަށެވެ.\nނަޝީދު ވަނީ ސަރުކާރު ހިންގަން އެމްޑީޕީގެ މެންބަރުން ތިބުމަކީ ޕާޓީއާއި އަދި އެމަނިކުފާނު ވެސް ބޭނުންފުޅުވާ ގޮތް ކަމަށް ތަކުރާރުކޮށް ވިދާޅުވެފައެވެ. އަދި އެ މިސްރާބަށް ދެވޭނެކަން ފާހަގަކުރައްވައި ވިދާޅުވީ އެމްޑީޕީއަކީ ބަހާލެވޭނެ ނުވަތަ ބައިބައިކުރެވޭނެ ޕާޓީއެއް ނޫން ކަމަށެވެ. އަދި އެމަނިކުފާނަކީ އެންމެ ގިނަ ސިޔާސީ ޕާޓީ ހަދަން އުޅޭ މީހާ ނޫން ކަމަށް ވިދާޅުވެ ސަރުކާރު ކޯލިޝަނުގައި ހިމެނޭ ރައީސް މައުމޫނަށް ވަނީ ފާޑުވިދާޅުވެފައެވެ.\nއަޅުގަނޑަކީ ހަމަ އެންމެ ސިޔާސީ ޕާޓީއެއް ހެދުމުގެ ފިކުރު އަބަދުވެސް ހުރި މީހެއް. އަޅުގަނޑަކީ ހިތުގެ އަޑިން ގިނަ ޕާޓީ އެކުލެވޭ ސިޔާސީ ނިޒާމު ގަބޫލުކުރާ މީހެއް. އެހެންވީމަ އަޅުގަނޑަށް ވަދެވެންވެސް އޮންނާނީ އެންމެ ޕާޓީއެއް، އަޅުގަނޑަށް އުޅެވޭނީ ވެސް އެންމެ ޕާޓީއެއްގައި. އެއީ އިންސާނެއްގެ އޮންނާނީ އެންމެ ފިކުރެއް ވީމަ. މާދަމާ ގޮސް އެހެން ޕާޓީއެއް ހަދާފައި އޭގެ އަނެއް ދުވަހު އަނެއްކާ ކޮއްކޮއަށް ޕާޓީއެއް ހަދައިދީފައި، ދައްތައަށް ޕާޓީއެއް ހަދައިދީފައި، ބޭބެއަށް ޕާޓީއެއް ހަދައިދީފައި އެހެނެއް ނުދެވޭނެ. އެއީ ގިނަ ޕާޓީ އެކުލެވޭ ނިޒާމެއް ނޫން.\nނަޝީދު ވިދާޅުވީ ރައީސް މައުމޫން ވެސް އަދި ރައީސް ޔާމީނަށް ވެސް ސިޔާސީ މައިދާނުގައި ހަރަކާތްތެރިކޮށް އުޅުއްވެނީ އެމްޑީޕީއާ ހެދި ކަމަށެވެ. ވާދަވެރިން އަބަދުވެސް ވާދަކުރުމަށް ރާވާނެ ކަމަށާއި ނަމަވެސް އަބަދުވެސް އެމަނިކުފާނު ވިދާޅުވާ ފަދައިން އެމްޑީޕީ ނޫން ޕާޓީތައް އެއްބަޔަކު އަނެއްބަޔަކު ތިބޭނީ ޖެހިފައި ކަމަށް ވިދާޅުވިއެވެ. އަދި ސަރުކާރު ކޯލިޝަނުގައި ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހީމަށް ވެސް ފާޑުވިދާޅުވިއެވެ.\nއަޅުގަނޑުމެންނާ ދިމާއަށް އަޅުގަނޑުމެންގެ ވާދަވެރިން އަންނާނެ. އަޅުގަނޑުމެންނާ ދިމާލަށް އޮނަރަބަލް ގާސިމް އިބްރާހީމް އަންނާނެ، ކިތަންމެ އެއްޗެއް ވިދާޅުވާނެ. އަޅުގަނޑުމެންނާ ދިމާލައަށް ރައީސް އަބްދުﷲ ޔާމީން ވަޑައިގަންނަވާނެ. އަޅުގަނޑުމެންނާ ދިމާލަށް އަޅުގަނޑުމެންގެ ހުރިހާ ވާދަވެރި ޕާޓީތައް އަންނާނެ. އެބޭފުޅުން މަސައްކަތް ކުރާނެ އަޅުގަނޑުމެންގެ ތެރޭގައި ޚިލާފު އުފައްދަންވެސް.\nރައީސް ނަޝީދު ވިދާޅުވީ ކިތަންމެ ވަރަކަށް ބައިބައިކުރަން އުޅުނަށް އެމްޑީޕީގެ މެންބަރުންގެ ސާބިތުކަން ގުޑުވާނުލެވޭނެ ކަމަށެވެ. މި ސަރުކާރަކީ އެންމެ ކާމިޔާބު ސަރުކާރަށް އެމްޑީޕީއަށް ހެދޭނެ ކަމަށާއި ސަރުކާރު ބަދަލުވުމަށް އެމްޑީޕީ ތެރެއިން އެކަކުވެސް ނޭދޭނެ ކަމަށެވެ.\nމެނިފެސްޓޯގައި އެތައް ކަމަކަށް ވައުދުވެފައިވާކަން ފާހަގަކުރައްވައި ނަޝީދު ވިދާޅުވީ އެންމެ ހަރުއަޑުން ދެއްކީ އިންސާފު ގާއިމުކޮށްދޭނެ ވާހަކަ ކަމަށެވެ. އިންސާފު ގާއިމުކުރުމށްޓަކައި ގިނަ މަގާމުތަކަކަށް ބަދަލުގެންނަންޖެހޭ ކަމަށާއި ކޯޓުތަކާއި މުސްތަގިއްލު މަގާމުތަކަށް ވެސް ބަދަލުއަންނަންޖެހޭ ކަމަށެވެ. އަދި ކަންކަމާމެދު އެންމެން ވިސްނާ ގޮތްވެސް ބަދަލުކުރަންޖެހޭ ކަމަށެވެ. އެގޮތުގެ މަތިން ކަންކަން ބަދަލުވާނެ ކަމަށާއި ގާނޫނުތައް ބަދަލުކުރުމާއި އޭގެ އިތުރަށް ކުރަން ހުރި ކަންކަން ވެސް ކުރެވޭނެ ކަމަށް ރައީސް ނަޝީދު ވިދާޅުވިއެވެ.


Ameeth 1 massala ehga fas vana faharah polihah | Mihaaru\nއަމީތު، ފުލުހުންގެ ބެލުމުގެ ދަށުން ސުޕްރީމް ކޯޓަށް ހާޒިރު ކުރަނީ. ---ފޮޓޯ: މިހާރު\nއަމީތު އެއް މައްސަލައެއްގައި ފަސް ވަނަ ފަހަރަށް ޕޮލިހަށް\n22 މާޗް 2018 - 13:124comments\nމަޑުއްވަރީ ދާއިރާގެ މެމްބަރު މުހައްމަދު އަމީތު އަނެއްކާ ވެސް ފުލުސް އޮފީހަށް ހާޒިރުވާން އަންގައިފި އެވެ. މިއީ އެއް މައްސަލައެއްގައި އަމީތު ފުލުހަށް ހާޒިރުވާން އެންގި ފަސް ވަނަ ފަހަރެވެ.\nފުލުހުން ތަހުގީގު ކުރަނީ މިދިޔަ ހުކުރު ދުވަހު ބޭއްވި ނޫސްވެރިންގެ ބައްދަލުވުމެއްގައި ހުރިހާ ރަށެއްގެ މަގުތަކަށް މީހުން ނިކުމެ، ސަރުކާރާ ދެކޮޅަށް މުޒާހަރާ ކުރުމަށް އަމީތު ހިތްވަރު ދެއްވި ކަމަށް ބުނެ އެވެ.\nއަމީތު ޕޮލިހަށް ހާޒިރުވާން އެންގީ މިރޭ 8:30 އަށެވެ.\n"މިހާރު" އާ ވާހަކަ ދައްކަވަމުން އަމީތު ވިދާޅުވީ ރޭ ފުލުހުންގެ އިދާރާ އަށް ހާޒިރުވުމުން، ހަމަ އެ މައްސަލައިގެ ތަހުގީގެއް ކުރިއަށްދާ ކަމަށް ބުނެ، ތަހުގީގު ކުރިއަށް ނުގެންދެވޭނެ ކަން އެންގެވި ކަމަށެވެ. އަދި މިރޭ އަލުން ފުލުސް އޮފީހަށް ހާޒިރުވާން އެންގި ކަމަށް އޭނާ ވިދާޅުވި އެވެ.\nއަމީތު އެ އިޝާރާތް ކުރެއްވީ، ރާއްޖޭގެ ހުރިހާ ރަށަކުން މީހުން މަގުތަކަށް ނުކުމެ ސަރުކާރާ ދެކޮޅަށް އަޑު އުފުލައި، މުޒާހަރާ ކުރަން ހިތްވަރު ދެއްވި ކަމަށް ބުނެ މާފަންނު އުތުރު ދާއިރާގެ އެމްޑީޕީގެ މެމްބަރު އިމްތިޔާޒް ފަހުމީ (އިންތި) އާ ސުވާލު ކުރަން ބޭއްވި ތަހުގީގަށެވެ.\n"އަޅުގަނޑު ދެންނެވިން ދަންވަރު ދޭއް ނޫނީ ތިނެއް ޖަހަންދެން ވެސް އިނދެފާނެ ކަމަށް. އެކަމަކު، އެގޮތަކަށް އެބޭފުޅުން އެއްބަސްވެވަޑައިނުގެންނެވި،" އަމީތު ވިދާޅުވި އެވެ.\nއަމީތު ވިދާޅުވީ އެއް ވަގުތެއްގައި ތަހުގީގުތައް ކުރިއަށް ނުގެންދެވުމަކީ ވަރަށް ބޮޑު މައްސަލައެއް ކަމަށެވެ. އަދި މިކަމުން ވެސް، ފުލުހުންގެ "ކެޕޭސިޓީ" އާ މެދު ސުވާލު އުފެދޭ ކަމަށް އޭނާ ވިދާޅުވި އެވެ.\nމިދިޔަ މަހުގެ5ގައި ރައީސް އަބްދުﷲ ޔާމީން ކުއްލި ނުރައްކަލުގެ ހާލަތު އިއުލާން ކުރެއްވުމަށް ފަހު، ތަފާތު ތުހުމަތުގައި ރައްޔިތުންގެ މަޖިލީހުގެ އިދިކޮޅު ގިނަ މެމްބަރުންތަކެއް ދަނީ ފުލުސް އޮފީހަށް ހާޒިރުކޮށް ސުވާލު ކުރަމުންނެވެ. އަދި ރައީސް ޔާމީންގެ ވެރިކަން ވައްޓާލަން ރޭވުމާއި އެކަމަށްޓަކައި ރިޝްވަތު ދިނުމާއި ރިޝްވަތު ހިފުމުގެ ތުހުމަތުގައި ވެސް އިދިކޮޅު ބައެއް މެމްބަރުން ވަނީ ހައްޔަރުކޮށްފަ އެވެ.\nދެއްކި ވާހަކަ "ފަހުމުނުވި" ކަމަށްބުނެ އަމީތު ޕޮލިހަށް


BREAKING | Covid-19: UK In Ithuru 1631 Maru, Jumla Adhadhu 100k Ah Araifi - Vaguthu\nކޮވިޑް-19: އިނގިރޭސިވިލާތުން 1631 މަރު، ޖުމްލަ އަދަދު އެއްލައްކަ އަށް އަރައިފި\nކޮވިޑް-19 ޖެހިގެން އިނގިރޭސިވިލާތުން އިތުރު 1،631 މީހަކު މަރުވެ، ޖުމްލަ މި ބަލީގައި މަރުވި މީހުންގެ އަދަދު އެއްލައްކައަށް އަރައިފިއެވެ.\nއެގައުމުން އިތުރު 1،631 މީހަކު މި ބަލި ޖެހިގެން މަރުވެފައިވާއިރު، މިދިޔަ ހަފްތާގެ ތެރޭގައި މި ބަލި ޖެހިގެން މަރުވި މީހުން މީހުންގެ އަދަދު އުޅެނީ 500 އިން މަތީގައެވެ. އެގައުމުން މިހާތަނަށް މި ބަލި ޖެހިގެން މަރުވެފައިވަނީ 100،162 މީހެކެވެ.\nއިނގިރޭސިވިލާތުން ކޮވިޑް-19 ޖެހިގެން މިހާތަނަށް އެންމެ ގިނަ މީހަކު މަރުވެފައިވަނީ މިމަހުގެ 20 ވަނަ ދުވަހުއެވެ. އެދުވަހު އެގައުމުން 1،820 މީހަކު ވަނީ ބަލި ޖެހިގެން މަރުވެފައެވެ.\nއެގައުމުން ކޮވިޑް-19 އަށް އިތުރު 20،089 މީހަކު ވަނީ ފައްސިވެފައެވެ. މިއާއި އެކު އެގައުމުން މި ބަލި ޖެހުނު މީހުންގެ އަދަދު ވަނީ 3،689،746 އަށް އަރާފައެވެ. އެގައުމުން އެންމެ ގިނަ މީހުން މި ބައްޔަށް ފައްސިވެފައިވަނީ މިމަހުގެ އަށް ވަނަ ދުވަހުއެވެ. އެދުވަހު އެގައުމުން 68،053 މީހަކު ވަނީ މި ބައްޔަށް ފައްސިވެފައެވެ.\nކޮވިޑް-19 އެގައުމުގައި ހަލުވި ކަމާއި އެކީ ފެތުރެމުން އަންނާތީ އެގައުމުގައި ވަނީ ވެކްސިން ދިނުމުގެ ޕްރޮގްރާމެއްވެސް ފަށާފައެވެ. އެހެންނަމަވެސް އެގައުމުގައި ވެކްސިން ދިނުމުގައި ދަތިތަކެއް ހުރިކަން އެގައުމުން ވަނީ ފާހަގަ ކޮށްފައެވެ.\n219 ގައުމަކާއި ސަރަހައްދެއް ހިމެނޭ ގޮތަށް ކޮވިޑް-19 ފެތުރިފައިވާއިރު، އިނގިރޭސިވިލާތަކީ މި5ވަނަ އަށް އެންމެ ގިނަ މީހުން ފައްސިވެފައިވާ ގައުމެވެ. އެގައުމުން ކޮވިޑް-19 ޖެހިގެން މިހާތަނަށް 1،648،218 މީހަކު ރަނގަޅުވެފައިވާއިރު، މިވަގުތު މި ބަލި ޖެހިގެން ފަރުވާ ދެމުން އަންނަނީ 1،941،366 މީހަކަށެވެ. އޭގެ ތެރެއިން 4،032 މީހަކަށް ފަރުވާ ދެމުން އަންނަނީ ހާލު ދެރަވެގެން ނުވަތަ އައިސީޔޫގައެވެ.


Honeymoon heydhakuran emme Hiygaimu resortakah anekkaves Vakkaru Maldives\nހަނީމޫން ހޭދަކުރަން އެންމެ ހިތްގައިމު ރިސޯޓަކަށް އަނެއްކާވެސް ވައްކަރު\nހަނީމޫން ހޭދަކުރަން އެންމެ ހިތްގައިމު ރިސޯޓްގެ އެވޯޑް ޖެހިޖެހިގެން ދެވަނަ ފަހަރަށް ބ. އަތޮޅުގައި މަތީފެންވަރުގެ ރިސޯޓެއްގެ ގޮތުގައި ހިންގަމުން އަންނަ ވައްކަރު މޯލްޑިވްސްއިން ހާސިލުކޮށްފި އެވެ.\nމިއަހަރު ބޭއްވި ވޯލްޑް ޓްރެވަލް އެވޯޑްސްގައި އެކި ކެޓަގަރީތަކުން ހަތަރު އެވޯޑެއް އެ ރިސޯޓަށް ވަނީ ލިބިފަ އެވެ. އިންޑިއާ ކަނޑުގެ ލީޑިން ރިސޯޓުގެ އެވޯޑު ވެސް ލިބުނީ ވައްކަރަށެވެ.\nވައްކަރު މޯލްޑިވްސް އަށް ލިބުނު އެވޯޑުތައް\n– އިންޑިއަން އޯޝަން ލީޑިން ރިސޯޓް 2021\n– ވޯލްޑް ލީޑިން ހަނީމޫން ރިސޯޓް 2021\n– މޯލްޑިވްސް ލީޑިން ހޮޓެލް ސުއިޓް 2021\n– އިންޑިއަން އޯޝަން ލީޑިން ހޮޓެލް ސުއިޓް 2021\nހަނީމޫން ހޭދަކުރަން އެންމެ ރަނގަޅު ރިސޯޓަކަށް ވައްކަރު ހޮވުމާއި ގުޅިގެން އެ ރިސޯޓްގެ ޖެނެރަލް މެނޭޖަރު އިއަން މެކްކޮމެކް ވިދާޅުވީ އެ ރިސޯޓައި ޗުއްޓީ ހޭދަކުރަން އަންނަ ލޯބިވެރިންނާއި ދެމަފިރިންނަށް އަބަދުވެސް ހާއްސަ ހިދުމަތްތަކެއް ރިސޯޓުން ދެމުން އަންނަ ކަމަށެވެ.\n“ރޮމޭންޓިކް ޗުއްޓީއެއް ހޭދަކުރުމަށް ވައްކަރަކީ އެންމެ ރަނގަޅު މަންޒިލަށް ކުރިއަށް އޮތްތަނުގައި ވެސް ވެގެން ދާނެ.” މެކްކޮމެކް ވިދާޅުވިއެވެ.\nޔުނެސްކޯގެ ބަޔޮސްފިއާ ރިޒާވްގައި ބޮޑު ފަޅަކާއެކު އޮންނަ ހިތްގައިމު އެ ރިސޯޓުގައި އެއްގަމު ކޮޓަރި އަދި މޫދު ކޮޓަރީގެ އިތުރުން ހަތަރު ރެސްޓޯރަންޓާއި ދެ ބާ ހިމެނެ އެވެ. އޭގެ އިތުރުން އާއްމުކޮށް ބޭނުންކުރެވޭ ބޮޑު ޕޫލަކާއި ކުޑަކުދިންގެ ޕޫލެއް އަދި ބައެއް ކޮޓަރިތަކުގައި ވެސް ޕްރައިވެޓް ޕޫލް ހިމަނާފައިވެ އެވެ. އަދި އެ ރަށުގައި ސްޕާގެ ޚިދުމަތާއި ޑައިވިން އާއި ވޯޓާ ސްޕޯޓްސްގެ ވެސް ހަރަކާތްތައް ވެސް އޮވެ އެވެ.\nޓޫރިޒަމްގެ ދާއިރާގައި މަސައްކަތްކުރާ ފަރާތްތަކުގެ އަގު ވަޒަންކުރުމަށް ވޯލްޑް ޓްރެވަލް އެވޯޑަކީ 1993 ވަނަ އަހަރު ތައާރަފްކުރި އެވޯޑެކެވެ. ޓޫރިޒަމް ދާއިރާގެ ނަން މަޝްހޫރު ގިނަ ބައެއްގެ ބައިވެރިވުން މި ހަފުލާގައި އޮވެ އެވެ.


SunOnline: Adheeb ge7massalaige adu ehun miadhuves cancel\nއަދީބުގެ ހަތް މައްސަލައިގެ އަޑުއެހުން މިއަދުވެސް ކެންސަލް\nނަޖާހު މަސްއޫދު 15 Mar 2020, 15:24\nއޭޕްރީލް 28، 2019: ކުރީގެ ނައިބް ރައީސް އަހުމަދު އަދީބު -- ސަން ފޮޓޯ/ ފަޔާޒު މޫސާ\nދައުލަތުން ކުރީގެ ނައިބު ރައީސް އަހުމަދު އަދީބުގެ މައްޗަށް ކޮށްފައިވާ ހަތް ދައުވާގެ އަޑުއެހުން މިއަދު ކްރިމިނަލް ކޯޓުގައި ތާވަލުކުރުމަށް ފަހު ކެންސަލްކޮށްފި އެވެ.\nއެމްއެމްޕީއާރްސީގެ ހިޔާނާތުގެ މައްސަލައާ ގުޅިގެން އަދީބުގެ މައްޗަށް ދައުލަތުން މިހާރު އުފުލާފައި ވަނީ ޖުމްލަ ހަތް ދައުވާ އެކެވެ. އެއީ ހިޔާނާތްތެރިވުމުގައި ބައިވެރިވުމުގެ ދެ ދައުވާއަކާއި، މަނީ ލޯންޑަރިންގެ ދެ ދައުވާއަކާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދައިދިނުމުގެ ދެ ދައުވާއަކާއި، ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެކެވެ.\nމިއަދު މެންދުރު 2:00 އަށް ތާވަލު ކުރި އެ އަޑުއެހުން ކެންސަލް ކުރިކަން ކޯޓުން ވަނީ ނޫސްވެރިންނަށް އަންގައިފަ އެވެ. ކްރިމިނަލް ކޯޓުގެ އޮފިޝަލަކު ބުނި ގޮތުގައި އެ އަޑުއެހުން ކެންސަލް ކުރީ ރަސްމީ ގަޑި ނޫން ގަޑިއެއްގައި އަޑުއެހުން ކުރިއަށް ގެންދަން ޖެހޭތީ އެވެ.\nއިއްޔެ ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަނުން ވަނީ ރަސްމީ ގަޑި ނިމުމަށް ފަހު ކޮންމެހެން ކުރަންޖެހޭ ކަންކަމަށް ނޫނީ އޮފީސްތައް ނުހުޅުވުމަށް އަންގައި ޝަރުއީ ދާއިރާގެ އޮފީސްތަކަށް ސާކިއުލާއެއް ނެރެފަ އެވެ. އެ ސާކިއުލާ ނެރުނީ ދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 ރާއްޖޭގައި ފެތުރިޔަ ނުދިނުމަށް އަޅާ ފިޔަވަޅެއްގެ ގޮތުންނެވެ.\nއަދީބުގެ މައްޗަށް ކޮށްފައިވާ މަނީ ލޯންޑަރިން އަދި މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ދައުވާއެއްގެ އަޑުއެހުން މިދިޔަ ޖެނުއަރީ 26ގައި ކޯޓުގައި ތާވަލު ކުރިއެވެ. އެކަމަކު އެ ދުވަހު ދައުލަތުން އެދިގެން އެ އަޑުއެހުން ކެންސަލް ކުރީއެވެ.\nމިހާރު ކޮށްފައިވާ ހަތް ދައުވާއާ ގުޅިގެން އަދީބު ކުށަށް އިއުތިރާފުވެ އެއްބާރުލުން ދިނުމުގެ އެއްބަސްވުމެއްގައި ސޮއިކޮށްފައިވާ ކަމަށް ދައުލަތުން މީގެ ކުރިން ވަނީ ބުނެފަ އެވެ. އެ އެބަސްވުމުގައި ވާގޮތުން ހަތް ދައުވާއަށް އަދީބު ކޯޓުގައި އިއުތިރާފު ވެއްޖެ ނަމަ އަންނާނީ ޖުމްލަ 20 އަހަރުގެ ޖަލު ހުކުމެކެވެ.\nރައީސް ޔާމީންގެ ވެރިކަމުގެ ދައުރުގެ ތެރޭގައިވެސް އަދީބުގެ މައްޗަށް ގިނަ އަދަދެއްގެ ދައުވާތަކެއް ކުރި އެެވެ. މި ސަރުކާރުގައި އެ ހުރިހާ ދައުވާތައް އަނބުރާ ފޮނުވާލައި އަލުން ދައުވާ ކުރި އެވެ.\nއަދީބުގެ މައްޗަށް މީގެ ކުރިން ޓެރަރިޒަމްގެ ދެ މައްސަލައެއްގައި ދެ ހުކުމެއްވެސް ކްރިމިނަލް ކޯޓުން އިއްވި އެވެ. އެއީ ފިސްތޯލައެއް ގެންގުޅުނު މައްސަލައިގައި އިއްވި 10 އަހަރުގެ ހުކުމަކާއި އަދި ކުރީގެ ރައީސް އަބްދުﷲ ޔާމީން ދަތުރުކުރެއްވި ފިނިފެންމާ ލޯންޗްގައި އެއްޗެއް ގޮއްވާލި މައްސަލައިގައި އިއްވި 15 އަހަރުގެ ޖަލު ހުކުމެވެ. އެ ދެ ހުކުމްވެސް ޝަރީއަތުގެ ފަހު މަރުހަލާ ކަމަށްވާ ސުޕްރީމް ކޯޓުން ވަނީ ބާތިލުކޮށްފަ އެވެ.\nއޭގެ އިތރުުން ޅ. މާބިންހުރާ ކުރެއްދޫ ހޯލްޑިންގްސްއަށް ކުއްޔަށް ދީގެން ދައުލަތަށް ލިބެން ޖެހޭ އެކުއިޒިޝަން ކޮސްޓްގެ ފަސް މިލިއަން ޑޮލަރަށް އަދީބު ހިޔާނާތްތެރިވި ކަމަށް ބުނެ ކުރި ދައުވާ ސާބިތުވެ އަށް އަހަރުގެ ޖަލު ހުކުމެއް ކުރި އެވެ. އެ މައްސަލަ ސުޕްރީމް ކޯޓުގައި އޮއްވާ ދައުލަތުން އެ މައްސަލަ އަނބުރާ ގެންދިޔައީ އެވެ.\nހިޔާނާތުގެ ފައިސާ ނުލިބޭ ސިޔާސީ ޕާޓީއެއް ނެތް: އަދީބު\nހިޔާނާތާ ގުޅޭ ހަތް ދައުވާއަށް އަދީބު އިއުތިރާފުވެއްޖެ


"Haddhdhu" record thah mugurailaane: Fathah | Mihaaru\nފައްތާހް: އަމާޒަކީ "ހައްދު" ރެކޯޑްތައް މުގުރާލާނެ ފިލްމަކަށް ހެދުން.\n"ހައްދު" އަކީ ރެކޯޑްތައް މުގުރައިލާނެ ފިލްމަކަށް ވާނެ: ފައްތާހް\n09 ފެބުރުއަރީ 2017 - 06:16 15 comments\nމަޝްހޫރު ޑައިރެކްޓަރު އަބްދުލް ފައްތާހުގެ 12 ވަނަ ފީޗާ ފިލްމް "ހައްދު" އާ ދޭތެރޭ އޭނާ އަށް އޮތް ޔަގީންކަން ވަރަށް ބޮޑެވެ.\nއެހެންވެ މި ފިލްމަކީ ދިވެހި ސިނަމާގައި އާ ރެކޯޑްތަކެއް ހަދައި، މިހާރު ބައެއް ފިލްމްތަކުން ގާއިމުކޮށްފައި ހުރި ރެކޯޑްތައް މުގުރައިލާނެ ފިލްމެކޭ ބުނަން އޭނާ އެއްގޮތަކަށް ވެސް ޖެހިލުމެއް ނުވެ އެވެ.\nފުރަތަމަ ކަމަކަށް "ހައްދު" އަކީ ކޮންޓެންޓްގެ ގޮތުން ބަލައިފި ނަމަ، ދިވެހި ސިނަމާއަށް އަންނާނެ އެންމެ ތަފާތު އެއް ފިލްމަށް ވާނެ އެވެ. މަހުދީ އަހުމަދު ލިޔެފައިވާ މީގެ ސްކްރީންޕްލޭއާ ދޭތެރޭ ފައްތާހު ހުރީ ވަރަށް ހިތްހަމަޖެހިފަ އެވެ. ވަރަށް އުފަލުންނެވެ. އެއާ ދޭތެރޭ ބުނާނެ ވަކި އެއްޗެއް ނެތެވެ.\n"ފިލްމުގެ ޝޫޓިން ފަށަން ވަރަށް އެކްޒައިޓްވެފައި މި ހުންނަނީ. ފިލްމުގެ ހުރިހާ ޑިޕާޓްމަންޓަކުން ތައްޔާރީތައް ހަމަ ވަރަށް ބާރަށް. ވަރަށް ފޯރީގައި މިހާރު ކުރިއަށް އެބަދޭ،" އަންނަ މަހުގެ ތެރޭގައި ޝޫޓިން ފަށާ ފިލްމާ ބެހޭ ގޮތުން އޭނާ ބުންޏެވެ. "އޭގެ ތެރޭގައި ލަވަތައް ހެދުމާއި ކޮސްޓިއުމް ފައިނަލް ކުރުމުގެ މަސައްކަތް ހިމެނޭ."\nރެކޯޑްތައް މުގުރައިލާނެ ފިލްމެކޭ ފައްތާހު ބުނަނީ މިކަހަލަ ބައެއް ސަބަބުތަކާ ހެދި އެވެ؛ އަމާޒަކީ މިއީ ރާއްޖޭގެ އެންމެ ގިނަ ބަޔަކު ބަލާ ފިލްމެއް ހެދުމެވެ. "ހައްދު" އޮލިމްޕަހުގައި ދައްކަން މިހާރު ވަނީ 30 ދުވަސް ދުރާލައި ނަގައިފަ އެވެ.\nފިލްމް ލޯންޗް ކުރި ހިސާބުން ފެށިގެން މިހާތަނަށް އައި އިރު، ފިލްމް އަޅުވަން ބޭނުންވެގެން 30 ރަށަކުން އޮތީ ނޯޓް ވެސް ކޮށްފަ އެވެ.\n"އެބަ ވިސްނަން އާބާދީ ބޮޑު ދެ ރަށެއްގައި ފިލްމުގެ ތަރިންނާ އެކު ޕްރިމިއާ ވެސް ބާއްވަން،" ސެޕްޓެމްބަރު ހައެއްގައި ޕްރިމިއާ ކުރާ ފިލްމާ ބެހޭ ގޮތުން ފައްތާހު ބުންޏެވެ. "އަޅުގަނޑުގެ ޓާގެޓަކީ މާލެއާ އެއްކޮށް ނޫން ނަމަވެސް، ރާއްޖޭގެ ވަރަށް ގިނަ ރަށްރަށުގައި ފިލްމް ދެއްކުން."\n"ހައްދު" އަކީ ސީދާ އެވޯޑްތަކަށް ވެސް އަމާޒުކޮށްގެން ހަދާ ފިލްމެކެވެ. އެހެމްވެ މި ފިލްމް ކެޓަގަރީތަކުން ނޮމިނޭޓްވެ، ގިނަ އެވޯޑްތަކެއް، އެވޯޑް ހަފުލާތަކުގައި އުފުލައިލާނެކަމާ ދޭތެރޭ ފައްތާހުގެ ހިތުގައި އެއްވެސް ޝައްކެއް ނެތެވެ.\nމަރިޔަމް އައްޒަ އާއި އައިމިނަތު ރިޝްފާ އަދި އަލަށް ތައާރަފު އަހުމަދު ޝީބާން ލީޑް ރޯލުން ފެނިގެންދާ "ހައްދު" ގެ މަންޒަރުތައް ނަގަން ހަމަޖެހިފައި ވަނީ ހއ. ކެލާ، ރ. ވާދޫގެ އިތުރުން މާލެ އާއި ބައެއް ރިސޯޓްތަކުގަ އެވެ.\nމޯގެ އިތުރުން ފިލްމުން ވަރުގަދަ ސަޕޯޓިން ކާސްޓެއް ފެންނާނެ އެވެ. އޭގެ ތެރޭގައި މުހައްމަދު ރަޝީދު (ދަރާ)، މަރިޔަމް ޝަކީލާ، ފައުޒިއްޔާ ހަސަން އަދި އަލީ އާޒިމް (ދޮން އައްޔަ) ހިމެނެ އެވެ.\n"ހަމައެއާ އެކު މީގެ ލީޑް އެކްޓަރަށް ދޫނުކުރާ ވަރުގެ ހާއްސަ ރޯލަކުން، އަނެއްކާ ވެސް ހަމަ މުޅިން އެކްޓަރަކު ފެނިގެން ދާނެ. އެކަމަކު ސްކްރީނާ ހަމައަށް ފިލްމް އަންނަންދެން އެއީ ކާކުކަން ބާއްވަން ބޭނުން ވަނީ ސިއްރެއްގެ ގޮތުގައި. އަދި ސަޕްރައިޒެއްގެ ގޮތުގައި،" ފައްތާހު ބުންޏެވެ.\n"ހައްދު" ގެ ޝޫޓިން ތާވަލްކޮށްފައި އޮތް ގޮތުން ރޯދައިގެ ކުރިން ޝޫޓިން ނިންމައި، ޕޯސްޓް ޕްރޮޑަކްޝަނަށް ދާނެ އެވެ. އެ މަސައްކަތާ ހަވާލުވެފައި ވަނީ އޯކޭޒް އިންކެވެ.\nފައްތާހު ބުނީ އަމިއްލަ ރާގުގެ ފަސް ލަވަ ހިމެނޭ ފިލްމުގެ މިއުޒިކްގެ މަސައްކަތްތައް މިހާރު ފިލް ގިޔަރުގައި ކުރިއަށްދާ ކަމަށެވެ. ސާމީގެ ސެކްސަފޯން އާއި ހަމްބެގެ ޑްރަމާ އެކު ލަވަތަކުގެ މިއުޒިކް ހަދަނީ އިބްރާހިމް ނިފާރު (ތިއްތި) އާއޮ ފަތޯ އެވެ. ޕްރޮމޯޝަނަލް ލަވަ ފިޔަވައި، ފިލްމުގެ އެހެން ހުރިހާ ލަވައެއް ކިޔާނީ ތޭރަވާ އާއި އޭނާގެ އަންހެނުން މަރިޔަމް އަޝްފާ އެވެ.\n"ހައްދު" ގެ ކާސްޓުންގެ ތެރޭގައި ހިމެނޭ ފައުޒިއްޔާއާ އެކު ފައްތާހާއި ނިއުމާ.\nޕްރޮމޯޝަނަލް ލަވަ ކިޔައި ދޭނީ "ވޮއިސް އޮފް މޯލްޑިވްސް" އިން ވިދާލި އަހުމަދު ޔާފިއު އެވެ.\n"ފިލްމުގެ އެއް ލަވަ މިހާރު ވަނީ ރިކޯޑިން ހަދައި ނިމިފައި. މީގެ ލަވަތަކަކީ ފިލްމުގެ ސްޓޯރީ އާއި ތީމާ ވަރަށް ބޮޑަށް ގުޅިލާމެހިފައިވާ ވަރަށް ހިތްގައިމު ރީތި ލަވަތަކަަށް ވެގެން ދާނެ. ލަވަތައް އަންނާނީ ސްޓޯރީގެ ބައެއްގެ ގޮތުގައި،" ފައްތާހު ބުންޏެވެ. "މީގެ ކުރިން އަހަރެން ހެދި ފިލްމުތަކާ ހިލާފަށް ހައްދުގެ ލަވަތަކަކީ ސީދާ ސްޓޯރީ ފޮލާ ކުރާ، ސްޓޯރީ ކޮންޓިނިއުކޮށްދޭ ކަހަލަ ލަވަތަކަކަށް ވެގެން ދާނީ."\nއެހެންވެ ފައްތާހު ބުނަނީ "ހައްދު" ގެ ލަވަތައް ވަރަށް ހާއްސަ ވާނެ ކަމަށެވެ.\n"މި ފިލްމުގައި އިންނާނެ ވަރަށް ސްޕެޝަލް އައިޓަމް ލަވައެއް. އެ ލަވައިން އަނެއްކާ ވަރުގަދަ ތަރިއަކު ފެނިގެން ދާނެ،" މިހާތަނަށް ވަރުގަދަ ޓެކްނިކަލް ޓީމަކާ އެކު ކުރާ މަސައްކަތާ ބެހޭ ގޮތުން އޭނާ ބުންޏެވެ.\n"ހައްދު" އަކީ ފައްތާހާއި ބަތަލާ ނިއުމާ މުހައްމަދު ޕްރޮޑިއުސް ކުރާ ފިލްމެކެވެ. ފިލްމުގެ ބަޖެޓް 500،000ރ. އަށް ވުރެ ބޮޑު ކަމަށް ވެސް ފައްތާހު ބުންޏެވެ.\nއޭނާގެ އެ ވާހަކަތަކަށް ގިނަ ބަޔަކު އިތުބާރު ކުރާނެ އެވެ. ކުރީގެ ފިލްމްތަކުން އެކަން އޮތީ ސާބިތު ވެސްކޮށް ދީފަ އެވެ.\nއެހެންވެ "ހައްދު" އާ ބެހޭ ގޮތުން ފައްތާހު ދައްކާ ވާހަކަތައް ގަބޫލު ކުރާކަށް އުނދަގޫ ކަމަކަށް ނުވާނެ އެވެ. ދެން އޮތީ ސެޕްޓެމްބަރު6އަށް އިންތިޒާރުކޮށްލުމެވެ.\nއިތުރު ލިޔުންތައް ފައްތާހު ދިވެހި ފިލްމް އިންޑަސްޓްރީ


ވިހެއުމުގެ އަލާމާތްތައް | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ވިހެއުމުގެ އަލާމާތްތައް\n* ވިހާނީ ކޮންއިރަކުންކަން އެނގޭނެ އެއްވެސް އަލާމާތެއް ހުރޭތަ؟\n* ވިހެއުމުގެ މަރުހަލާތައް ފެށިއްޖެކަން އެނގޭނީ ކިހިނެއް؟\n* ވިހަން ހޮސްޕިޓަލަށް ދާނީ ނުވަތަ ފޫޅުމަޔަށް ގުޅާނީ ކޮންއިރަކުން؟\nވިހާނީ ކޮންއިރަކުންކަން އެނގޭނެ އެއްވެސް އަލާމާތެއް ހުރޭތަ؟\nނޫނެކެވެ. ކަޑައެޅިގެން މިވެނިއަލާމާތަކާއި ގުޅިގެން ވިހަންފަށާނެއެކޭ ބުނާކަށް ނޭގެއެވެ.\nއަދި މިވެނި ގަދިއަކު ވިހާނެއޭ ބުނާކަށްވެސް ނޭގޭނެއެވެ. އާއްމުގޮތެއްގައި ވިހެއުމުގެ މަހެއްހާ ދުވަސްކުރިން ދަރިފުޅު ދާނީ ދުނިޔެއަށް އައުމަށް ތައްޔާރު ވަމުންނެވެ. ގިނަފަހަރު މީގެ އެއްވެސް ހިލަމެއް މައިމީހާއަކަށް ނުވާނެއެވެ. ނަމަވެސް ބައެއްމައިންނަށް ކުރިންދިމާނުވާ ބައެއް އަލާމާތްތައް ފެނުމަކީ ވެދާނެ ކަމެކެވެ. ތިރީގައި އެވަނީ ވިހަން ގާތްވުމުން ފެންނަ ބައެއް އަލާމާތްތަކެވެ.\n- ދަރިފުޅު ތިރިއަށް ޖެހެމުން ދިއުން.\nވިހެއުން ގާތްވަމުންދާ ވަރަކަށް ދަރިފުޅުދާނީ ތިރިއަށް ޖެހެމުންނެވެ. ހާއްސަކޮށް އަލަށް ބަލިވެއިންނަ މައިންގެއެވެ. ވުމާއެކު ދަށްބަނޑަށް ބަރުވާ ކަމުގެ އިހުސާސް ބޮޑުވާނެއެވެ. އަދި މޭކަށިގަނޑަށް ކުރާ ބާރުވެސް ދާނީ ކުޑަވަމުންނެވެ. އަދި ނޭވާލާވެސް ދާނީ ފަސޭހަވަމުންނެވެ.\n- އަވަސްއަވަހަށް ރަހިމަށް ބާރުވެ ދޫވާމުން ދާކަމުގެ އިހުސާސް ކުރެވުން.\nވިހެއުމަށް ގާތްވެފައި ނުވިޔަސް ރަހިމަށް ދޭތެރެދޭތެރެއިން ވާންވެ ދޫވުމަކީ ފަހު ތިން މަހަށް އެޅުމަށްފަހު ވާ ކަމެކެވެ. ނަމަވެސް ވިހަން ގާތްވުމުން މިކަންދާނީ ކުރިއަށްވުރަ އަވަސްއަވަހަށް ވަމުންނެވެ. އަދި ދުވަސް ނުފުރޭނަމަ މިއީ ދުވަސް ނުފުރައި ވިހެއުމުގެ އަލާމާތަކަށްވެސް ވެދާނެއެވެ.\nވިހަން ގާތްވުމުން ވަރަށް މައިންނަށް މިކަން ވަރަށް އަވަސް އަވަހަށް ދިމާވެއެވެ. މިގޮތުން ކޮންމެ 10-20 މިނެޓަކުން މިހެން ވެދާނެއެވެ. އަދި ނިސްބަތުން ތަދުވާ ވަރުވެއް ދާނީ ބޮޑުވަމުންނެވެ. ނަމަވެސް މިހެންވާވަރު އަވަސްނުވެ އަދި ތަދުވެސް ބޮޑު ނުވެ އަދި ވާވަގުތުވެސް ދިގުދެމިގެން ނުދާނަމަ މިއަލާމާތަށް ކިޔަނީ ދޮގުވިހެއުމުގެ އަލާމާތެވެ.\n- ރަހިމުގެ ކަރު ފުޅާވާން ފެށުން.\nއަވަސްއަވަހަށް ރަހިމު ވާންވެ ދޫވުމަކީ ރަހިމުގެ ކަރު ދެމި، ތުނިވެ އަދި ފުޅާވާ ކަމެކެވެ. އަދި ބޮޑަށް ހުޅުވާ ކަމެއްވެސް މެއެވެ. ކުރިން ވިހައިފައިވާނަމަ މިފަދަ ހާލަތުގައި ރަހިމުގެ ކަރު ވިހެއުމުގެ ކުރިން 1-2 ސެންޓިމީޓަރ ވަރަށް ހުޅުވިގެންދާނެއެވެ. ނަމަވެސް ބަނޑަށް 40 ހަފުތާވެ އަދި އަލަތު ކުއްޖާއަށް ބަލިވެއިދެ ރަހިމުގެ ކަރު ސެންޓިމީތަރަކަށް ހުޅުވުނަސް އެއީ ވަގުތުން ވިހާފާނެ ކަމުގެ އަލާމާތެއް ނޫނެވެ. ދުވަސް ފުރިފައިވާނަމަ ނުވަތަ ދުވަސްފުރެން ކައިރި ވެފައިވާނަމަ ޑޮކުޓަރަށް ދެއްކުމުން ރަހިމުގެ ކަރު ހުރީ ކިހާވަރަކަށް ހުޅުވިފައިތޯ ޑޮކުޓަރު އާއްމުގޮތެއްގައި ބަލާނެއެވެ.\n- ހުނދު ލޮދިގަޑެއް ނުވަތަ ލޭ ކުރިމަތި ފަރާތުން ފެއިބުން.\nމާބަނޑު ދުވަސްވަރު ރަހިމުގެ ކަރު ބެދިފައި އިންނަނީ ހުނދު ލޮނދިގަޑަކުން (Mucus plug) ނެވެ. ވިހަންގާތް ވުމުން ނުވަތަ ދުވަސް ފުރުމުން މި ހުނދު ލޮނދިގަޑު ފެއިބުމަކީ ވެދާނެ ކަމެކެވެ. އެއްފަހަރާ ނުވަތަ އެކިފަހަރު މަތިން ފެއިބުމަކީވެސް ވެދާނެ ކަމެކެވެ. ރަހިމުގެ ކަރު ފުޅާވަމުންދާނަމަ އާއްމުގޮތެއްގައި ފައިބާނީ އެއްފަހަރުންނެވެ. މިލޮނިގަޑާއެކު ލޭ ފެއިބުމަކީވެސް ވެދާނެކަމެކެވެ. ވުމާއެކު މީގެ ކުލަ މުށިކުލައަށް ނުވަތަ ފިޔާތޮށިކުލަ އަދި ރަތްކުލައިގައިވެސް ހުރެދާނެއެވެ. މިއިންއަލާމާތެއް ފެނިއްޖެ ނަމަ ޑޮކުޓަރަށް ދައްކަން ޖެހޭނެއެވެ. އެއީ ފަހަރުގައި މިއީ އިތުރު އެހެން ސަބަބަކާ ހުރެ ދިމާވާ ކަމަކަށްވެސް ވެދާނެއެވެ.\n- ފެންދުލި ފަޅައިގެންދިއުން.\nފެންދުލި ފަޅައިގެން ދިއުމުން ކުރިމަތިފަރާތުން ފެން ފައިބާން ފަށައެވެ. ބައެއްފަހަރު އެއްފަހަރާއި ވަރަށް ގިނައިންނެވެ. އަދި ބައެއް ފަހަރު މަދުމަދުންނެވެ. ކޮންމެ ގޮތަކަށް ފެން ފެއިބި ނަމަވެސް އަވަހަށް ޑޮކުޓަރަށް ދާން ޖެހޭނެއެވެ.\nއާއްމުގޮތެއްގައި ފެންދުލި ފަޅައިގެން ދިއުމުގެ ކުރިން ރަހިމު ވާންވެ ދޫވުމަކީ ވަރަށް ގިނަ މައިންނަށް ދިމާވާ ކަމެކެވެ. ނަމަވެސް ބައެއްފަހަރު މިހެން ދިމާވުމުގެ ކުރިން ފެންދުލި ފަޅައިގެންދިއުމަކީވެސް ވެދާނެކަމެކެވެ. މިއިން ކޮންމެ ހާލަތެއްގައިވެސް ދާދި އަވަހަށް ވިހަން ފަށާނެއެވެ.\nވިހެއުމުގެ މަރުހަލާތައް ފެށިއްޖެކަން އެނގޭނީ ކިހިނެއް؟\nމިއީ ފަސޭހަކަމެއް ނޫނެވެ. އެއީ ވަރަށްގިނަ ފަހަރު ވިހަން ފެށުމުގެ މާކުރިއްސުރެ ރަހިމު ވާންވެ ދޫވުމާއި ތަދުވުމާއި އަދި މިނޫން ބައެއް އަލާމާތްތައްވެސް ފެންނަން ފަށައެވެ. ނަމަވެސް ރަހިމަށް ވާންވެ ދޫވުން ހިގަމުންދާވަރު އަވަސްވެ އެހެންވެފައި ހުންނަ ވަގުތު ދިގުލަމުންދާނަމަ އަދި ރިހުން ފަހަރެއް ފަހަރަކަށްވުރެ ބޮޑުވަމުންދާނަމަ އާއްމުގޮތެއްގައި އެއީ ވިހަން ވަރަށް ގާތްވީއެވެ. ނަމަވެސް އެކިމައިންނަށް މިކަންދިމާވާ ގޮތާއި މިންވަރުވެސް ތަފާތެވެ.\nވިހަން ހޮސްޕިޓަލަށް ދާނީ ނުވަތަ ފޫޅުމަޔަށް ގުޅާނީ ކޮންއިރަކުން؟\nދުވަސްފުރެން ކައިރިވުމުން ރަހިމަށް އަންނަ ބަދަލުތަކާއި ރިއްސާ ރިއްސުމާ ބެހޭ މައުލޫމާތު ޑޮކުޓަރަށް ދެމުން ގެންދަން ޖެހޭނެއެވެ. އެއީ އެކިމީހުންގެ ރިއްސާ ރިއްސުމާއި ރަހިމަށް އަންނަ ބަދަލު ތަފާތުވާތީ ކޮންމެ މީހަކުވެސް ގަވައިދުން ދައްކަމުންދާ ޑޮކުޓަރަކަށް އެއީ ވިހަން ކައިރި ވުމުން އަންނަ ބަދަލެއްކަން ނުވަތަ ނޫން ކަން ފާހަގަ ކުރަން ފަސޭހަވާނެއެވެ. އެންމެންގެ އެއްގޮތަކަށް ދިމާނުވާތީއެވެ.\nނުރައްކަލެއް ނެތްނަމަ ނުވަތަ އިތުރު އުދަގުލެއް ނުވާ މައިން ވަރަށް އަވަސް އަވަހަށް ރަހިމު ވާންވެ ދޫވުން ނުއުފެދެނިސް ނުވަތަ ވަރަށް ބޮޑަށް ނުރިއްސަނިސް ކޮންމެހެން ދާކަށް ނުޖެހެއެވެ. މިސާލަކަށް ގަޑިއެއްގެ އިރުވަންދެން ކޮންމެ ފަސް މިނެޓަކުން ފަސްމިނެޓަކުން މިހެން ވަމުންދާނަމ އަވަހަށް ހޮސްޕިތަލަށް ދާންވީއެވެ.\nފެންނަ އަލާމާތްތަށް ރަނގަޅަށް ބުނެދޭން ނޭގޭނަމަ އެކަން ޑޮކުޓަރަށް ބަޔާންކުރަން ޖެހިލުން ނުވާށެވެ. މިފަދަ ހާލަތުގައި ކަންތައް ކުރަންވީގޮތް ޑޮކުޓަރު ކިޔާދޭނެއެވެ. އަދި ޑޮކުޓަރުގެ އެހީއާއިއެކު ވަމުންދާގޮތް ރަނގަޅަށް ދެނެގަންނަން ވެސް ފަސޭހަވާނެއެވެ. އެއްގޮތަކަށްވެސް ލަދުން ބުނަން ނުކެރިގެން ނުހުންނާށެވެ. މިއީ ޑޮކުޓަރުންގެ ވަޒީފާއެވެ.\nކޮންމެފަދަ ހާލަތެއްގައި ނަމަވެސް ތިރީގައިއެވާ އަލާމާތްތަކުން އަލާމާތެއް ފެނިއްޖެ ނަމަ ލަސްނުކޮށް ހޮސްޕިޓަލަށް ދާށެވެ.\n- ފެންދުލި ފަޅައިގެން ދިއުން ނުވަތަ ނުވަތަ ފައިބާ ފެނަކީ ރަހިމުން ފައިބާ ފެންކަމަށް ޝައްކު ކުރެވުން.\n- ދަރިފުޅުގެ ހަރަކާތްތައް މަދުކަމަށް ފާހަގަ ކުރެވުން.\n- ކުރިމަތިފަރާތުން ލޭ ފެއިބުން، ހުންއައުން، ވަރަށް ބޮޑަށް ބޮލުގައި ރިއްސުން، ލޮލުގެ ފެނުން ދަށްވުން ނުވަތަ ބަނޑުގައި ރިއްސުން.\n- ބަނޑަށް 37 ހަފުތާނުވަނީ ގިނަގިނައިން ރަހިމަށްވާންވެ ދޫވަން ފެށުން ނުވަތަ ދުވަސް ނުފުރައި ވިހެއުމުގެ އަލާމާތެއް ފެނުން.


EC ah lavvanee raees edhey gothah kan kuravvaane beyfulheh: Idhikolhu iththihaad - vNews.mv\nއީސީއަށް ލައްވާނީ ރައީސް އެދޭގޮތަށް ކަން ކުރައްވާނެ ބޭފުޅެއް: އިދިކޮޅު އިއްތިހާދު\nމަރްޔަމް ޝަނީޒާ 31 January 2018, 13:44\nއިލެކްޝަންސް ކޮމިޝަނަކީ ރައީސް އަބުދުﷲ ޔާމީން އަބުދުލްގައްޔޫމް މުށުތެރޭގައި ބާއްވަވަން ބައްޓަން ކުރެއްވި ތަނެއް ކަމަށާއި، އެހެންނަމަވެސް ރައްޔިތުންގެ ވިންދާ ދެކޮޅަށް ކަންކަން ކުރެއްވޭނެ ކަމަށް ހީފުޅު ނުކުރެއްވުމަށް އެމްޑީޕީގެ ނާއިބު ރައީސް މުހައްމަދު ޝިފާޒު ވިދާޅުވެއްޖެއެވެ.\nއިލެކްޝަންސް ކޮމިޝަނުގެ ރައީސް އަހުމަދު ސުލައިމާން މިއަދު އިސްތިއުފާ ދެއްވުމާ ގުޅޭގޮތުން ވާހަކަފުޅު ދައްކަވަމުން ޝިފާޒް ވިދާޅުވީ، އެފަދަ މުއައްސަސާތައް މިނިވަންކޮށް ހިނގާނެކަން ކަށަވަރު ކުރުމަށް ރައްޔިތުން ބޭނުންވެފައިވާ ކަމަށާއި، ގާނޫނާ ހިލާފަށް ކަންކަން ކުރަން ފެށީމާ ރައްޔިތުންގެ އަޑު ގަދަވާނެ ކަމަށެވެ.\nރައްޔިތުންގެ ޖުމްލަ ވިންދާ އިހްސާސާ ދެކޮޅަށް މަސައްކަތް ކުރެއްވޭނެ ކަމަށް އެއްވެސް ބޭފުޅަކަށް ހީވެފައި އޮވެގެން ނުވާނެ ކަމަށާއި، ރައްޔިތުން އެ ފުރުސަތު ނުދޭނެ ކަމަށްވެސް ޝިފާޒް ވިދާޅުވިއެވެ.\nއިލެކްޝަންސް ކޮމިޝަނަކީ ގާނޫނާއި ހިލާފު އެތައް ކަމެއް ކޮށްފައިވާ ތަނެއް ކަމަށާއި، ރައްޔިތުންގެ މަޖިލީހުގެ 12 މެންބަރުންނާއި ބައެއް ކައުންސިލަރުންގެ މަސައްކަތަށްވެސް އެ ކޮމިޝަނުން ހުރަސް އަޅާފައިވާ ކަމަށް ޝިފާޒް ފާހަގަ ކުރެއްވިއެވެ.\nއަދި ކޮމިޝަނުގެ ރައީސް ކަމުން ސުލައިމާން އިސްތިއުފާ ދެއްވީ ރައީސް ޔާމީންގެ ބާރުވެރިކަން ހިންގެން ނެތިގެން ކަމަށާއި، ގާނޫނުއަސާސީގެ ހުދޫދުން ބޭރުން ކަންކަން ކުރީމާ ރައްޔިތުން މަޑުން ނުތިބޭނެ ކަމަށް ޝިފާޒް ވިދާޅުވިއެވެ.\nމަޖީލީހުގެ 12 މެންބަރުންގެ ގޮނޑި ގެއްލިޖެކަމަށް ކަނޑައަޅާ އިލެކްޝަންސް ކޮމިޝަނުން ހައްދަވާފައިވަނީ ވަރަށް ބޮޑު ގޯހެއް ކަމަށާއި، އެއީ ކަނޑައެޅިގެން ގާނޫނާ ހިލާފު ނިންމުމެއް ކަމަށް ޝިފާޒު ވިދާޅުވިއެވެ.\nސްޕްރީމް ކޯޓުގެ ރައުޔެއް ނުލިބި ކަންކަން އަމިއްލައަށް ކުރީމާ އެކަން ރައްޔިތުން ބަލައެއް ނުގަންނާނެ ކަމަށާއި، ދެން ކުރިޔަށް ކުރިޔަށް ދާނެ ގޮތެއް ނުވީމާ މަޖުބޫރުވާނީ އިސްތިއުފާ ދެއްވުމަށް ކަމަށްވެސް ޝިފާޒް ވިދާޅުވިއެވެ.\nއިލެކްޝަންސް ކޮމިޝަނުގެ ރައީސް އިސްތިއުފާ ދެއްވުމާ ގުޅިގެން އަދާލަތު ޕާޓީގެ މީޑިއާ ކޮމިޓީގެ ރައީސް އަލީ ނަޒީރު ވިދާޅުވީ ސުލައިމާން އިސްތިއުފާ ދެއްވަންޖެހޭ ދުވަސް ފާއިތުވިތާ މިހާރު އެތައް ދުވަހެއް ވެއްޖެ ކަމަށެވެ.\nއިލެކްޝަންސް ކޮމިޝަނުން މަސައްކަތް ކުރަމުންދާތަން ފެންނަނީ ގާނޫނީ ހައިސިއްޔަތެއްނެތި ކަމަށާއި، ސީދާ ރައީސް ޔާމީން އަންގަވާހާ ގޮތަށް ކަމަށް ނަޒީރު ތުހުމަތު ކުރެއްވި އެވެ.\nސުލައިމާނުގެ ވާހަކަ ތާރީހުގައި ލިޔެވިގެންދާނީ ވަރަށް އަނދިރިކޮށްކަން ފާހަގަ ކުރައްވާ ނަޒީރު ވިދާޅުވީ މިހާރު ސިޔާސީ މަސްރަހް އެހެން ދިމާއަކަށް ބަދަލުވަމުންދާ ކަމަށާއި، އުންމީދީ މަންޒަރުތަކެއް ފެންނަމުންދާ ކަމަށެވެ.\nޑިމޮކްރެޓިކް ސަރުކާރެއް ހިނގަންވާނީ ކޯޓުތަކުގެ ހުކުމްތަކާއި އެއްގޮތަށް ކަމަށް މީގެކުރިން ރައީސް ޔާމީން ވިދާޅުވަމުން ގެންދެވި ކަމަށާއި، މިހާރު އެބަސްމަގު ބަދަލުކުރައްވައިފި ކަމަށްވެސް ނަޒީރު ވިދާޅުވިއެވެ. އެގޮތުން ސްޕްރީމް ކޯޓާއި އިލެކްޝަންސް ކޮމިޝަންވެސް ހަމަ މަގަށް އަޅުވާނީ ރައީސް ކަމަށް އެމަނިކުފާނު ވިދާޅުވާ ކަމަށް ނަޒީރު ފާހަގަ ކުރެއްވި އެވެ.\nސުލައިމާނުގެ އިސްތިއުފާއާއި ގުޅޭގޮތުން ރައީސް މައުމޫންގެ އަރިހުގައި މަސައްކަތް ކުރައްވާ އައިމިނަތު ނާދިރާ ވިދާޅުވީ މިނިވަން މުއައްސަސާތަކަށް ރައީސް ޔާމީން އަތްބާނުއްވާ މަންޒަރު މިއަދު ވަރަށް ބޮޑަށް ސާފުވެގެން ހިގައްޖެ ކަމަށެވެ.\nއަދި އިލެކްޝަންސް ކޮމިޝަނުން ގޯސްތަކެއް ހެއްދެވިފައިވާކަން ސުލައިމާންވެސް ގަބޫލުފުޅު ކުރައްވާކަން މިއަދު ދޭހަވެއްޖެ ކަމަށާއި، ދެންވެސް އިލެކްޝަންސް ކޮމިޝަނަށް ވަޑައިގަންނަވާނީ ރައީސް ޔާމީން ބޭނުންފުޅުވާ ގޮތަށް ކަންކަން ކުރައްވާނެ ބޭފުޅެއް ކަމަށާއި، އެކަމާ ކަންބޮޑުވެލައްވާ ކަމަށް ނާދިރާ ވިދާޅުވިއެވެ.\n"މާލޭއިން ދުވާލެއްގެ މައްޗަށް 1200 ޓަނުގެ ކުނި އުފައްދާ"


PG ah hurihaa mauloomaatheh dheyn dhathi: ACC | Mihaaru\nޚަބަރު / މަރިޔަމް ޝިއުނާ (ރައީސް، އޭސީސީ)\nޕީޖީ އަށް ހުރިހާ މައުލޫމާތެއް ދޭން ދަތި: އޭސީސީ\n11 އޯގަސްޓް 2020 - 17:17\nއެންޓި ކޮރަޕްޝަން ކޮމިޝަން (އޭސީސީ) އިން ތަހުގީގު ކުރާ ހުރިހާ މައްސަލައެއްގެ ތަފްސީލް، ޕްރޮސެކިއުޓާ ޖެނެރަލް (ޕީޖީ)އާ ހިއްސާ ކުރަން ދަތި ކަމަށާއި ނަމަވެސް ތަހުގީގު ކުރާ މައްސަލަތަކުގެ ލިސްޓެއް ޕީޖީއާ ހިއްސާ ކުރަން ނިންމާފައިވާ ކަމަށް، އޭސީސީގެ ރައީސް މަރިޔަމް ޝިއުނާ މިއަދު ވިދާޅުވެއްޖެ އެވެ.\nރައްްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީގައި އެމްޑީޕީ ޕާލަމެންޓްރީ ގްރޫޕްގެ ޑެޕިއުޓީ ލީޑަރު ހުސައިން ޝަހީމް (އަނދުން ހުސައިން) ވަނީ ޕީޖީން އެދުނު މައުލޫމާތު ހިއްސާ ނުކުރީ ކީއްވެގެންތޯ ސުވާލު އުފައްދަވައިފަ އެވެ. އަދި އެއީ ގާނޫނުއަސާސީއާ ހިލާފަށް ކުރެއްވި ކަމެއްތޯ ގަބޫލު ކުރައްވަންތޯ އޭނާ ސުވާލު އުފެއްދެވި އެވެ.\nއެކަމަށް ޖަވާބު ދެއްވަމުން ޝިއުނާ ވިދާޅުވީ ޕީޖީން އޭސީސީ އަށް ސިޓީ ފޮނުވީ އެންޓި ކޮރަޕްޝަން ނިޒާމުގައި ހުރި އުނިކަންތައްތަކާއި ރަނގަޅު ކުރަންޖެހޭ ކަންތައްތަކާ ގުޅޭގޮތުން ހިންގަން އުޅޭ ހާއްސަ ޕްރޮޖެކްޓަކަށް މައުލޫމާތު ހޯދަން ކަމަށެވެ. އެ ޕްރޮޖެކްޓްގެ މަގުސަދަކީ މި އަހަރު ނިމެންވާއިރަށް ދައުވާ ކުރަން ފޮނުވޭނީ ކޮން މައްސަލަތަކެއްތޯ ކަނޑައެޅުން ކަމަށް ޝިއުނާ ވިދާޅުވި އެވެ.\nޕީޖީން ފޮނުވި ސިޓީގައި އެދިފައިވަނީ އެ ކޮމިޝަނުން ބަލަމުން އަންނަ މައްސަލަތަކުގެ ތަފްސީލާއި ތުހުމަތު ކުރެވޭ މީހާގެ މައުލޫމާތު ހިމެނޭ ގޮތަށް ގިނަ ތަފްސީލުތަކެއް ހޯދަން ކަމަށް ޝިއުނާ ވިދާޅުވި އެވެ.\n"އަޅުގަނޑު ޕީޖީ އަށް ޖަވާބު ދިނިން 29 ޖޫންގައި ދެންނެވި މުޅި ހުރިހާ [މައްސަލައެއްގެ] ލިސްޓެއް ފޮނުވަން، މި ހުރިހާ މައުލޫމާތެއް އެއްފަހަރާ ފޮނުވަން އަޅުގަނޑުމެންގެ ރިޒަވޭޝަން ވާ ކަމަށް. އަޅުގަނޑު ގަބޫލުކުރާ ގޮތުގައި ޕީޖީ އޮފީހުން މިގޮތަށް އޭސީސީން ބަލަމުންދާ ހުރިހާ މައްސަލައެއްގެ ތަފްސީލެއް ޕީޖީ އޮފީހަށް ފޮނުވާށޭ އަލަށް މި ބުނީ. އެހެންވީމާ އަޅުގަނޑުމެންގެ ތެރޭގައި މަޝްވަރާކޮށްފައި އެ ވަގުތު ނިންމީ އަޅުގަނޑުމެންގެ ރިޒަވޭޝަންތަކެއް އެބަހުއްޓޭ،" ޝިއުނާ ވިދާޅުވި އެވެ.\nޝިއުނާ ވިދާޅުވީ ތަހުގީގު ކުރާ ހުރިހާ މައްސަލަތަކެއްގެ ބަދަލުގައި ދައުވާ ކުރެވޭނެ ކަމަށް ބެލެވޭ ހުރިހާ މައްސަލަތަކެއްގެ ތަފްސީލް، ޕީޖީ އަށް ފޮނުވާނެކަން އެންގެވި ކަމަށެވެ. އަދި އޭސީސީ އަށް ހުށަހަޅާފައިވާ ކޭސްތަކުގެ ލިސްޓް ޕީޖީ އަށް ފޮނުވަން މިހާރު ނިންމާފައިވާ ކަމަށް ޝިއުނާ ވިދާޅުވި އެވެ.\n"ޕީޖީ އޮފީހަށް އަޅުގަނޑުމެން އެއްބާރުލުން ނުދޭ ވާހަކައަށް ނޫނީ އަޅުގަނޑުމެން ތަހުގީގުތަކާ ގުޅޭ މައުލޫމާތު ޕީޖީ އޮފީހަށް ނުދޭ ވާހަކައަކީ އެއީ މުޅިން ހަގީގަތާ ހިލާފު ވާހަކައެއް،" ޝިއުނާ ވިދާޅުވި އެވެ.\nއޭނާ ވިދާޅުވީ ޕީޖީއާ އެކު ހަފްތާއަކު އެއް ފަހަރު ބައްދަލު ކުރާ ކަމަށާއި އެ ކޮމިޝަނާއި ޕީޖީއާ ދެމެދު ރަނގަޅު ގުޅުމެއް އޮންނަ ކަމަށެވެ.\nޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން ކޮރަޕްޝަން ހުސައިން ޝަމީމް (ޕީޖީ) މަރިޔަމް ޝިއުނާ (ރައީސް، އޭސީސީ) ޕީޖީ އޮފީސް\n13 ކޮމެންޓް, 26 ރިއެކްޝަންސް\nއަގަ ފުޅާ ކޮށްފައި ވާހަކަ ނުދައްކާ . ރައްޔިތު މީހާ މައްސަލަ ލާފައި މައްސަލައިގައި ބައްދަލު ކުރަން ނުކެރުނު ވަޒީފާ ހިގައިދާނެތީ\nތިޔަ އުޅެނީ ވަކިކޮށްލަން.\nޟިއުނާއައް އެމަސްއަލައެއްް ކޯޓައްފޮނުވޭނެކަމައްހީކޮއް ޕީޖޭއައްފޮނުވިއަސްޕީޖޭއައް ތަޙުޤީޤުފުރިހަމަކަމަޢްނުފެންނަނަމަ ކޯޓަކައްނުފޮނުވާނެ,ތަޙުޤީޤުފުރިހަމަކުރަންއަބުރާފޮނުވާނެ ވީމާތިމަސްއަލަތަކުގައިޟިއުނާގެއަމިއްލަ މަސްލަހަތެއްނެތްކަމަށްވާނަމަ ގުޅިގެންކުރިއައްނުދާންވީސަބަބެއްނެތެއްނޫންތޯ?\nތަހުހީގުގައި ޕީޖީ އޮފީހުގެ ބައިވެރިވުން އޮތުމަކީ، މައްސަލަ ކާމިޔާބު ކުރަން ފަސޭހަވާނެ ކަމެއް! މައުލޫމާތު ބަދަލު ކުރުމަާއި ރައްކާތެރިކަން ކަށަވަރު ކުރުމަށް އުސޫލުތަކެއް އެކުލަވާލުން މުހިންމު!\nމައްސަލަކާބިޔާބުކުރަން އެކަންޏެއްނޫން ފަސޭހަވާނީ. މިޙާލަތުގަ ޕީޖީ އަށް ތުހުމަތުކުރާ ކޮރަޕްޝަން ކަންތައްގަނޑުން ބޯދަމައިގަންނަން ވެސް ފަސޭހަވާނީ. އޭސީސީ އަކީ ޕީޖީ އޮފީހެކޭ އެއްގޮތަށް މިނިވަން މުއައްސަސާއެއް\nމާ ރަނގަޅު ގޮތެއް އެބަ އޮތޭ... ތި ތަން ހިންގުންވެސް މަޖްލީހުން ކުރާގޮތަށް، އޭސީސީގެ ރައީސަކީވެސް ނަޝީދު ކަމަށް ކަނޑައަޅާ ނިންމަންވީ.. އޭރުން ހުރިހާ ކަމެއް ހުންނާނީ ރަނގަޅަށް.\nއޭސީސީން ދައުލަތުގެ ޕްރޮސެކިއުޓަރ ޖެނެރަލަށް ކަންތައްތަކެއް ފޮރުވައިގެން ތަހުގީގު ކުރުމުގެ ބޭނުމެއް ނޯންނާނެ . ކޮންމެ ގޮތެއްވިޔަސް ދައުވާކުރަން ފޮނުވޭނީ ޕީޖީ މެދުވެރިކޮށް .\nއޭސީސީއަކީ މިނިވަންކަމާއެކު މަސައްކަތް ކުރަންޖެހޭ ތަނެއް. އޭސީސީގެ މަސައްކަތަށް ހުރަސް އެޅޭގޮތަށް ޕީޖީ އެދޭ ކަންކަން އޭސީސީއިން ކުރާކަށް ނުޖެހޭ.\nއެވަރިހަމްދޯ ޕީޖީ ޝަމީމިގެ މައްސަލައެއް އޭސީސީން ބެއްޔަސް. އެމައްސަލައެއްވެސްޖެހޭނެދޯ އޭނާއާ ހިއްސާ ކުރަން؟\nމި އޮތް ހުރިހާ ދުވަހު މާ ނަޒާހަތްތެރި މީހަކަށްވެގެން އިހުރާމު ހެދުމުގެ ފޮޓޯއަށް ދަންދެން ޕޯސްޓުކުރަމުން ދާއިރު، މީގެ ކުރީގަ މީހުންނަށް ކޮށްފަ ހުރި ޖެއްސުމާ މިހުރިހާ ކަމެއް ހަދާނަށް ގެނައުމުން މިހިތަށް އަރަނީ، އެހެން މީހަކު މާލީ ބަޔާން ހުށަނޭޅީ މައުލޫމާތު ނުލިބިގެންނޭ ބުނެފިނަމަ މީނަގެ ރިއެކްޝަން އަންނާނީ ކިހިނެއްބާއޭ!؟ އަދި ޕްރޮޖެކްޓުގެ ނަމުގައި ތިމާ ވަކާލާތުކުރި ކްލަޔަންޓުންނަށް މައުލޫމާތު ދިނުމުގެ ފުރުސަތު ފެންނަ މަންޒަރަށް ބަލާއިރު ނެތްބާވައޭ\nސިއުނާއައް ވެސް އެގޭނެ ހަމަ ޕީޖީ ބުނީމަ ޖެހޭނީ މައުލޫމާތު ދޭން ދޯ އެއީ ގާނޫނުގަ އޮއްގޮއް\nއަޅެ ގާނޫނުގެ އަކުރު ބުނެލަބަލަ. ޕީޖީ ގާނޫނުތޯ ނުވަތަ އެންޓިކަރަޕްޝަން ގާނޫނުތޯ؟\nދައުލަތުގެ މުހިންމު މަޤާމް ތަކުގައި ތިއްބެވި ފަރާތް ތަކުގެ ތެރެއިން ސކ ގެ ފަނޑިޔާރު ހުސްނު އަލް ސުޢޫދާއި އޭސީސީގެ ރައީސް މަރިޔަމް ޝިއުނާ އަކީ ޤާނޫނާއި ޤަވާއިދުގައި ލިޔެފައިވާގޮތަށް ކަންކަން ކުރައްވާނެކަމަށް އަޅުގަނޑަށް އިތުބާރު ކުރެވޭ ބައެއް. # އަދުން ހުސޭނު މެން މަޖިލީހުގައި ތިއްބެވިޔަސް ކަޑައެޅުފައިވާ ތައުލީމާއި ތަޖުރިބާ ތަކެއްގެ މައްޗަށް މެނުވީ ނުލިބޭ ޤާނޫނީ ބުރަ ޒިންމާތަކެއް އުފުލާންޖެހޭ އޭސީސީގެ ރައީސް އާއި އެއްވެސް ގޮތަކުން އެއްވަރު ނުވާނެ.


Hinmafushi bin hikkumuge massakai gaai gandakah nimijje | Mihaaru\nހިންމަފުށި ހިއްކުމުގެ މަސައްކަތް ކުރަނީ، މި މަސައްކަތް މާދަމާ ނިމޭނެ ކަމަށް ކައުންސިލުން ބުނޭ. - ފޮޓޯ: ހައުސިން މިނިސްޓްރީ\nހިންމަފުށީ ބިން ހިއްކުމުގެ މަސައްކަތް ގާތްގަނޑަކަށް ނިމިއްޖެ\n15 ޖުލައި 2016 - 18:284comments\nކ. ހިންމަފުށީ ދެކުނު ފަރާތު ފަޅު ތެރެއިން 21.6 ހެކްޓަރުގެ ބިން ހިއްކުމުގެ މަސައްކަތް ގާތްގަނޑަކަށް ނިމިފައިވާ ކަމަށް އެ ރަށު ކައުންސިލުން މިއަދު ބުނެފި އެވެ.\nނެދަލެންޑްސްގެ ވެންއޫޑް ޑްރެޖިން އެންޑް މެރިން ކޮންޓްރެކްޓާ ކުންފުނިން ބިން ހިއްކުމުގެ މަސައްކަތް ފެށީ މި މަހު ހަތަރެއްގަ އެވެ. ބިން ހިއްކުމާއި ރިވެޓްމަންޓް ޖެހުމުގެ މި މަޝްރޫއަށް އެ ކުންފުނިން 130 މިލިއަނެއްހާ ރުފިޔާ ހަރަދު ކުރެ އެވެ.\nހިންމަފުށީ ކައުންސިލްގެ ނައިބު ރައީސް އަހުމަދު ސިރާޖު މިއަދު ވިދާޅުވީ ހިންމަފުށީ ބިން ހިއްކުމުގެ 95 ޕަސަންޓް މަސައްކަތް ނިމިފައިވާ ކަމަށެވެ. އަދި މާދަމާ އެ މަސައްކަތް އެއްކޮށް ނިންމާލެވޭނެ ކަމަށް ލަފާ ކުރެވޭ ކަމަށް ވެސް ސިރާޖު ވިދާޅުވި އެވެ.\n"ރަށުގެ މީހުން ވެސް ތިބީ ވަރަށް އުފަލުން. ބިން ހިއްކުމުގެ ކަންކަން ނިމިގެންދާތީ،" ދެ ހަފުތާ ތެރޭ ހިއްކާލި ބޮޑު ސަރަހައްދާ ބެހޭ ގޮތުން ސިރާޖު ވިދާޅުވި އެވެ.\nހިންމަފުށި ހިއްކި ސަރަހައްދު، ހިއްކަނީ 21 ހެކްޓަރުގެ ބޮޑު ސަރަހައްދެއް. - ފޮޓޯ: ހައުސިން މިނިސްޓްރީ\nބިން ހިއްކާ ނިމުމުން، ނެދަލެންޑްސް ކުންފުނިން ބޮޑު ހިލަ ޖެހުމުގެ މަސައްކަތް ފަށައި އަހަރެއްހާ ދުވަހުގެ ތެރޭގައި އެ މަސައްކަތް ނިމޭނެ ކަމަށް ކައުންސިލުން ލަފާ ކުރެ އެވެ. އެ ރަށުގެ ބިން ހިއްކަނީ އއ. އަތޮޅުން ވެލި ނަގައިގެންނެވެ. އަދި ސަރުކާރުގެ ވިސްނުން ހުރީ ހިއްކި ސަރަހައްދުގައި ގެދޮރުވެރި ކުރުމަށެވެ.\nއއ. އަތޮޅު ކައުންސިލުން ބުނީ ވެލި ނެގުމުގެ ސަބަބުން ފަރަށާއި، ޑައިވް ކުރަން ހާއްސަ ތަންތަނަށާއި މަސްވެރިކަމަށް ގެއްލުން ލިބޭނެ ކަމަށް ބެލެވޭ ކަމަށެވެ.\nހިންމަފުށީ ބިން ހިއްކަމުން ދަނިކޮށް އެ ރަށުގައި ހުންނަ "ލައިފް" ފެން އުފައްދާ ޕްލާންޓުތަކަށް ލޮނު ނަގާ ހޮޅި ފެޅި، ފެން އުފެއްދުން ގާތްގަނޑަކަށް ހުއްޓުނެވެ. ނަމަވެސް ލައިފް ފެން އުފައްދާ ކުންފުންޏާއި ބިން ހިއްކާ ކުންފުންޏާއި ކައުންސިލާ ގުޅިގެން ވަގުތީ ހޮޅިއެއް އަޅާފައިވާ ކަމަށް އޭނާ ވިދާޅުވި އެވެ.\n"ފެން ހޮޅި ފެޅުނު ދިމާލަށް ފަސް އަޅައި އިއްޔެ އެ ނިންމާލީ، ދާއިމީ ހޮޅި އެޅުމަށް މަސައްކަތް އެބަ ކުރޭ." ސިރާޖު ވިދާޅުވި އެވެ.\nފެން ހޮޅި ހަލާކުވުމާ ގުޅިގެން ހިންމަފުށީ މީހުން ބޯފެނަށް ޖެހުނެވެ. އެ ރަށުގައި އާންމުކޮށް ބޭނުން ކުރަމުން އަންނަ ލައިފް ފެން ނުލިބިގެން ފަސް ވަރަކަށް ދުވަސް ވަންދެން އުޅެން ޖެހުނެވެ. ނަމަވެސް ވަގުތީ ހޮޅިއެއް އަޅައިގެން އެ ރަށު މީހުންނަށް ކުރިއެކޭ އެއްގޮތަށް ހިލޭ ފެން ފޯރުކޮށްދެމުން ދެ އެވެ.\nހިންމަފުށި ހިއްކުމުގެ މަސައްކަތް ކުރަނީ، މި ތަން ހިއްކާ ނިމުމުން ހިންމަފުށީގައި މިހާރު މީހުން ދިރިއުޅޭ ސަރަހައްދަށް ވުރެ ބޮޑު ވާނެ ކަމަށް ކައުންސިލުން ބުނޭ. - ފޮޓޯ: ހައުސިން މިނިސްޓްރީ\nފަޅައިގެން ދިޔަ 298 މީޓަރު ދިގު ހޮޅިއަކީ ހިންމަފުށިން ފެށިގެން ގިލި ލަންކަންފުށި ރިސޯޓާ ދިމާލަށް ގެންގޮސް 30 މީޓަރު އަޑިން ފެން ނަގަން އަޅާފައިވާ ހޮޅިއެކެވެ. އަދި އެ ހޮޅި ފެޅިފައި ވަނީ ގާތްގަނޑަކަށް 100 ވަރަކަށް މީޓަރާ ހިސާބުން ކަމަށްވެ އެވެ.\nހިންމަފުށި ބިން ހިއްކުމުގެ މަސައްކަތް ނެދަލެންޑްސްގެ ކުންފުނިން ފެށީ ސ. ފޭދޫ އާއި ގދ. ތިނަދޫ އަދި މާލޭގައި ހަދަމުން އަންނަ އިންޑަސްޓްރިއަލް ޒޯންގެ ބިން ހިއްކާ ނިންމުމަށް ފަހު އެވެ.\nއިތުރު ލިޔުންތައް ބިން ހިއްކުން ހައުސިން މިނިސްޓްރީ ހައުސިން ޔުނިޓް ކ. ހިންމަފުށި ހިންމަފުށީ ކައުންސިލް


Meeruvas Dhuvaa Scent Hoadhaa Anhenunnah Mi Othee List Eh! - Vaguthu\nއަންހެނުންނަށް ހާއްސަކޮށްގެން އަހަރަކު އެތައް ހާސް ސެންޓެއް އުފައްދާއިރު އޭގެ ތެރެއިން މީރުވަސް ދުވާ ކޮލިޓީ ރަނގަޅު ސެންޓެއް ދެނެގަތުމަކީ ވަރަށް އުދަނގޫ ކަމެކެވެ. ދިވެހިން އަންހެނުން ކަމުދަނީ ގިނަ ވަގުތު ވަންދެން ވަސް ހުންނަ ތަފާތު މީރު ވަހެއް ހުންނަ ސެންޓުތަކެވެ. އެހެންކަމުން މި ލިސްޓުގައި ހިމަނާލާ ހަތަރު ސެންޓު ވެސް ދިވެހި އަންހެނުންނަށް ކަމުދާނެއެވެ.\nތިރީގައިވާ ލިސްޓުގައި ހިމަނާފައިވާ ހަތަރު ސެންޓު ވެސް ރާއްޖޭގެ ސެންޓު ވިއްކާ ޕޭޖެއް ކަމަށްވާ އިންޓެންސް އެމްވީ އިން ލިބެން ހުންނާނެއެވެ.\nސްޓިލް: ބައި ޖެނިފާ ލޮޕޭޒް\nމަޝްހޫރު ލަވަކިޔުންތެރިއާ ޖެނިފާ ލޮޕޭޒް ބާޒާރަށް ނެރުނު މި ސެންޓަކީ އޭނާއަށް އެންމެ ކަމުދާ ތަކެތި ހިމެނޭގޮތަށް އުފެއްދި ސެންޓެކެވެ. މީގެ ތެރޭގައި ހިމެނެނީ އާލް ގްރޭ ސައިފަތާއި ވައިޓް ޕެޕާ އާއި މެޑަރިން އޮރެންޖާއި އާފަލު އަދި ހަނޑުލުގެ އިތުރުން ޖޭސްމިން އާއި ލިލީ އޮފް ދަ ވެލީ އާއި ފްރީޝިއާ އާއި ހަނީ ސަކަލް އާއި ފިނިފެންމަލާއި އޮރެންޖު ބްލޯސަމް އެވެ.\nމި ސެންޓު ޖެނިފާ ސިފަކޮށްފައިވަނީ ވަރަށް "އަންހެން ވަންތަ" ސެންޓެއް ގޮތަށެވެ. އަދި ވަސް އޭނާ ސިފަ ކޮށްފައިވަނީ "ސެންޝުއަލް" ވަހެއްގެ ގޮތުގައެވެ.\nމި ސެންޓުގެ 100އެމްއެލް ފުޅިއެއް އިންޓެންސް އެމްވީން 750ރ. އަށް ލިބޭނެއެވެ.\nކެލްވިން ކްލައިން: ބިއުޓީ\nދުނިޔޭގެ އެންމެ މަޝްހޫރު އެއް ބްރޭންޑު ކަމުގައިވާ ކެލްވިން ކްލައިންގެ "ބިއުޓީ" އަކީ ވެސް ތަފާތު ވަހެއް އެކުލެވޭ މޮޅު ސެންޓެކެވެ. 2010ވަނަ އަހަރު ބާޒާރަށް ނެރުނު މި ސެންޓަށް ގިނަ ބައެއްގެ ތަރުހީބު ލިބިފައިވާއިރު މި ސެންޓަކީ "އެމްބްރޭ" އާއި ޖޭސްމިން އާއި ވާޖިނިއާ ސީޑާ ބޭނުންކޮށްގެން އުފައްދާފައިވާ ސެންޓެކެވެ.\nމި ސެންޓުގައި ޖޭސްމިން މަލުގެ މީރުވަހުގެ އިތުރުން "ވުޑީ" އަދި "މަސްކީ" ވަހެއްވެސް އެކުލެވެއެވެ. މި ސެންޓުގެ 100 އެމްއެލް ފުޅިއެއް އިންޓެންސް އެމްވީ އިން ލިބެން ހުންނާނީ 900ރ. އަށެވެ.\nކެލްވިން ކްލައިން: ޝިއާ ބިއުޓީ\nކެލްވިން ކްލައިން އިން 2012ވަނަ އަހަރު ނެރުނު ޝިއާ ބިއުޓީ ވެސް ވަނީ ގިނަ ބައެއްގެ މެދުގައި މަގުބޫލުވެފައެވެ. "ފްރޫޓީ" ވަހެއް ހުންނަ މި ސެންޓު އުފައްދާފައި ވަނީ ބެލިނީ އާއި ރެޑް ބެރީސް އާއި ޖޭސްމިން އާއި ލިލީ އަދި ވެނީލާ އާއި ސޭންޑަލްވުޑް ފަދަ ތަކެތި ހިމަނައިގެންނެވެ.\nޒުވާން އަންހެނުންނަށް ހާއްސަކޮށްގެން އުފެއްދި މި ސެންޓުގެ 100 އެމްއެލް ފުޅިއެއް އިންޓެންސް އެމްވީން 900ރ. އަށް ލިބޭނެއެވެ.\nސެލްވަޓޯ ފެރެގާމޯ 2007ވަނަ އަހަރު ދުނިޔޭގެ ބާޒާރަށް ތައާރަފު ކުރި އިންކާޓޯ ޝައިން އަކީ ވެސް ދިވެހި އަންހެނުންނަށް ކަމުދާނެ ސެންޓެކެވެ. މި ސެންޓުގައި ވެސް "ފްލޯރަލް" އަދި "ފްރޫޓީ" ވަހެއް އެކުލެވޭއިރު މިއީ އަލަނާސިއާއި ފެޝަފުރުޓާއި ޕީޗާއި ފިޔާތޮށި ކުލައިގެ ޕިއޮނީ މަލާއި ފްރީޗިއާ އަދި އެމްބާ ފަދަ ތަލެތި ހިމަނައިގެން އުފައްދާފައިވާ މޮޅު ސެންޓެކެވެ.\nއިންކާންޓޯ ޝައިންގެ 100 އެމްއެލް ފުޅިއެއް އިންޓެންސް އެމްވީން ލިބޭނީ 900ރ. އަށެވެ.\nފޭސްބުކާއި އިންސްޓަގްރާމުގައި ހިންގާ އިންޓެންސް އެމްވީއަކީ ކޮލިޓީ ރަނގަޅު އޮރިޖިނަލް ސެންޓު ރާއްޖެ އެތެރެކޮށް ވިއްކާ ޕޭޖެކެވެ. އެ ޕޭޖުން ވިއްކާ ސެންޓަކީ އޮރިޖިނަލް ސެންޓެއް ކަމުގެ 100 އިންސައްތަ ޔޔަގީންކަން އެ ޕޭޖުން ދެއެވެ.\nއިންޓެންސް އެމްވީން ސެންޓު ގަންނަން ބޭނުންވާ މީހުންނަށް އެ ޕޭޖަށް ޑިއެމް ކޮށްގެން ނުވަތަ 7730055އަށް ގުޅައިގެން އޯޑަރު ކުރެވޭނެއެވެ. އެ ޕޭޖުން އޮޑަރު ކުރާ ސެންޓު ހިލޭ ޑެލިވަ ކޮށްދޭނެއެވެ.


ViliMale' ah Sheeza; Thafaathu dhakkaane\nލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބުގައި މޯލްޑިވްސް ނެޝަނަލް ޕާޓީ (އެމްއެންޕީ) ގެ ފަރާތުން ވާދަކުރައްވާ ކެންޑިޑޭޓް އައިމިނަތު ޝީޒާ --\nމާދަމާ އޮންނަ ވިލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބުގައި މޯލްޑިވްސް ނެޝަނަލް ޕާޓީ (އެމްއެންޕީ) ގެ ފަރާތުން ވާދަކުރައްވާ ކެންޑިޑޭޓަކީ ވިލިމާލޭގެ ރައްޔިތެކެވެ. ވިލިމާލޭގެ ތަރައްގީއާ ކުރިއެރުމަށް މިހާތަނަށް ކުރެވުނު މުހިންމު ކޮންމެ މަސައްކަތެއްގައި ބައިވެރިވި ބޭފުޅެކެވެ.\nއެ އަވަށުގެ ރައްޔިތުންގެ ލާބައާ މަންފާއަށްޓަކައި މިއަދާ ހަމައަށް ދެ ގޮތެއް ނުވެ ހިދުމަތުގައި ހުންނެވި ހިދުމަތްތެރިއެކެވެ. އިޖްތިމާއީ ދާއިރާ އާއި ފިޓްނެސްގެ ދާއިރާއިން އަދި އަންހެނުންނާއި ގުޅުން ހުރި ތަފާތު އެކި ދާއިރާތަކުން ފާހަގަކޮށްލެވޭ ފަދަ ހިދުމަތްތަކެއް ކުރައްވާފައިވާ ބޭފުޅެކެވެ.\nއުމަރު އިބްރާހިމް (ކުޅުދުއްފުށި އުމަރުބެ) އާއި ގދ. ގައްދޫ ސަބީހާ މުހައްމަދަށް ލިބިފައިވާ އައިމިނަތު ޝީޒާއަކީ އަމީނިއްޔާ ސުކޫލުން ކިޔެވުމަށް ފަހު މެލޭޝިއާގެ ހެލްޕް ޔުނިވާސިޓީން ވިޔަފާރީގެ ދާއިރާއިން މަތީ ތައުލީމް ހާސިލު ކުރައްވާފައިވާ ބޭފުޅެކެވެ. ޝީޒާ ވަނީ ސަރުކާރުގެ އެތަކެއް އިދާރާތަކެއްގައި ހިދުމަތް ކުރައްވާފައިވާ ބޭފުޅެކެވެ.\nއެގޮތުން މިނިސްޓްރީގެ ފިނޭންސްގެ ސެކްްރެޓަރީ ކަމާއި މޯލްޑިވްސް މަނިޓަރީ އޮތޯރިޓީގެ ފޮރިން އެކްސްޗޭންޖް އޮފިސަރު ކަމުގެ މަގާމާއި ކުރީގެ މިނިސްޓްރީ އޮފް އެޓޯލްސްގެ އެކައުންޓް އޮފިސަރުގެ މަގާމު ފުރުއްވާފައިވެއެވެ. އަދި މިނިސްޓްރީ އޮފް އެޓޯލްސްގެ ސީނިއާ އެކައުންޓްސް އޮފިސަރުގެ މަގާމު އަދާކުރައްވާފައިވެއެވެ.\nޝީޒާ ވަނީ 16 އަހަރު ސަރުކާރަށް ހިދުމަތް ކުރައްވާފައެވެ.\nޝީޒާ އަކީ އިޖްތިމާއީ މަސައްކަތުގައި ވަރަށް ފާހަގަކޮށްލެވޭ ބޭފުޅެކެވެ. އަމިއްލަ ދިރިއުޅުމަށް ވެސް ބުރަކޮށް މަސައްކަތް ކުރައްވާ ހީވާގި ނަމޫނާ އަންހެން ބޭފުޅެކެވެ. ކޭކު އަޅުއްވާ ވިއްކެވުމުގެ މަސައްކަތް ކުރައްވައެވެ. އެ މަސައްކަތް ދަސްކުރަން ބޭނުންވާ މީހުންނަށް ތަމްރީން ދިނުމުގެ މަސައްކަތް ކުރައްވައެވެ. މީގެ އިތުރުން ޒުވާނުންނަށް އަދި ތަފާތު އުމުރުގެ މީހުންނަށް ކަސްރަތު ކުލާސްތައް ހިންގައި ހައްދަވައެވެ.\nއެންމެ ބޮޑަށް މަޝްހޫރުވެފައިވަނީ ޒުންބާ ފިޓްނަސް އިންސްޓްރެކްޓަރެއްގެ ގޮތުގައެވެ. މީގެ އިތުރުން ހާއްސަ އެހީއަށް ބޭނުންވާ ކުދީންނަށް އަޅާލާ އެންޖީއެއް ކަމުގައިވާ "ވީ ލަވްސް" ގެ އެކްސްކޯ މެންބަރެކެވެ.\nޝީޒާގެ އެންމެ ބޮޑު އުންމީދަކީ އަންހެނުން ނަކީ ބާރުވެރި ބަޔަކަށް ވުމެވެ. ވިލިގިލީގެ ތަރައްގީއަށް މަދުވެފައިވާ ކަންކަން ފުރިހަމަ ވެގެން ދިއުމެވެ. ވިލިމާލެއަކީ ފުއްދުންތެރި އިގްތިސާދެއް އޮތް އަވަށަކަށް ވެގެން ދިއުމެވެ. ސިއްހީ ހިދުމަތުގެ ފެންވަރު މަތިކުރެވި ރައްކާތެރި މާހައުލަކަށް އެ އަވަށް ބަދަލުވެގެން ދިއުމެވެ. ނުކުޅެދުންތެރިކަން ހުންން ކުދީންނާއި މީހުންނަށް ފުރުސަތު ފަހި އަޅާލުން ބޮޑު މުޖްތަމައުއަކަށް ވެގެން ދިއުމެވެ.\nކުޅިވަރާއި ކަސްރަތުގެ ފުރުސަތު އޮތް ދިރިއުޅެން ހިތްފަސޭހަ މާހައުލަކަށް ވެގެން ދިއުމެވެ.\nއެކަންކަމަށް ޝީޒާ ގެންދިޔައީ ވަކާލާތު ކުރައްވަމުންނެވެ. އަޑުއުފުއްލަވަމުންނެވެ. ކުރިއަށްވެސް ހުންނެވީ އެގޮތުގައެވެ.\nވަކީން ހާއްސަކޮށް ވިލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ މެންބަރު ކަމަށް އިންތިހާބު ކޮށްދެއްވައިފިނަމަ އެ މަސައްކަތް އިތުރު ހަރުފަތަކަށް މައްޗަށް ގެންދަވާނެ ކަމުގެ ޔަގީންކަން ދެއްވައެވެ. ހާއްސަ ގޮތެއްގައި އަންހެނުންގެ ހައްގުތައް ކަށަވަރުކޮށް ރައްކާތެރިކަން ޔަގީން ކުރެއްވުމަށް އަޑުއުފުއްލަވާނެ އެވެ. ކަމާގުޅޭ އިދާރާތަކާއެކު ގުޅިގެން މަސައްކަތް ކުރައްވާނެ އެވެ.\nވިލިމާލެ ރައްޔިތުންގެ ކިބައިން ޝީޒާ އެދެނީ ވިލިމާލޭގެ އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ މެންބަރު ކަމަށް އިންތިހާބު ކޮށްދެއްވުމަށެވެ. އެއީ ރައްޔިތުންގެ ލާބައާ މަންފާއަށް ސިޔާސީ ދާއިރާއިން ހިދުމަތް ކުރުމުގެ ފޮނި އުންމީދު ގައެވެ. ޝީޒާގެ ކެންޑިޑޭޓް ނަންބަރަކީ ދެ އެކެވެ.\nވިލިމާލެ މުހައްމަދު ނާޒިމް މޯލްޑިވްސް ނޭޝަނަލް ޕާޓީ\nއެމްއެންޕީގެ ކެންޑިޑޭޓްގެ ކެމްޕޭނު ޖަހަގަ ހުޅުވައިފި\nވިލިމާލެ ބާކީވެފައި އޮތުމަށް ނިމުން ގެންނަން ޖެހޭ


ސަރުކާރުގެ އޮފީސް އޮފީހުގެ ވެރިންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nސަރުކާރުގެ އޮފީސް އޮފީހުގެ ވެރިންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n1 ޖަނަވަރީ 1980، ރިފަރެންސް: MAG/1980/3\nއޮފީސް އޮފީހުގެ ވެރިންނާ ބައްދަލުކޮށްލަން އަޅުގަނޑު ގަސްތުކޮށްގެން އުޅޭތާ ދުވަސްކޮޅެއްވެއްޖެ. އެހެން ނަމަވެސް، މަސައްކަތް ހުންނަގޮތުންނާ އެކުގައި ފުރްޞަތެއް ނުލިބި ދިޔައީ. ކޮންމެއަކަސް މިރޭ މި ފުރްޞަތު ލިބުނުކަމަށްޓަކައި އަޅުގަނޑު ވަރަށް ބޮޑަށް އުފާކުރަން.\nއެންމެފުރަތަމަ އަޅުގަނޑު އޮފީސް އޮފީހުގެ ހުރިހާ ވެރިންނަށް އިޚްލާޞްތެރިކަމާއެކު ޝުކުރު ދަންނަވަން. އެއީ އަޅުގަނޑު ރައީސްކަމާ ހަވާލުވީއްސުރެ މިހާތަނާ ޖެހެންދެން ހުރިހާ ބޭފުޅުންގެ ފަރާތްޕުޅުން އަޅުގަނޑަށް ލިބުނު މަތިވެރި އެހީތަކަށްޓަކައި. އަޅުގަނޑު ޔަޤީންކުރާގޮތުގައި، އެ އެހީއާއި އެއްބާރުލެއްވުން އެއީ އަބަދުވެސް ލިބެމުންދާނެ އެއްޗެއް. ސަރުކާރު ހިންގޭނީ ސަރުކާރު ހިންގަން ތިބޭ އެންމެންގެ އެހީއާއި އެއްބާރުލުން އޮވެގެން. އެކަން ތިޔަ ހުރިހާ ބޭފުޅުންނަށްވެސް ވަރަށް ރަނގަޅަށް އެނގިވަޑައިގަންނަވާނެ.\nއާދެ، މިރޭ މި ބައްދަލުކޮށްލުމުގެ އެންމެ ފުރަތަމަ ބޭނުމަކީ، މިހާރު ހަމަޖެހިފައިވާ ގޮތުން ސަރުކާރުގެ ރަސްމީ ގަޑިއަށް ބަދަލުއައިސްފައިވުމާއެކު، އޮފީސް އޮފީހުގެ މަސައްކަތާ ބެހޭގޮތުން ހިސާބަކަށް ވާހަކަ ދައްކާލުން. މިހާރަށްވުރެ ރަނގަޅަށް ހުރިހާ އޮފީހެއްގެވެސް ކަންތައްތައް ގެންދިއުމާ ދޭތެރޭގައި ބައެއް ނުކުތާތައް ފާހަގަކޮށްލުން. ހުރިހާ އޮފީހެއްގެ މަސައްކަތް ކުރަމުން ގެންދަނީ ވަރަށްބުރަގޮތަކަށް. ވަރަށް މަސައްކަތް ބޮޑުކޮށް އޮންނަނީ. އެހެންކަމަށްވުމާއެކު، ހުރިހާ އޮފީސްތަކަކުންވެސް އެކަށީގެންވާވަރަށް މަސައްކަތް ކުރަމުންގެންދާކަމަށް އަޅުގަނޑު ގަބޫލުކުރަން. އަދި އޮފީސް އޮފީހުގެ ވެރިން މަސައްކަތަށް ފަރުވާތެރިކަން ބަހައްޓަވައިގެން، ކޮންމެ ބޭފުޅަކަށްވެސް ވެވަޑައިގެންނެވި އެންމެ ރަނގަޅަކަށް އިޚްލާޞްތެރިކަމާއެކު މަސައްކަތް ކުރައްވަމުން ގެންދަވާ ކަމަށްވެސް އަޅުގަނޑު ގަބޫލުކުރަން. އެހެންނަމަވެސް، ބައެއްފަހަރަށް ކަންތައްތައް ދިމާވާގޮތުންނާއި، މަސައްކަތްތަކުގެ ގިނަކަމުންނާއި ބުރަކަމުން އަދި ދިމާވާ އެކިއެކި ސަބަބުތަކަށްޓަކައި ބައެއްފަހަރަށް ބައެއް އޮފީސް އޮފީހުގެ މަސައްކަތް އެދެވޭ އެންމެ ފުރިހަމަކޮށް ނުހުރެ އެބަދޭ. އެހެންވީމާ، އެކަމާ ގުޅޭގޮތުން އަޅުގަނޑަށް ފެންނަ ބައެއް ކަންތައްތައް ދަންނަވާލުން، މިބައްދަލުކޮށްލުމުގެ ބޭނުމަކީ.\nއެންމެ ފުރަތަމަ އަޅުގަނޑު ދަންނަވާލަން ބޭނުންވަނީ، ކޮންމެ އޮފީހެއްގެ ވެރިއެއްވެސް އެބޭފުޅެއްގެ މަސްއޫލިއްޔަތު، އޮފީހެއްގެ ވެރިއެއްގެ ހައިސިއްޔަތުން އެބޭފުޅެއްގެ މަސްއޫލިއްޔަތު ފުރިހަމައަށް އަދާކުރެއްވުމުގައި ވަރަށްބޮޑު ސަމާލުކަން ދެއްވަން ބޭނުންވޭ. އެއީ ކޮންމެ އޮފީހެއްގެ މަސައްކަތެއްވެސް ދުވަހުން ދުވަހަށް ބަރާބަރަށް ހިނގަމުން ދިޔުމަށްޓަކައި އަޅުގަނޑު މިހެން މި ދަންނަވަނީ. ޚާއްޞަކޮށް، މިހާރު ބާރުއެޅިފައިވަނީ ކޮންމެ ދުވަހަކުވެސް އެދުވަހެއްގެ މަސައްކަތް ނިންމާގޮތަށް. ނިމުމަށް ބާރުއަޅާގޮތަށް. ނުނިމިއްޖެ ހިނދެއްގައި ނުރަސްމީގަޑީގައިވެސް ހުޅުވައިގެން މަސައްކަތްކުރަން. އެހެން ނަމަވެސް، ކުރިއާ ޚިލާފަށް ތަންކޮޅެއް ބޮޑަށް ބާރުއަޅަން ހަމަޖެހިފައިވަނީ، ކޮންމެ ދުވަހަކުވެސް އެދުވަހެއްގެ މަސައްކަތެއް ނިންމާގޮތަށް. އެހެން އެކަން ދާނީ އަޅުގަނޑަށް ފެންނަގޮތުގައި، ކޮންމެ އޮފީހެއްގެވެސް މަސައްކަތް ހިނގާނުހިނގާގޮތް އޮފީހުގެ ވެރިން ބައްލަވައިގެން. މުވައްޒަފުންނާ ހަވާލުކުރައްވާފައި ހުންނަ މަސައްކަތްތައް އެމީހުން ފަރުވާތެރިކަމާއެކު ކުރަމުން ގެންދޭތޯ ބައްލަވައިގެން. ބައެއް ތަންތާނގައި އެކި މުވައްޒަފުންނާ މަސައްކަތް ހަވާލުނުކުރެވި އެބަހުރޭ. އެކަމަކު އަޅުގަނޑު ދެކޭގޮތުގައި ރަނގަޅު ގޮތަކީ ކޮންމެ ތަނެއްގެވެސް މަސައްކަތް ބައްސަވާލައްވައިގެން ގެންދެވުން. ކޮންމެ މުވައްޒަފަކަށްވެސް އެމީހަކު ކުރަންޖެހޭ ކަންތައް ރަނގަޅަށް އޮޅުންފިލާފައި އޮތުން. އަދި އެމީހެއްގެ މަސްއޫލިއްޔަތު ރަނގަޅަށް އޮފީހުގެ ވެރިޔާ އެމީހަކަށް އަންގަވައިދެއްވާފައި ބޭއްވެވުން. ހަމައެފަދައިން، ޢާންމުކޮށް ބަލާއިރު އޮފީހުގެ ހުރިހާ ކަމެއް ހިނގާނުހިނގާގޮތް ބެއްލެވުމުގެ މަސްއޫލިއްޔަތުވެސް އެޅެނީ ކޮންމެ އޮފީހެއްގެ ވެރިއެއްގެ ކޮނޑުފުޅުގައި.\nއެހެންވީމާ، މުވައްޒަފުން އެމީހުންނާ ހަވާލުކުރެވިފައިވާ މަސައްކަތްތައް ދުވަހުން ދުވަހަށް ބަރާބަރަށް ނިންމަމުން ގެންދޭތޯ ބެއްލެވުން އެއީވެސް އޮފީސް އޮފީހުގެ ވެރިންގެ މަސްއޫލިއްޔަތެއް. ހާޒިރީ ބަލަހައްޓައިތޯ ބެއްލެވުން. ޔައުމިއްޔާ ގަވާއިދުން ކޮންމެ ދުވަހަކުވެސް ލިޔަމުން ގެންދޭތޯ ބެއްލެވުން. ސިޓީތައް ފައިލްކުރަމުން ގެންދޭތޯ ބެއްލެވުން. މިއީ ވަރަށް މުހިންމު ކަންތައްތަކެއް. ވަރަށްގިނަފަހަރަށް ދިމާވޭ، ކޮންމެހެން ސިޓީއެއް ހޯދާލަން އުޅޭއިރު، އެ ސިޓީއެއް ނުފެންނާނެ. އަޅުގަނޑުވެސް ވަރަށްގިނަ އޮފީސްތަކުގައި އުޅެފައި ހުރި މީހެއް މިއީ. އުޅޭ ކޮންމެ އޮފީހެއްގައިވެސް މިމައްސަލަ ދިމާވޭ. ހަމަ ކޮންމެހެން ބޭނުންވެގެން އެދުވަހަކު އުޅޭ ސިޓީއެއް އޮންނާނީ ނުފެނިފައި. ފައިލަކު ނޯވޭ. އެއްވެސް މުވައްޒަފަކަށް އެ ވީތަނެއް އެނގޭކަމަކަށްނުވޭ. އެހެންގޮސް ބައެއްފަހަރަށް އެސިޓީ ލިބޭ ފަރާތުން ކޮޕީއަކަށް އެދެން ޖެހެންވެސް އެބަ ބޭނުންވޭ. ގަވާއިދުން ލިޔުންތައް ފައިލް ކުރެވެމުންދާނަމަ އެކަހަލަ ގޮތަކަށް އެކަން ވާކަށެއް ނުޖެހޭނެ. އަދި ސަރުކާރުގެ ވަރަށްގިނަ އޮފީސްތަކަކީ އެކި މަސައްކަތްތަކަށް ބިލްހަދާ ތަންތަން. އެހެންވީމާ، ގަވާއިދުން އެ ހަދަންޖެހޭ ބިލްތައް ހަދަމުން ގެންދޭތޯ ބެއްލެވުން އެއީވެސް ކޮންމެ އޮފީހެއްގެވެސް ވެރިއެއްގެ ވާޖިބަކަށްވާންވާނެ. ބިލް ހަދައިތޯއާއި، ހަދައިފައި ހުންނަ ބިލްތައް ގަވާއިދުން ހަވާލުކުރޭތޯއާއި، ހަވާލުކުރެވިފައި ހުންނަ ބިލްތަކަށް ގަވާއިދުން ފައިސާ ލިބެމުންދޭތޯއާއި، މިހުރިހާ ކަމެއް ބައްލަވަންޖެހޭނެ. ބައެއްފަހަރަށް އޯޑިޓް އޮފީހުން އެކި ތަންތަން ބައްލަވަމުން ގެންދަވާއިރު އެބަ ދިމާވޭ، ތިން ހަތަރު މަސްދުވަސް ވަންދެން ބިލް ނަހަދައި ހުންނަ ތަންތަން. ނުވަތަ ހަދާފައި ހުންނަ ބިލްތައްވެސް ހަވާލުނުކުރެވި ދެމަސް ތިންމަސްވެފައި ހުންނަ ތަންތަންވެސް ފެނޭ. ހަވާލުކުރެވިފައި ހުރި ބިލްތަކަށް ފައިސާ ހޯދުމަށް މަސައްކަތް ފުރިހަމައަށް ނުކުރައްވައި ހުންނަ ތަންތަންވެސް އެބަ ފެނޭ.\nމިދެންނެވި ނުކުތާތަކުގެ އިތުރަށް، އޮފީހުގެތެރޭގެ ސާފުތާހިރުކަން ބެލެހެއްޓެވުމާ، އެކަންތައް ހަވާލުކުރެވިފައިވާ މުވައްޒަފުން އެކަންތައް ކުރަމުން ގެންދޭތޯ ބެއްލެވުން އެއީވެސް ކޮންމެ ވެރިއެއްގެ ވާޖިބަކަށްވާނެކަމަށް އަޅުގަނޑު ދެކެން. އަދި ވަރަށް މުހިންމު އެހެން ނުކުތާއެއްވެސް އެބައޮތް. އެއީ މުވައްޒަފުންގެ ޑިސިޕްލިން ހިފެހެއްޓެވުން. ވަރަށްގިނަފަހަރަށް މިހާރު އެކަން އޮންނަނީ ގިނަ ތަންތާނގައި ބޮއްސުންލައިގެން ގޮސްފައި. އެހެންވެގެން އެއްވެސް އޮފީހެއްގެ މަސައްކަތެއް ރަނގަޅަކަށް ނުހިނގާނެ. ކޮންމެ މުވައްޒަފަކުވެސް ގަވާއިދަށް ޙުރްމަތްތެރިކޮށްހިތަންޖެހޭނެ. އަދި އެމީހަކު ކުރަން ޖެހިފައިވާ ކަމެއް ރަނގަޅަށް ކުރަންޖެހޭނެ. އެހެންވީމާ، ކޮންމެ އޮފީހެއްގެވެސް ވެރިޔަކު އެކަން ބައްލަވައި، ގަވާއިދާ ޚިލާފަށް ކަންތައްކުރާ މީހުންނާ ދޭތެރޭގައި ފިޔަވަޅު އަޅުއްވައި، ނަޞޭޙަތް ދެއްވައި، އިންޒާރު ކުރައްވައި ނުވަތަ އެމީހުން ލައްވައި އެ ކުރަންޖެހޭ ކަމެއް ކުރައްވައި، އެމީހުންގެ އެހުރިހާ ކަމެއްވެސް ހުރިހާ ޢަމަލުތަކެއްވެސް އޮފީހުގެ ތެރޭގައި ހުންނަނީ ގަވާއިދުތައް ހަމަޖެހިފައިވާ ގޮތަށްތޯ ބައްލަވައި، ޑިސިޕްލިން ހިފެހެއްޓެވުމަކީ އޮފީސް އޮފީހުގެ ވެރިންގެ މަސްއޫލިއްޔަތެއް. ހާޒިރީއަށް ފަރުވާބަހައްޓައިތޯ ބެއްލެވުން. އެމީހުން ލައިގެން ތިބޭ ހެދުން އެއީ ސަރުކާރު ގަވާއިދު ހުއްދަކުރާގޮތަކަށް ލައިގެން ތިބޭ ހެދުމެއްތޯ ބެއްލެވުން. އެއީ ބައެއް ތަންތާނގައި އެކަންވެސް އޮންނަނީ ހިސާބަކަށް ދޫވެފައި.\nމިދިޔަ އަހަރުގެ ޖަނަވަރީ މަހުގެ 10 ވަނަ ދުވަހު، ރައީސް އޮފީހުން ހެދުމާބެހޭ ދެންނެވުމެއް އޮންނާނީ ނުކުމެފައި. އޭގެކުރީގެ ހުރިހާ ދެންނެވުންތައް ބާޠިލުކޮށްފައި، މިހާރު ހަމަޖެހިފައިވާގޮތް. އެގޮތަށް މުވައްޒަފުން ހެދުންލައިގެން ތިބޭތޯ ބެއްލެވުން އެއީވެސް ވަރަށް ބޭނުންތެރި ކަމެއް. މިހާރު އޮންނަ ގޮތުން ކުރިއަށްވުރެ ތަންކޮޅެއް ފަސޭހަވާނެ ކަމަށް އަޅުގަނޑަށް ލަފާކުރެވޭ. ހެދުމަށް އެހާބޮޑު އަހަންމިއްޔަތެއް ދޭންޖެހޭ ސަބަބަކީ އެއީ، ސަރުކާރުގެ އަދި މުވައްޒަފުންގެ ޤަދަރު ހިފެހެއްޓުން. އެހެން މީހުންގެ ކުރިމަތީގައިވެސް އެ ގަވާއިދުން ހެދުން ލައިގެން ތިބީމާ، އެއީ އެމީހުންނަށް އެހެން ފަރާތްތަކުގެ އިޙްތިރާމް ވަރަށް ލިބޭ ކަމަކަށްވާނެކަން ޔަޤީން. އޮފީހުގެތެރޭގައި މުވައްޒަފުންގެ ޢަމަލުތައް ހުންނަގޮތް މަސައްކަތްނުކޮށް އެކަކު އަނެކަކާ ވާހަކަ ދައްކައި ސަމާސާކުރަން ތިބޭތަން ދިމާވޭ ބައެއްފަހަރު. އަޚްލާޤީ ގޮތުންވެސް ބައެއް ތަންތާނގައި ހިސާބަކަށް ނޭދެވޭގޮތަށް، ބައެއް މުވައްޒަފުންގެ މެދުގައި ކަންތައް ހުރުން އެކަށީގެންވޭ. ހުންނާނެ. އެހެންވީމާ، އެކަންތައްތައްވެސް ބައްލަވައި، އެހުރިހާ ކަމެއްވެސް ތަންކޮޅެއް ހަރުދަނާ ޑިސިޕްލިންއެއްގެ ދަށުން ގެންދެވޭތޯ ބެއްލެވުން އެއީ ވަރަށް ބޭނުންތެރި ކަމެއްކަމަށް އަޅުގަނޑު ދެކެން.\nދެން މިގޮތުން ބައްލަވާއިރު، މަސައްކަތަށް ފަރުވާކުޑަކުރާ މުވައްޒަފުން، ދެއްވާ ނަޞޭޙަތް ގަބޫލުނުކުރާ މުވައްޒަފުން ނުވަތަ ކަނޑައެޅިގެން ގަވާއިދާ ޚިލާފަށް ކަންތައް ކުރާ މީހުން، ކުށްކުރާ މީހުން، މި މީސްމީހުންނާ ބެހޭގޮތުން ގަވާއިދުން ފިޔަވަޅު އަޅުއްވަންޖެހޭނެ. އެއީ އެއްވެސް ހާލެއްގައި އެމީހުންނަށް ކުރެއްވޭ ބޭއިންޞާފެއް ކަމަށް ބައްލަވައިގެން ނުވާނެ. އެއީ އެމީހަކަށް އެމީހަކާ ބެހޭގޮތުން އެފިޔަވަޅު އަޅުއްވަންޖެހެނީ އެމީހަކު ކަންތައް ކުރާގޮތުން. އެކަން އެ މުވައްޒަފަކަށް ކުރިއްސުރެ ސާފުވެފައި އޮންނަނިކޮށް، އެމީހަކުވެސް ޝަކުވާކުރާނެ ތަނެއް ނޯންނާނެ. ގަވާއިދުން ފިޔަވަޅު ނާޅުއްވައި ހުރުމުގެ ސަބަބުން ޑިސިޕްލިން ގެއްލިގެންދަނީ. ހުރިހާ ކަމެއް ބޮއްސުންލައިގެން ދަނީ. އެއްވެސް މީހަކާ ބެހޭގޮތުން ކަމެއް ކުރެއްވޭކަށެއް ނޯވޭ. ހަމަ ދިމާއަށް ބައެއްފަހަރަށް މުވައްޒަފުން ޒުވާބުކޮށް، އަންގަވާ ކަންތައް ނުކޮށް ނުވަތަ މަސައްކަތަށް ފަރުވާކުޑަކޮށް އެބަ ހަދާ.\nދެން އަޅުގަނޑު ދަންނަވާލަން ބޭނުން އަނެއް ޕޮއިންޓަކީ، ޢާންމުންނާ ބެހޭގޮތުން އޮފީސް އޮފީހުގެ ކަންތައް ވީހާ ރަނގަޅަކަށް ބެހެއްޓެވޭތޯ ބައްލަވާށޭ! ޢާންމުންގެ ކަންތައްތައް އަވަސްކޮށްދެއްވޭތޯ ބެއްލެވުން. ސިޓީތަކަށް ޖަވާބު ދެއްވުން. ވަރަށް ގިނައިން އޮފީސް އޮފީހަށް މީސްމީހުންގެ ޝަކުވާ އާދޭ. ތިމަންނަ މިވެނި ކަމަކާ ބެހޭގޮތުން މިވެނި އޮފީހަކަށް މިވެނި ތާރީޚެއްގައި ސިޓީއެއް ފޮނުވީމޭ. މިހާރު ތިން މަސްދުވަސް ވެއްޖެއޭ. ހަތަރު މަސްދުވަސް ވެއްޖެއޭ، އެއްވެސް ޖަވާބެއް ނުލިބެއޭ. ބައެއްފަހަރަށް ބަލާއިރު އެއީ ހަމަ ތެދަކަށްވޭ. ބައެއް ތަންތަނުން ހަމަ ޖަވާބު ނުދެއްވައި، ތިންމަސް ހަތަރުމަސް ވެފައި ހުރޭ. އެހެން އެކަންވުމަކީ ވަރަށްދެރަ ކަމެއް. ސާފު ޖަވާބު އެއްފަހަރާ ދެއްވެން ނެތްނަމަ، ވަގުތީ ޖަވާބު ދެއްވުން އެއީ ކުރެއްވިދާނެ ކަމެއް. މައްސަލަ ބައްލަވާފައި، ޖަވާބެއް ދެއްވާނެކަމަށް. އެއީ ބައެއްފަހަރަށް އެ ހުށަހަޅާ ކަންތައްތަކަކީ އެހެން ފަރާތްފަރާތާ ގުޅުއްވައިގެން ސާފުކުރައްވަން ޖެހިވަޑައިގަންނަވާ ކަހަލަ ކަންތައްތަކަކަށް ވެދާނެ. އެހެން ވެއްޖިއްޔާ އެގޮތަށް ޖަވާބު ދެއްވާފައި، އެކަމެއް ސާފުކުރެއްވުނު ދުވަހަކުން ޖަވާބު ދެއްވަން ބޭއްވެވީމާ ރަނގަޅުވާނެ. އެހެންނަމަވެސް، ފުރަތަމަވެސް ކޮންމެވެސް ކަހަލަ ޖަވާބެއް ދެއްވަންވާނެ.\nމީގެއިތުރަށް ޢާންމުންނަށް ގަވާއިދުން ވެދެއްވެން އޮތް ކޮންމެ އެހީއެއް ވެދެއްވުމަކީ ހަމަ ކޮންމެހެން ބޭނުންކަމެއް. އެހެން މި ދެންނެވީ ބައެއްފަހަރަށް މީހުންނަށް ކަންތައް އޮޅިގެން، ކަމާނުބެހޭ ފަރާތަކަށް ސިޓީވެސްލާފާނެ. މައްސަލައަކާ ބެހިގެން ހިނގައިދާނެ. ދިޔައިމާ އެތަނުން ޖަވާބު ދެއްވަފާނެ، [މިތަނާ ބެހޭ ކަމެއް ނޫނޭ.] ދެން ކޮންތަނަކަށްތޯ ދާންވީ ސުވާލުކޮށްފިއްޔާ، ގިނަފަހަރަށް ރަނގަޅު ޖަވާބެއް ނުލިބޭނެ. ސަރުކާރުގެ ބޭނުމަކީ ޢާންމުންނަށް ޚިދުމަތް ކުރުން ކަމަށްވަންޏާ، އަޅުގަނޑު ދެކޭގޮތުގައި އެއީ އެތަނަކާބެހޭ ކަމަކަށް ނުވާނަމަ، އެހެން ވިދާޅުވުން އެއީ އޮތް ކަމެއް. އެހެންނަމަވެސް، އޭނާ ދެން ދާންޖެހޭ ދިމާއެއް އެނގިވަޑައިގަންނަވަންޏާ، [ކަލޭ ދާންޖެހޭނީ މިވެނި ދިމާއަކަށޭ] އެހެން ވިދާޅުވެލެއްވުން އެއީ އަޅުގަނޑު ހިތުން އޮތް ކަމެއް. ރީތިގޮތެއް. މީހުންނަށް އެހީތެރިކަން ބެހެއްޓެވުމުގެ ގޮތުން، "ދެން ތިމައްސަލައިގައި މިވެނި ފަރާތަކަށް ދިޔުން ރަނގަޅުވާނޭ. ތިޔަކަމާބެހޭ ފަރާތަކީ މިވެނި ފަރާތެކޭ." އެހެން ނެހެއްދެވޭތީ ވަރަށްގިނަ މީހުން ޝަކުވާކުރާތަން ދިމާވޭ. އެއީ އެހެން ހެއްދެވުމުން އޮފީހަށް ލިބޭ އެއްވެސް އުނިކަމެއް ނެތް. މީހަކަށް އެހީތެރިކަން ބެހެއްޓެވުނީ. އެއީ އަޅުގަނޑު ދެކޭގޮތުގައި ވަރަށް ރަނގަޅު ޚިދުމަތަކަށްވެސްވާނެ. މީސްމީހުންނަށް ޖަވާބު ދެއްވާއިރުވެސް ވީހާ ބޮޑަކަށް މާތްކޮށްހިއްތަވައިގެން ޖަވާބު ދެއްވޭތޯ ބެއްލެވުން އެއީވެސް ވަރަށް ރަނގަޅު ކަމެއް ކަމަށް އަޅުގަނޑު ދެކެން. ބައެއް ތަންތަނުން ދިމާވާ ގޮތަކީ، ޖަވާބު ދެއްވާއިރު އަޅުގަނޑު ނުދަންނަވަން، އޮފީސް އޮފީހުގެ ވެރިންނެކޭ. އެ ޖަވާބުދޭ މީހަކު، ސެކްރެޓަރީއަކު ކަމުގައިވިޔަސް ނުވަތަ ކާތިބަކު ކަމުގައިވިޔަސް، ނުކުމެ ޖަވާބުދޭއިރު ތަންކޮޅެއް ހަރުކަށިގޮތަކަށް ޖަވާބުދެނީ. ބައެއްފަހަރަށް ކުޑަކޮށް ރުޅިއައިސްގެން، ނޫނީ އަދަބާޚިލާފު ގޮތަކަށްވެސް ޖަވާބުދީފާނެ. އެ ބޭރުން އަންނަ މީހަކީ އެއްވެސް މީހެއް ކަމަށް ނުބެލި ދެވޭ ކަހަލަ ޖަވާބެއްވެސް ދެވިދާނެ. އެހެން ނަހައްދަވައި ހުރިހާ މުވައްޒަފުންނަށްވެސް އަންގަވައިގެން މީހުންނަށް ޖަވާބުދޭއިރުވެސް، އެމީހުންނަށްވެސް އިޙްތިރާމް ކުރައްވައިގެން ޖަވާބު ދެއްވުން އެއީ ރަނގަޅު ގޮތެއް ކަމަށް އަޅުގަނޑު ދެކެން. އަޅުގަނޑު ހަދާގޮތަކީ ރައީސް އޮފީހަށް ކޮންމެ މީހަކު ސިޓީ ލީކަމުގައިވިޔަސް، ޖަވާބުދެނީ ރީތިބަހުން، މާތްކޮށް. އެއްވެސް މީހަކަށް ހުތުރުބަހުން ޖަވާބެއްނުދެން. އެއީ ކޮންމެ މީހެއް ކަމުގައިވިޔަސް، އެއީ އަޅުގަނޑު ދެކޭގޮތުގައިވެސް އުޞޫލަކަށްވާތީ. އެހެން ހެދުމަކުން އޮފީހުގެ ޤަދަރު ކުޑައެއްނުވޭ. މީހުންނާ ރީތިކޮށް ވާހަކަ ދެއްކުމަކުން މާތްކޮށް ޖަވާބު ދިނުމަކުން. އެ ޖަވާބުދޭ މީހާގެ ޤަދަރުވެސް ކުޑައެއްނުވޭ. އަޅުގަނޑު ހިތުން އެމީހާގެ ޤަދަރު، އެހެން މީހުންގެ ކުރިމަތީގައި މަތި ވިއްޔާ ވާނީ.\nވީމާ، އިޙްތިރާމާއެކު ޖަވާބު ދެއްވުމާއި ޢާންމުންނަށް އެހީތެރިކަން ބެހެއްޓެވުމާ، މިކަންކަމަށް އޮފީސް އޮފީހުގެ ވެރިންވެސް ސަމާލުކަމެއް ދެއްވައިގެން އަދި މުވައްޒަފުންނަށް އަންގަވައިގެން މުވައްޒަފުން ލައްވައި، އެގޮތަށް އެކަންތައް ކުރުއްވުން އެއީ ވަރަށް ރަނގަޅު ކަމެއް. އެއީ ކޮންމެ ތަނެއްގައިވެސް ޢާންމުންނާ ބެހޭގޮތުން ޖަވާބު ދޭން ނުވަތަ އެހެން ކަންތައްތައް ކުރަން ތިބޭނީ އެހެން މީސްމީހުން. ތިޔަބޭފުޅުންނެއް ނޫން ތިއްބަވާނީއަކީ. އެހެންވީމާ، އެމީސްމީހުންނަށް އެގޮތް އަންގަވައިގެން އެގޮތަށް ޖަވާބު ދެއްވާގޮތަށް ހަމަޖެއްސެވުން އެއީ، އަޅުގަނޑު ދެކެނީ ވަރަށް ބޭނުންތެރި ކަމެއް ކަމުގައި. އޭރުން މީހުންގެ ޝަކުވާ ކުޑަވެ އަދި އެމީހުންނަށްވެސް ތިމަންނަމެންނާމެދު އޮފީސް އޮފީހުން ކަންތައް ކުރައްވަނީ ރަނގަޅަށްކަން ދޭހަވާނެ. އިޙްސާސް ކުރެވޭނެ.\nމުވައްޒަފުން ރަސްމީގަޑީގައި ބޭރަށްދިޔުން އެއީވެސް ވަރަށް ނުހިފެހެއްޓިފައި އޮންނަ ކަމެއް. މިހާރު ހަމަޖެހިފައިވާ ގޮތުން، ރަސްމީގަޑި 7:30 ން 1:30 އަށް އޮތީމާ ތަންކޮޅެއް ބޮޑަށް ބައްލަވަންޖެހޭނެ ކަމަށް އަޅުގަނޑަށް ފެނޭ. އެއީ އިތުރު ވަގުތެއް ދެން ނެތް. ކޮންމެހެން އޮފީސް މެންދުރުފަހުން ހުޅުވަން ޖެހިއްޖިއްޔާ ނޫނީ ނުހުޅުވާގޮތަކަށް މިއޮތީ. އެހެންވީމާ، އެ6ގަޑިއިރުގެ މަސައްކަތް ފުރިހަމައަށް އޮފީހަށް ލިބުން އެއީ ކޮންމެހެން ބޭނުންތެރި ކަމެއް. އެހެންވުމާއެކު، ކޮންމެހެން ބޭނުންވެއްޖެ ހިނދެއްގައި ނޫނީ އެއްވެސް މުވައްޒަފަކު އޮފީހުން ބޭރަށް ދިޔުން އެއީ މުޅިން މަނާކަމެއް ކަމުގައި ހައްދަވަންޖެހޭނެ ކަމަށް އަޅުގަނޑަށް ފެނޭ. ސަރުކާރުގެ އެއްވެސް އޮފީހަކު ކުރައްވާ މަސައްކަތަކީ އެހެން އެއްވެސް އޮފީހަކާ ކުޑަކޮށްވެސް ބެހޭ ކަމަކަށްވާނަމަ، އެ އޮފީހަކާ ވާހަކަ ދައްކަވައިގެން ނުވަތަ އެ އޮފީހަކަށް އެނގިވަޑައިގަންނަވާ ގޮތަކަށް އެކަމެއް ކުރެއްވުން އެއީވެސް ވަރަށް ބޭނުންކަމެއް. މީގެކުރިން އަޅުގަނޑު ހިތުން ކޮންމެވެސް ދެންނެވުމެއްވެސް ގޮސްފައި އޮންނާނެ. އެއްފަރާތަކުން ކުރައްވާ ކަންތައްތައް، އަނެއް ފަރާތަކަށް އެނގިވަޑައިގަންނަވާ ގޮތަށް ކުރައްވަން. އެއީ ބެހޭ ފަރާތްތަކަށް އެނގިވަޑައިގަންނަވާ ގޮތަށް. ރާއްޖެތެރޭގެ ކަންތައްތައް ވިއްޔާ އަތޮޅުވެރިންނާ ބައްސަވައިގެން ކުރައްވަން. ޕްރޮވިންޝަލް އެފެއާޒަށް އެނގިވަޑައިގަންނަވާ ގޮތަށް ކުރައްވަން. އަދި އެހެން ކަންތައްތައްވެސް އެއް އޮފީހުން ކުރައްވާ ކަމަކީ އަނެއް އޮފީހަކާ ކުޑަކޮށްވެސް ގުޅޭ ކަމެއް ކަމަށްވަންޏާ، އެތަނަކާ ވާހަކަފުޅު ދައްކަވައިލެއްވުން. ނުވަތަ އެތަނަކަށް އެ ފޮނުއްވާ ސިޓީއެއްގެ ކޮޕީއެއް ފޮނުއްވުން. މިއީ އަޅުގަނޑު ހިތުން ކުރެއްވިދާނެ ކަމެއް. އެއިން މަސައްކަތަށް އިތުރު ހަލުއި ކަމެއް ލިބި، އެ ސަރުކާރު ހިނގަމުންދާގޮތް ގިނަ މީހުންނަށް އެނގި، ކަންތައްތައް ފަސޭހަވަމުންދާނީ.\nދެން އޮތް އަނެއް ނުކުތާއަކީ، އަމިއްލަ ފަރާތްތައް ލައްވައި ސަރުކާރުގެ އޮފީސްތަކުން މަސައްކަތް ކުރައްވާއިރު، އެ މަސައްކަތް އެބަޔަކު ގެންދަނީ އެކަށީގެންވާ ގޮތަކަށްތޯ ބެއްލެވުން. ވަރަށްގިނަ މަސައްކަތްތައް މިހާރު އަމިއްލަ ފަރާތްތަކާ ހަވާލުކުރެވެމުންދަނީ. ކޮންޓްރެކްޓް ދޭ އުޞޫލުގެ މަތީން. އެކަމުގެ ގަވާއިދެއްވެސް ވަނީ ރައީސް އޮފީހުން ހަމަޖައްސާފައި. އެ ގަވާއިދާ އެއްގޮތްވާ ގޮތުގެ މަތިން މަސައްކަތް ހަވާލުކުރައްވަމުން ގެންދަވަނީ. އެހެންނަމަވެސް، އެ މަސައްކަތް އެބަޔަކު އެކުރަނީ، އެކަން ކުރަންވީ ގޮތަށްތޯ ބެއްލެވުން، އެވާނެ އޮފީސް އޮފީހުގެ ވެރިންގެ މަސްއޫލިއްޔަތަކަށް. އެބޭފުޅުންނަށް ސީދާ ބެއްލެވެން ނެތިއްޔާ، އޮފީހުގެ ސެކްރެޓަރީ ފޮނުއްވައިގެން ނަމަވެސް ނުވަތަ ރަނގަޅު ފެންވަރަކު މުވައްޒަފަކު ފޮނުއްވައިގެން ނަމަވެސް، އެ މަސައްކަތް ކުރަމުންދާގޮތް ބައްލަވަންވާނެ. އެހެން ނޫނީވިއްޔާ ބައެއްފަހަރަށް ދިމާވާގޮތަކީ އެ މަސައްކަތާ ހަވާލުވެވަޑައިގަންނަވަންޖެހޭއިރު އޮންނަނީ ގަބޫލުފުޅުނުކުރެއްވޭ ގޮތަކަށް މަސައްކަތް ނިންމާފައި. ދެން ވަރަށްބޮޑު މައްސަލައެއް ޖެހިދާނެ، އެފަރާތަކުން އެއްބަހެއް ނުވާނެ، އިތުރަކަށް އަލުން އެހެން މަސައްކަތެއް ކުރާކަށް. ދެން މިކަހަލަ ކިތަންމެ ކަމެއް ދިމާވެގެން، އެންމެފަހުން އޮފީހަށް މަޖުބޫރުވަނީ އެމަސައްކަތް ބަލައިގަންނަން. އެހެންވީމާ، ކުރިއްސުރެ އޮފީހުން ބައްލަވަމުން ގެންދަވަންޏާ އެކަހަލަ ގޮތެއް ދިމައެއްނުވާނެ.\nދެން އޮތް އެންމެ މުހިންމު އަނެއް ނުކުތާއަކީ، ޤާނޫނާއި ގަވާއިދުތަކުގެ ތެރެއަށް މުވައްޒަފުން ހޭލެވުން. މުވައްޒަފުންނަށް ޤާނޫނާއި ގަވާއިދުތައް އަންގަވައިދެއްވުން. އެއީ ވަރަށްގިނަ މުވައްޒަފުންނަށް ބައެއް ޤާނޫނުތައް އޮންނަނީ އޮޅިފައި. ނުވަތަ އެއީ ހުންނަ ޤާނޫނުތަކެއްކަން ނުދަންނަ މީހުން ތިބޭ. ޤާނޫނުފޮތް ޗާޕުކޮށްގެން އޮފީހުގައި ގެންގުޅުނު ކަމުގައިވިޔަސް، އެ ބަލައިނުލެވެންޏަކާ، އޭގައި ހުންނަ ޤާނޫނުތަކެއް ނޭނގޭނެ. އަދި ގަވާއިދުތަކެއްވެސް ނޭނގޭނެ. ރައީސް އޮފީހުން ފޮނުވާ ދެންނެވުންތައްވެސް ފައިލްކޮށްލާފައި ބެހެއްޓުމަކުން އެއިން މާބޮޑު ފައިދާއެއް ނުކުރާނެ. އެހެންވީމާ، އެ ގަވާއިދުތައް ހަމަޖެހިފައި ހުންނަގޮތް މުވައްޒަފުންނަށް އަންގަވައިދެއްވަމުން ގެންދެވުން އެއީ އޮފީސް އޮފީހުގެ ވެރިންގެ މަސްއޫލިއްޔަތެއް. ޚާއްޞަކޮށް، އަލަށްވަންނަ މުވައްޒަފުންނަށް އެކި ކަންކަން ކުރަންވީގޮތް ސާފުކޮށް އަންގަވައިދެއްވުމަކީ ކޮންމެހެން ބޭނުން ކަމެއް. އެއީ އެމީހުންނަށް ގަވާއިދު އޮންނަގޮތް ނޭނގިގެން ނުބައިކޮށް ނުވަތަ ގަވާއިދާ ޚިލާފަށް ކަންތައްތައް ކުރަމުންދާތީ. ޢާންމުކޮށް ބަލާއިރު، ސަރުކާރު ހިނގަމުންދާ އުޞޫލުތައް ހުރިހާ މުވައްޒަފުންނަށްވެސް އެނގިފައި އޮތުމަކީ ކޮންމެހެން ލާޒިމުކަމެއް. އެހެންވީމާ، މިނުކުތާތަކަށް ވިސްނަވައިގެން ކުރިއަށް އޮތް ތާނގައި ގެންދެވުން އަޅުގަނޑު ވަރަށް ބޮޑަށް އެދެން.\nދެން އަދި އަޅުގަނޑު ފުރަތަމަ ގަސްތުކުރި ވަގުތުކޮޅު ހިނގައްޖެ. އެހެން ނަމަވެސް، ވަރަށް އަވަހަށް ދެތިން ހަތަރު ނުކުތާއެއް ދަންނަވާލާނަން. އެއީ ވަޒީފާއާ ބެހޭގޮތުން ހުރި ބައެއް މައްސަލަތައް. ވަޒީފާއާ ބެހޭގޮތުން އެކި މީސްމީހުން ވަޒީފާއަށް ލައްވަން ފޮނުއްވާއިރު ދިމާވާ ބައެއް ކުދިކުދި ދަތިތައް. މީހުން ލެއްވުމަށް ފޮނުއްވާއިރު މަޤާމުގެ ނަން އޮންނަގޮތް ނޫން ގޮތްގޮތަށް ބައެއްފަހަރަށް ލިޔުއްވިފައި ހުރޭ. އެހެންވުމުން މައްސަލަ ދަތިވެ، ލަސްވެ އެކަހަލަ ކަންތައް އެބަ ދިމާވޭ. ހުސް މަޤާމެއް އޮތްތޯ ނުބައްލަވައި، ބައެއްފަހަރަށް މީހުން ލެއްވުމަށް އެބަ ފޮނުއްވާ. އެއީ ބައެއްފަހަރަށް ގަވާއިދު އޮންނަގޮތުން، ކުރިން އޮތް މަޤާމެއްވެސް އެއްމަސްދުވަސްވީމާ، މީހަކު ނެތުމުގެ ސަބަބުން ރައީސް އޮފީހުން އުނިކޮށްފައި އޮވެދާނެ. އެހެން އޮއްވައި މަޤާމު އިތުރުނުކުރައްވައި ފޮނުއްވާފާނެ މީހަކު ލައްވަން. މުސާރަ ކަނޑައެޅުމާބެހޭ ޤާނޫނާ ޚިލާފަށް އެކިއެކި މަޤާމުތަކަށް ވަކި މުސާރައެއް ވިދާޅުވެފައި، އެ މުސާރައަށް މީހުން ލެއްވުމަށް ބައެއްފަހަރަށް ފޮނުއްވާފައި ހުރޭ. އެހެން ނަމަވެސް، އެއީ އެ ޤާނޫނާ އެއްގޮތަށް ކުރެއްވޭ ކަމަކަށްނުވޭ. މުވައްޒަފުން އެއްތަނުން އަނެއްތަނަށް ބަދަލުކުރެއްވުމަށް ލިޔުއްވާއިރު، އެމީހަކު އުޅޭ ތަނުގެ އިޢުތިރާޒެއް އޮތްތޯ ނުބައްލަވައި ފޮނުއްވޭގޮތް އެބަދިމާވޭ. ބައެއްފަހަރަށް އެހެން ދިމާވުމުން، ވަރަށް ބޮޑެތި މައްސަލަތައްވެސް ނުކުމޭ. އެއީ މުސާރަ ބޮޑު ތަނެއްގެ ވަޒީފާއެއް ކަމަށްވަންޏާ، އެ މުވައްޒަފަކު ދާން ބޭނުންވާނެ. އެހެންނަމަވެސް، ބަލާއިރު ވާގޮތަކީ ވަކި ޚާއްޞަ ބޭނުމަކު ވަކިކަމަކަށް ފަރިތަކޮށްދެވިގެން އޭނަ އުޅޭ ތަނަށް ލެވިފައި ހުރި މީހަކަށްވެދާނެ. އެހެންވެއްޖިއްޔާ އޭނާ ކުއްލިއަކަށް އެ މަޤާމުން އެހެން މަޤާމަކަށް ބަދަލުކޮށްފިއްޔާ، އޭނަހުރި ތަނަށް ވަރަށްބޮޑު އުނިކަމެއް ލިބޭ. އެހެންނަމަވެސް، އެ ބަދަލުވަނީ ބޮޑު މުސާރައެއް ލިބޭ ތަނަކަށްވާތީ އޭނާ އެދެނީ ބަދަލުވާން. އޭނާއަށް އެނގޭ މިކަން އެބަ ހިނގާކަން. ދެން ބަދަލުކޮށްނުދީފިއްޔާ އެންމެފަހުން އޭނާ ނަފްރަތުވާތަން އަންނާނެ. އެންމެ ބޮޑަށް އޭނާ ހިތަށްއަރާނީ ރައީސް އޮފީހުން އެކަން ކޮށްނުދިނިއްޔޭ.\nދެން މުވައްޒަފުން ވަކިކުރެއްވުމަށް ނުވަތަ ބަދަލުކުރެއްވުމަށް ލިޔުއްވާއިރު، އެ މުވައްޒަފަކު ސަރުކާރަށް ލެއްވުނު ނަމާއި އެޑްރެސް ނޫން ގޮތަކަށް ލިޔުއްވައި ފޮނުވިފައި އެބަހުރޭ. އެހެންވީމާވެސް ރައީސް އޮފީހަށް ވަރަށްބޮޑު ދައްޗަކަށް އެކަންވޭ. ސަރުކާރަށް ވަކިމުއްދަތަކަށް ޚިދުމަތްކުރަންޖެހޭ މީހުން ވަކިކުރެއްވުމަށް ފޮނުއްވާއިރު، އެމީހެއްގެ ބޮންޑުގެ މައްސަލަ އޮތްގޮތް ނުލިޔުއްވައި ބައެއްފަހަރަށް އެބަ ފޮނުއްވޭ. އެހެންދިމާވުމުންވެސް ރައީސް އޮފީހުން އެމީހަކު ވަކިކޮށްފައި، ފަހުން ބަލާއިރު އެއީ ބޮންޑު އޮތް މީހަކަށްވެގެން، ދެން ޖެހެނީ މައްސަލަ ރަނގަޅު ކުރަން އިތުރު އެތައް ފިޔަވަޅެއް އަޅަން. ވަކި މަސައްކަތަކަށް ޚާއްޞަވެ، އެމީހަކު ނެތުމުން ތަނަށް ދަތިވާފަދަ މީހުން އެހެން ތަންތަނަށް ގެންދަވަން ލިޔުއްވުން އެއީ އަޅުގަނޑު ކުރިންވެސް ދެންނެވި ފަދައިން، އެތަނަކާ ވާހަކަފުޅު ނުދައްކަވައި ބައެއްފަހަރަށް އެކަން ކުރެއްވުމުން ދިމާވާ ކަމެއް.\nދެން އޮތް ޕޮއިންޓަކީ އެކިއެކި ކޯސްތަކުގައި ފޮނުއްވާ މީހުންގެ ވަޒީފާގެ ކަންތައް ގަވާއިދުން ހަމަނުޖައްސަވައި ބެހެއްޓެވުން. އެކަމާބެހޭ މުވައްޒަފަކު ހަނދާންނެތިގެން ނަމަވެސް، މީހަކު ކޯހެއްގައި ފުރުމުން، އެމީހަކާ ބެހޭގޮތުން ރައީސް އޮފީހަށް ފޮނުއްވަންޖެހޭ މައްސަލަ ނުފޮނުއްވެވި އެބައޮވޭ ބައެއްފަހަރަށް. އެއީ، ބައެއްފަހަރަށް މީހުން އެބަދޭ ވަޒީފާ ވަކިކުރައްވާފައި، ވަކިކޮށްފައި އެހެންނަމަވެސް މުސާރަ ލިބޭގޮތަށް. އަނެއްބައި މީހުން ދަނީ މުސާރަ ނުލިބޭގޮތަށް. އެހެންވީމާ، އެ ވަރަށްބޮޑު ތަފާތެއް އެ ދެގޮތުގައި އެބައޮތް. ކަނޑައެޅިގެން އެމީހަކު ކޯހުގައި އެ ފުރީ މިވެނި ގޮތަކަށްކަން ރައީސް އޮފީހަށް އެންގެވުމަކީ، އެހެންވީމާ ވަރަށް ބޭނުންކަމެއް.\nއާދެ، މިއީ އަޅުގަނޑު މިރޭ ދަންނަވާލަންހުރި ކަންތައްތަކަކީ. މިހުރިހާ ކަމަކީވެސް ތިޔަ ހުރިހާ ބޭފުޅުންނަށްވެސް ރަނގަޅަށް އެނގިވަޑައިގަންނަވާނެ ކަންތައްތައް. އެއްވެސް ބޭފުޅަކަށް އެނގިވަޑައިނުގެން އޮތް ކަމެއް މީގެތެރެއަކު ނޯންނާނެކަން އަޅުގަނޑަށް އެނގޭ. އެހެންނަމަވެސް، ހަނދުމަފުޅުކޮށް އެރުވުމުގެ ގޮތުންނާއި އަދި މިކަންކަމަށް އިތުރު ސަމާލުކަމެއް ދެއްވުމަށް އެދެވޭތީ މިވާހަކަ ދަންނަވާލީ.\nދެން އަޅުގަނޑު ދެންނެވި ވާހަކަތައް ސަމާލުކަމާއެކު އައްސަވަން ތިއްބެވި ކަމަށްޓަކައި ވަރަށް ބޮޑަށް ޝުކުރު ދަންނަވަން. އޭގެފަހުގައި އެހެން މުވައްޒަފުންނާ ބައްދަލުކޮށްލަން ޖެހިފައިވުމާއެކު، މިހިސާބަށް އަޅުގަނޑު ކުރުކޮށްލަނީ.


SunOnline: MDP Flag Man hoadhumuge masahkai Gender in fashaifi\nއެމްޑީޕީ ފްލެގްމެން ހޯދުމުގެ މަސައްކަތް ޖެންޑާއިން ފަށައިފި\n31 Aug 2019, 00:21\nއެމްޑީޕީގެ މުޒާހަރާތަކާއި އެއްވުންތަކުގައި ބޮޑު ދިދަ ހޫރުވާ "ފްލެގް މޭން" ހޯދުމުގެ މަސައްކަތް ޖެންޑަ މިނިސްޓްރީއިން ފަށައިފި އެވެ.\nފްލެގް މެންއަށް އަޅާލާނެ މީހަކު މާރުކޭޓު ސަރަހައްދުގައި ގޮނޑިއެއްގައި އިންދައި ބަޔަކު ވަނީ ސޯޝިއަލް މީޑިއާގައި ފޮޓޯ އާންމުކޮށް އެމްޑީޕީއަށް ވަރަށ ބޮޑަށް ފާޑު ކިޔާފަ އެވެ. އެމްޑީޕީއަށްޓަކައި ގުރުބާންވި ނަމަވެސް ފްލެގް މޭންއަށް އަޅާ ނުލި ކަމަށް ބުނެ އެވެ.\nމީހަކު ކުރި ޓްވީޓަކަށް ޖެންޑަ މިނިސްޓްރީއިން ކުރި ރިޕްލައިއެއްގައި ބުނެފައިވަނީ ފްލެގް މެން ހޯދުމުގެ މަސައްކަތް އެ މިނިސްޓްރީއިން ކުރަމުން ދާ ކަމަށެވެ. އަދި އޭނާ ހޯދުމުގައި އާންމުންގެ އެހީތެރި ކަމަށް ޖެންޑަ މިނިސްޓްރީއިން ވަނީ އެދިފަ އެވެ. އޭނާގެ މައުލޫމާތު އެނގޭ ފަރާތްތަކުން 1412 އަށް ގުޅުއްވުމަށް އެދިލެއްވި އެވެ.\nއެމްޑީޕީއިން މަގުމަތީގައި މުޒާހަރާކުރި އިރު އަބަދުވެސް އެންމެ ކުރީސަފުގައި ބޮޑު ދިދަ ހިފައިގެން ހުންނަނީ ފްލެގް މޭން އެވެ. އޭނާއަށް ފްލެގް މޭންއޭ ކިޔުނީވެސް އެހެންވެ އެވެ. އެމްޑީޕީގެ މުޒާހަރާތަކުގެ ތެރެއިން ވަރަށް ގިނަ ފަހަރު އޭނާ ހައްޔަރުވެސް ކުރެވުނެވެ.\nމީހުންގެ ފާޑު ކިޔުން އެމްޑީޕީއަށް އަމާޒުވެފައިވަނީ އެމްޑީޕީއަށް ޓަކައި ގުރުބާންވީ ފްލެގްމޭން އެމްޑީޕީގެ ވެރިކަމެއްގައި ހާލުގައި އުޅެން ޖެހުމުންނެވެ.\n"އެ ބިރުވެރި އަނިޔާވެރި މުލައްދަނޑީގެ ބާރުހިނގާ އަނިޔާ ދެމުން ދިޔަ އިރު ޕާޓީގެ ދިދަ ވިހުރުވާލަމުން ދިޔަ ފްލެގްމޭން ވަނީ ވެރިކަން ލިބުނު ދުވަހު މަގުމަތިވެފައި." މީހަކު ޓްވިޓާގައި ލިޔެފައިވެ އެވެ.\nމާރުކޭޓު ސަރަހައްދުގައި ފްލެގް މޭން އިނީ އަޅާލާނެ މީހެއް ނެތިފައި ކަމަށް މީހުން ބުނެ އެވެ.


އީއަސިނަފިލް - ވިކިޕީޑިއާ\nއީއަސިނަފިލް ނުވަތަ (އިނގިރޭސި ބަހުން: Eosinophil) އަކީ ދިފާޢީ ނިޒާމްގައި ބައިވެރިވާ ލޭގެ ހުދު ސެލް ގެ ތެރޭގައި ހިމެނޭ ވައްތަރެކެވެ. ޕަރަސައިޓްގެ ސަަބަބުން ޖެހޭ އިންފެކްޝަން އިން ހަށިގަނޑު ދިފާއުކޮށް ހިމާޔަތްކުރުމުގައި މުހިއްމު ދައުރެއް މިސެލް އަދާކުރާކަން ފާހަގަ ކުރެވެއެވެ. ލޭގެ ހުދު ސެލްތަކުގެ 5-1 އިންސައްތަ ހިއްޞާކުރާ މިސެލްގެ ސައިޒުގައި 12-10 މައިކްރޯމީޓަރު ހުރެއެވެ. ލޭގެ ތެރޭގައި ނޫޓްރަފިލް 12-6 ގަޑިއިރާއި ދެމެދުގެ މުއްދަތަކަށް ދެމިހުރެއެވެ. [[ފައިލް:|thumb|left|ލޭގެ ހުދު ސެލްގެ ވައްތަރެއްކަމަށްވާ އީއަސިނަފިލް]]\n1 އުފެދި ބޮޑުވުން\n3 އީއަސިނަފިލްތައް އިތުރުވުން\n4 އީއަސިނަފިލްތައް މަދުވުން\n5 ދިރިހުންނަ މުއްދަތު\nއީއަސިނަފިލްތައް އިތުރުވުން[އުނިއިތުރު ގެންނަވާ]\nނުގުޅޭ އަސަރު ނުވަތަ އެލާޖީ ( Allergy )\nއެލާޖީގެ ހާލަތުގައި ބޭސަފިލްތަކުން ބޭރުކުރާ ހިސްޓަމީން( Histamine ) ނޫޓްރަފިލް އެތެރެއަށް ވައްދައެވެ.އަދި ބޭސަފިލްއާއި މަސްޓް ސެލް އިން ބޭރުކުރާ އިންފްލެމޭޝަން އުފެދުމަށް އެހީވެދޭ މާއްދާތަކުގެ ބާރު ނައްތާލައެވެ. އެލާޖީއާއި ގުޅިގެން ކުރިމަތިވާ ބަލިހާލަތްތަކުގައި ލިއުކޯޓްރީންC4އާއި، ޕްލޭޓްލިޓް އެކްޓިވޭޓިންގ ފެކްޓަރ ( PAF ) ނޫޓްރަފިލްތަކުން އުފައްދައެވެ.\nޕަރަސައިޓްގެ ވަބާ ނުވަތަ އިންފެކްޝަން ( Parasitic infection )\nޕަރަސައިޓެއް ހަށިގަނޑަށް ވަނުމުން އީއަސިނަފިލްގައި ހުންނަ ގްރެނިއޫލްތަކުގައި އެކުލެވޭ ހައިޑްރަލިޓިކް އެންޒައިމް( Hydrolytic enzyme )ތަކުގެ އެހީގައި އެޕަރަސައިޓަކާއި ހަމަލާދީ ނައްތާލައެވެ.\nއީއަސިނަފިލްތައް މަދުވުން[އުނިއިތުރު ގެންނަވާ]\nލޭގެ ސެލްތައް އުފެދޭގޮތް\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 19 ޖެނުއަރީ 2015، 12:23 ގައެވެ.


SunOnline: MTCC ge amaazakee eh billion dollar ge kunfungnakah vun\nއުންމީދީ ލަނޑުދަނޑިތަކަކާއެކު އެމްޓީސީސީގެ އަމާޒަކީ އެއް ބިލިއަން ޑޮލަރުގެ ކުންފުންޏަކަށް ވުން\nމުހައްމަދު ޔަމީން 20 Jan 2022, 08:41\nކުރިއަށް އޮތް ފަސް އަހަރަށް އެމްޓީސީސީގެ އަމާޒަކީ އެއް ބިލިއަން ޑޮލަރުގެ ކުންފުންޏަކަށް ވުން ކަމަށް އެ ކުންފުނީގެ މެނޭޖިން ޑިރެކްޓަރު އާދަމް އާޒިމް ވިދާޅުވެއްޖެއެވެ.\nއެމްޓީސީސީގެ މެނޭޖިން ޑިރެކްޓަރު އާދަމް އާޒިމް "ސަން"އަށް ވިދާޅުވީ ކުރިއަށް އޮތް އަހަރެއްހާ ދުވަހުގެ ތެރޭގައި ވެސް އެ ކުންފުންޏަށް ބޮޑެތި ބަދަލުތަކެއް އަންނާނެ ކަމަށެވެ. އެގޮތުން އެ ކުންފުނިން ހަރަކާތްތެރިވާ ހުރިހާ ދާއިރާތަކަކުން ވެސް ބޮޑެތި ކުރިއެރުންތަކެއް އަންނަމުންދާކަން އޭނާ ފާހަގަކުރެއްވިއެވެ.\n"އަޅުގަނޑުމެންގެ އަމާޒަކީ އެމްޓީސީސީ މިއޮތް ލެވެލް އިން އެހެން ލެވެލްއަކަށް ހިއްލާލުން. އަޅުގަނޑުމެން ކުރާ ހަތަރު ވައްތަރެއްގެ މަސައްކަތުގައި ވެސް،" އާޒިމް ވިދާޅުވިއެވެ.\nއެމްޓީސީސީގެ މަސައްކަތްތައް ބެހިފައިވާ މައިގަނޑު ހަތަރު ބަޔަކީ ދަތުރުފަތުރާއި، އިމާރާތްކުރުމާއި، އާންމު ވިޔަފާރި އާއި ޑޮކްޔާޑުގެ ޚިދުމަތެވެ.\nދަތުރުފަތުރުގެ ދާއިރާއަށް ބަލައިލާއިރު، އަތޮޅު ފެރީގެ ނިޒާމުގެ މަސައްކަތް ބާރު ސްޕީޑުގައި ކުރިއަށްދާކަން އާޒިމް ފާހަގަ ކުރެއްވިއެވެ. އަދި މުޅި ފެރީގެ ނިޒާމު ނިމޭއިރު ރައްޔިތުންނަށް އެތައް ލުއިފަސޭހަ ތަކެއް ލިބޭނެ ކަމަށް ވެސް އޭނާ ވިދާޅުވިއެވެ.\n"ޓްރާންސްޕޯޓުގެ ނިޒާމު ބަދަލުވެގެން މިދަނީ. ސްލޯ ފެރީއިން ސްޕީޑް ފެރީގެ ނިޒާމަކަށް ބަދަލުވެގެން މިދަނީ. އެހެންވީމަ މިހާރު އޮތް ހިސާބުން އެހެން ލެވެލަކަށް އެމްޓީސީސީ އަދި މުޅި ގައުމު ވެސް އުފުލިގެން އެދަނީ،" އޭނާ ވިދާޅުވިއެވެ.\nހއ.މުރައިދޫ ބަނދަރު ހެދުމުގެ މަޝްރޫއު ފެށުމުގެ ރަސްމިއްޔާާތުގައި އެމްޓީސީސީގެ އެމްޑީ އާދަމް އާޒިމް --- ފޮޓޯ/ އެމްޓީސީސީ\nއެމްޓީސީސީން ފޯރު ކޮށްދޭ ބަހުގެ ހިދުމަތްވެސް ތަރައްގީ ކުރުމަށް ގިނަ މަސައްކަތްތަކެއް ކުރަމުން އަންނަ ކަމަށް އާޒިމް ވިދާޅުވިއެވެ. އެގޮތުން މުޅިން ހުއްޓިފައި އޮތް ހައްދުންމައްޗާއި، ފުވައްމުލައް އަދި އައްޑޫގެ ބަހުގެ ހިދުމަތް ފެށުމަށް ތައްޔާރުވަމުން އަންނަ އިރު މާލޭ ސަރަހައްދުގެ ބަހުގެ ނިޒާމަށް ވެސް ގިނަ ކުރިއެރުންތަކެއް ގެނައުމަށް އަންނަނީ ތައްޔާރުވަމުންނެވެ.\nއަދި އަންނަ އޯގަސްޓު މަހުގެ ކުރިން ސީދާ މާލެއިން ހުޅުމާލޭ ފޭސް ދެއަކަށް ދަތުރުތައް ފެށުމަށް ވެސް ތައްޔާރުވަމުން އަންނަ ކަމަށް އާޒިމް ވިދާޅުވިއެވެ.\n"އައްޑޫގަ ވެސް ހުރިހާ ބަހެއް ގޮތަށް ހަލާކުވެފަ އެހުރީ، ފުވައްމުލަކުގަ ވެސް ހަލާކުވެފަ އެހުރީ، ލާމު އަތޮޅުގަ ވެސް ހަލާކުވެފަ އެހުރީ. އެ ބަސްތައް އެހުރީ ދުއްވޭ ހާލަތުގައެއް ނޫން. ނަމަވެސް މި އަހަރުގެ ތެރޭގައި އަޅުގަނޑުމެން މި ގެންނަ ބަދަލުތަކާ އެއްކޮށް އާ ބަސްތައް ހޯދި، މުވައްޒަފުން ނެގި، ވަރަށް ބޮޑު ތަފާތުތަކާއެކު ބަހުގެ ހިދުމަތް ދޭން ފެށިދާނެ،" އާޒިމް ފާހަގަކުރެއްވިއެވެ.\nށ.ފޭދޫ ބަނދަަރު ހެދުމުގެ މަޝްރޫއު ކުރިއަށްދާ ގތް އެމްޓީސީސީގެ އެމްޑީ އާަދަަމް އާޒިމް ބައްލަވާލައްވަނީ --- ފޮޓޯ/ އެމްޓީސީސީ\nބުރިޖުގެ މަޝްރޫއުތައް ހިންގޭ ވަރުގެ ކުންފުންޏަކަށް ވުމަކީ އިމާރާތް ކުރުމުގެ ދާއިރާއިން އެމްޓީސީސީގެ އެންމެ ބޮޑު އަމާޒުކަމަށް އާޒިމް ފާހަގަކުރެއްވިއެވެ. އޭނާ ވިދާޅުވީ މިހާރު އެ ކުންފުނިން ކުރިއަށް ގެންދާ ކޯޒްވޭ މަޝްރޫއުތަކަކީ ބްރިޖުގެ މަސައްކަތުގެ ތެރެއަށް ވަނުމަށް އެ ކުންފުންޏަށް ލިބޭ ފުރުސަތެއް ކަމަށެވެ.\nށ.ކޮމަންޑޫ، ގދ. މަޑަވެލި-ހޯޑެއްދޫ، ގދ. ފަރެސްމާތޮޑާ އަދި ކ. މާފުށީގައި ކޯޒްވޭ ހެދުމުގެ މަސައްކަތާ އެ ކުންފުނިން ވަނީ ހަވާލުވެފައެވެ.\nއިމާރާތް ކުރުމުގެ ދާއިރާއިން ކުންފުނީގެ މަސައްކަތް ފުޅާކުރުމަށްޓަކައި އެކަމަށް ބޭނުންވާ ސާމާނާއި، ފަންނީ އިލްމާއި، ބިނާތައް އިތުރަށް ތަރައްގީ ކުރަންޖެހޭކަން އޭނާ ފާހަގަ ކުރެއްވިއެވެ.\n"މިހާރު އަޅުގަނޑުމެންގެ އަތުގައި ހުރި މަސައްކަތްތަކަށް ބަލާއިރު ދޮޅު އަހަރެއްހާ ދުވަސް ނޫނީ ދެ އަހަރެއްހާ ދުވަސް ތެރޭގައި އަޅުގަނޑުމެންނަށް އެ ލެވެލް އަށް ދެވޭނެ އަޅުގަނޑަށް ގަބޫލުކުރެވޭ،" އާޒިމް ވިދާޅުވިއެވެ.\nދެ ކޮމަންޑޫ ގުޅުވާަލުމުގެ މަޝްރޫއު ފެށުމުގެ ރަސްމިއްޔާާތުގަައި އެމްޓީސީސީގެ އެމްޑީ އާދަމް އާޒިމް ވާހަކަދައްކަަވަނީ --- ފޮޓޯ/ އެމްޓީސީސީ\nއެމްޓީސީސީގެ ޑޮކްޔާޑަކީ ކުރިމަގުގައި އެކުންފުނީގެ މުހިއްމު ރައުސްމާލަކަށް ވެގެންދާނެ ކަމަށްވެސް އޭނާ ގަބޫލުކުރައްވައެވެ.\n"ރާއްޖޭގަ ނެތް އިންޓަނޭޝަނަލް ޑޮކްޔާޑެއް. އެހެންވީމަ އެމްޓީސީސީން ކުރާ ވިޔަފާރީގަ އަޅުގަނޑުމެން މިބަލަނީ ކުރިއަށް އޮތް އަހަރު ތެރޭގަ އެމްޓީސީސީގެ ޑޮކްޔާޑު ވެސް އިންޓަނޭޝަނަލް ކޮށް ރާއްޖޭން ބޭރަށްދާ ގިނަ ބޯޓުފަހަރަށް ހިދުމަތް ދެވޭނެ އިންތިޒާމު ހަމަޖެއްސުމުގެ މަސައްކަތް މިހާރު ކުރިއަށް އެބަދޭ،" އާޒިމް ފާހަގަކުރެއްވިއެވެ.\nއާންމު ވިޔަފާރީގެ ދާއިރާއިން ވެސް އެމްޓީސީސީން އަންނަނީ ބޮޑު ބަދަލަކަށް ތައްޔާރުވަމުންނެވެ. އާޒިމް ވިދާޅުވި ގޮތުގައި ދާދި އަވަހަށް އެ ކުންފުނިން ވިއްކާ އެކި ބާވަތްތައް ފަސޭހަކަމާއެކު، އޮންލައިންކޮށް ގަނެވޭނެ އިންތިޒާމު ހަމަޖެހޭނެއެވެ.\n"އަޅުގަނޑުމެންގެ ޓްރޭޑިން ޑިވިޝަންގަ ވެސް ވަރަށް ކޮންވެންޝަނަލް ކޮށް އަދި ކަންތައްތައް މިހިނގަނީ ނަމަވެސް އަޅުގަނޑުމެން އޮންލައިންކޮށް އަޅުގަނޑުމެން މި ވިއްކާ ސާމާނު، ސްޕެއާ ޕާޓަށް ދަންދެން ފެންނާނެ އިންތިޒާމު ހަމަޖެއްސުމަށްޓަކައި އެ މަސައްކަތް ވެސް އެބަ ކުރެވޭ،" އާޒިމް ވިދާޅުވި އެވެ.\nކުރުމުއްދަތެއްގެ ތެރޭގައި ބޮޑެތި ލަނޑުދަނޑިތަކަކަށް ވާސިލު ވުމަށް އެމްޓީސީސީން އަމާޒު ހިފާފައިވާއިރު، އެ ކުންފުންޏަކީ މިހާރު ވެސް ރާއްޖޭގައި ގިނަ މަޝްރޫއުތަކެއް ހިންގަމުން އަންނަ ކުންފުންޏެކެވެ.\nއެގޮތުން ބިން ހިއްކުމާއި، އެއާޕޯޓު ހެދުމާއި، މަގު ހެދުމާއި، ބަނދަރު ހެދުންފަދަ އުމްރާނީ ތަރައްގީގެ ގިނަ މަސައްކަތްތަކެއް އެ ކުންފުނިން ކުރެއެވެ. ބަހުގެ ޚިދުމަތް ދޭ ސަރަހައްދުތަކުގައި އެ ހިދުމަތް ދިނުމާއި، މުޅި ރާއްޖޭގައި ފެރީގެ ހިދުމަތް ދިނުމަކީ ވެސް އެ ކުންފުނީގެ މަސައްކަތުގެ މުހިއްމު ބައެކެވެ. މީގެ އިތުރުން އެ ކުންފުނިން އަންނަނީ އޮޑިދޯނި ފަހަރާ ގުޅޭ ގިނަ ހިދުމަތްތަކެއް ވެސް ފޯރުކޮށްދެމުންނެވެ.


މާމުނަގައު ރިސޯޓަށް ދަތުރުކުރި ދޯންޏެއް އިންޖީނު ހުއްޓިގެން އެމްއެންޑީއެފް އިން އެހީތެރިވެއްޖެ – Ungoofaaru\nބަނޑޭރިގަނޑު/ޙަބަރު/މާމުނަގައު ރިސޯޓަށް ދަތުރުކުރި ދޯންޏެއް އިންޖީނު ހުއްޓިގެން އެމްއެންޑީއެފް އިން އެހީތެރިވެއްޖެ\nރ.މާމުނަގައު ރިސޯޓަށް ދަތުރުކުރަނިކޮށް އިންޖީނު ހުއްޓުނު "އަމާޒު 2" ދޯނި – ފޮޓޯ: އެމްއެންޑީއެފް\nމާލެ އިން ފުރައިގެން ރ.މާމުނަގައު ރިސޯޓަށް ދަތުރުކުރި ދޯންޏެއް އިންޖީނު ހުއްޓިގެން އެމްއެންޑީއެފް އިން އެހީތެރިވެއްޖެއެވެ. މިއަދު ހެނދުނު ހިނގި މި ހާދިސާގައި އިންޖީނު ހުއްޓިފައި ވަނީ “އަމާޒް 2” ނަމަކަށް ކިޔާ މުދާ އުފުލާ ދޯންޏެކެވެ.\nއެމްއެންޑީއެފް އިން ބުނި ގޮތުގައި މި ހާދިސާ އެމްއެންޑީއެފް ކޯސްޓް ގާޑްގެ މެރިޓައިމް ރެސްކިއު ކޯޑިނޭޝަން ސެންޓަރަށް ރިޕޯޓުކޮށްފައި ވަނީ މިއަދު ހެނދުނު 08:43 ގައި ކަމަށެވެ. އަދި މި ރިޕޯޓް ލިބުމާއެކު ކޯސްޓް ގާޑުގެ މާލޭ އޭރިއާ ސްކޮޑްރަން އިން ހަރަކާތްތެރިވާން ފަށާފައި ވާނޭ ކަމަށް އެމްއެންޑީއެފް އިން ބުންޏެވެ.\n80 ފޫޓުގެ މި ދޯނި އިންޖީނު ހުއްޓިފައި ވަނީ ކ.އަކިރިފުށީގެ ހުޅަނގުން2ނޯޓިކަލް މޭލު ބޭރަށެވެ. އަދި އެ ވަގުތު ދޯނީގައި 10 ބިދޭސީންނާއި ދިވެއްސަކާ އެކު ޖުމްލަ 11 މީހުން ތިބި ކަމަށް އެމްއެންޑީއެފް އިން ބުނެފައިވެއެވެ.


Indonesia Ge Fazaa Raiy Kula Ah Badhalu Vejje - Vaguthu\nއިންޑޮނޭޝީއާގެ ފަޒާ ރަތްކުލަ އަށް ބަދަލުވެއްޖެ\n9 މަސް ކުރިން ( ސެޕްޓެމްބަރު 24, 2019 )\nއިންޑޮނޭޝިޔާގެ ފަޒާ ރަތް ކުލަ އަށް ބަދަލުވެފައި\nއިންޑޮނޭޝިއާގެ ޖަންގަލީގައި އަލިފާންގަނޑެއް ރޯވެ، ދުމުގެ އަސަރުތައް ކުރުމުންދާތާ އެތައް ދުވަހެއް ފަހުން އެ ޤައުމުގެ ބޮޑު ބައެއްގެ ފަޒާ ރަތްކުލަ އަށް ބަދަލުވެއްޖެއެވެ.\nއެ ގައުމުގައި ދިރިއުޅެމުންދާ ރައްޔިތަކު ބީބީސީ އަށް މައުލޫމާތު ދެމުން ބުނެފައި ވަނީ މިގޮތަށް މަޑު ރަތްކުލަ އެއް އަރާފައި އޮންނަތާ ދުވަސްކޮޅެއް ވެއްޖެކަމަށާއި ނަމަވެސް، މިފަހުން ރަތްކުލަ ވަރަށް ގަދަވެފައިވާ ކަމަށެވެ.\nމިގޮތަށް ރަތް ކުލަ އަރާފައި މިވަނީ އަލިފާނުގެ ސަބަބުން އަރާ ދުމާއި، ހިރަފުހާއި އެއްވުމުގެ ސަބަބުންނެވެ. މިކަމަށް ކިޔާ ނަމަކީ "ރޭލީ ސްކެޓަރިންގް" ކަމަށް މޫސުމާއި ބެހޭ އިދާރާތަކުން ބުނެއެވެ.\nކޮންމެ އަހަރަކުވެސް އެ ގައުމުގެ ޖަންގަލީގައި އަލިފާން ރޯވާއިރު، އެ އަލިފާނުން ކުރާ ދުމުގެ އަސަރު ސައުތް އީސްޓް އޭޝިއާގެ އޮންނަ ގިނަ ގައުމުތަކަކަށް ކުރެއެވެ. މިގޮތުން ދާދި ފަހުން މެލޭޝިޔާ އަށްވެސް މި ދުމުގެ އަސަރު ކުރިލެއް ބޮޑުކަމުން 1200 އެއްހައި ސްކޫލްގެ ކިޔެވުންވެސް މެދުކަނޑާލާފައިވާކަން ފާހަގަކޮށްލެވެއެވެ.\nއިންޑޮނޭޝިއާގެ އާއްމު ރައްޔިތުން ބުނާ ގޮތުގައި މިގޮތަށް ރަތް ކުލަ އަރާފައި އޮތުމުން ވަރަށް ބޮޑަށް ލޯ ހިރުވައި، ކަރަށްވެސް ތަދުވެއެވެ. "މިއީ މާސް އެއް ނޫން. މިއީ ޖަމްބީ (އެ ގައުމުގެ އަވަށެއް). އަހަރެމެން އިންސާނުން ނޭވާލާން ސާފު ވައި ކޮންމެހެންވެސް ބޭނުންވާނެ" ދުމުގެ އަސަރު ކޮށްފައިވާ މީހަކު ބީބީސީ އާއި ވާހަކަ ދައްކަމުން ބުނެފައި ވެއެވެ.\nމި އަހަރުތެރޭގައި ދުނިޔޭގެ ބޮޑެތި އެތައް ޖަންގަންޏެއްގައި ރޯވެފައި ވާއިރު، އިންސާނުން ގަސްތުގައި ހުޅު ޖަހާފައިވާ ޖަންގަލިތައް އާދަޔާއި ހިލާފަށް ގިނަކަން ތަފާސް ހިސާބުތަކުން ދައްކައެވެ.\nކައިވެނިން ބޭރުން ގުޅުން ހިންގި ދެ ލޯބިވެރިއެއްގެ ގައިގައި ހައްދު ޖަހައިފި


މިއީ ބަލިމީހެއް ނޫން، ކޭކެއް – Ubufili\nComments Off on މިއީ ބަލިމީހެއް ނޫން، ކޭކެއް\nމިއީ ބަލިމީހެއް ނޫން، ކޭކެއް\nއަސްލު އެއްޗެހި ކަމަށް ގަބޫލުކުރެވޭހާ މޮޅަަށް މިހާރު ކޭކު އެޅުމަކީ ވަރަށް ބޮޑަށް ތަރައްގީވަމުން އަންނަ ހުނަރެކެވެ. ކޭކު ޑެކަރޭޝަންގައި އުޅޭ މީހުންގެ ސޯޝަލްމީޑިއާ އެކައުންޓްތަކުން ވެސް އަންތަރީސްވާހާ މޮޅަށް އަޅާފައި ހުންނަ ކޭކްތައް މިހާރު ވަރަށް ގިނައިން ފެނެ އެވެ.\nމިއީ ވެސް ވަރަށް ތަފާތު ކޭކެއްގެ ވާހަކަ އެވެ. މީގެ ފޮޓޯތައް ސޯޝަލް މީޑިއާގައި ދައުރުވާން ފެށުމުން ބައެއް މީހުން ހީކުރީ ކޮވިޑް ބަލީގައި ހޮސްޕިޓަލެއްގެ ޕްރައިވެޓް ރޫމެއްގައި އޮތް މީހެއް ކަމަށެވެ. އެކަމަކު މީގެ ހަގީގަތް އެނގުމުން ގިނަ ބަޔަކަށް ލިބުނީ ވަރަށް ބޮޑު ހައިރާންކަމެކެވެ. މިއީ އަސްލު ކޭކެވެ. އެޑްމިޓްކޮށްފައި އޮތް މީހަކު ސިފަވާ ގޮތަށް ހަދާފައި އޮތް ބޮޑު ކޭކެވެ.\nމީގެ އިތުރު ފޮޓޯތައް އާންމުކުރި އިރު އެ މީހާ “ފޮތިފޮތިކުރާ” ތަން ވެސް ފެނެ އެވެ. މިއާ އެކު ބައެއް މީހުން ބުނީ އެ ފެނިފައި ގަތީ ބިރު ކަމަށެވެ. ބައެއް ބުނީ ހީވީ ބިރުވެރި ފިލްމެއްގައި މީހަކު “ކޮށައިލާ ގޮތަށް” މީހަކު ކޮށާލާފައި އޮތްހެން ކަމަށެވެ.\nމި ކޭކަކީ “ދަ ބޭކް ކިންގް” ގެ ނަމުން މަޝްހޫރު އިނގިރިސޭވިލާތުގެ ބެން ކުލެން ތައްޔާރުކުރި ކޭކެކެވެ. މި ވެނީލާ ޗޮކްލެޓް ގަނާޝް ކޭކްގެ ވާހަކަ މީގެ މަސްތަކެއްކުރިން އޭނާ ފޭސްބުކްގައި ވެސް ހިއްސާކޮށްފައިވެ އެވެ.\nWhen you need someone turning into Cake who you gonna call!? 🍰👑 Hahaha I proper loved working on this project for…Posted by The BakeKing on Thursday, September 17, 2020\nއެކަމަކު އާންމުންގެ ސަމާލުކަން މިއަށް މިހާރު ހުއްޓުނީ ބުރާސްފަތި ދުވަހު ހޮރޯ4ކިޑްސްގެ ޓްވިޓާގައި ހިއްސާކުރުމުންނެވެ.\nމި ކޭކަކީ އިނގިރޭސި ރެޕާ ސްލޯތާއީ މިދިޔަ އަހަރުގެ ސެޕްޓެމްބަރު މަހު ނެރުނު ވީޑިއޯ ލަވަ “ފީލް އަވޭ” ގައި ބޭނުންކޮށްފައިވާ ކޭކެކެވެ. ބެންގެ ޕޯސްޓްގައި އެ ލަވަ ބަލާލަން ވެސް އެދިފަ އެވެ. ލަވައިގައި “އެޑްމިޓްކޮށްފައި އޮތް މީހާ” ފޮތިކޮށްގެން ކާ ތަން ދައްކަ އެވެ.\nComments Off on މާފަންނު ގެއެއްގެ ތެރޭގައި މަރުވެފައި އޮތް މީހަކު ފެނިއްޖެ\nމާފަންނު ގެއެއްގެ ތެރޭގައި މަރުވެފ� ...\nComments Off on ރާޝިދުގެ ކެމްޕޭނަށް މިނިސްޓަރުންނާއި މެމްބަރުން ހިމެނޭ އެމްޑީޕީގެ ބޮޑު ޓީމެއް ކޮމަންޑުއަށް\nރާޝިދުގެ ކެމްޕޭނަށް މިނިސްޓަރުންނާ ...\nComments Off on ގޯލްޑްކާޑް ހިފައިގެން ގޮސް ސުވަރުގެއިން ގަނޑުވަރަކަށް ވަދެވޭނެ ޔަޤީން މަގު-!\nގޯލްޑްކާޑް ހިފައިގެން ގޮސް ސުވަރުގ� ...\nComments Off on އަލަމާ ދޯނިން ގެއްލުން ދެ މީހެއްގެ ވަނަވަރު އާންމުކޮށްފި\nއަލަމާ ދޯނިން ގެއްލުން ދެ މީހެއްގެ � ...\nComments Off on ދުޢާ ކުރުން ގިނަކުރުމުގެ މޫސުމަށް ތައްޔާރުވޭ! ޢަރަބި ބަހުން ކުރާ ދުޢާގެ މާނަ ނުއެނގޭނަމަ މިމަގުން ޢަމަލުކުރާށެވެ!\nދުޢާ ކުރުން ގިނަކުރުމުގެ މޫސުމަށް ތ ...\nComments Off on މަޖަލަކަށް ނަމަވެސް ދީނުގެ ޝިޢާރުތަކަށާ ދީނުގެ ރުކުންތަކަށް ޖޯކުޖެހުމަކީ ވަރަށް ނުބައިކަން ބޮޑުވެގެންވާ ފާފައެއް!: ޝައިޚް އާދަމް ނިޝާން\nމަޖަލަކަށް ނަމަވެސް ދީނުގެ ޝިޢާރުތ� ...\nComments Off on ސުނިލް ގްރޯވާގެ “ސަންޕްލާވާ” ގެ މޯޝަން ޕޯސްޓަރެއް\nސުނިލް ގްރޯވާގެ “ސަންޕްލާވާ” � ...\nComments Off on ވީޑިއޯ: ރޭއަޅުކަމަށް ކުދި ބޮޑު އެންމެން ސަމާލުކަން އިތުރުކުރައްވާ!: ޝައިޚް އިބްރާހީމް ފަރީދް\nވީޑިއޯ: ރޭއަޅުކަމަށް ކުދި ބޮޑު އެން� ...\nComments Off on ޑާކްރެއިންގެ ވިދުމަށް ތޭރަ އަހަރު! އެތައް އެވޯޑަކާއެކު އަދިވެސް ކުރިއަށް!\nޑާކްރެއިންގެ ވިދުމަށް ތޭރަ އަހަރު! � ...\nComments Off on ބެލެނިވެރިއަކާނުލައި ކުޑަކުދިން އެކަނި ދެނަމާދުދޭތެރޭ ބޭރުތެރެއަށް ދޫކޮށްލާފައި ބެހެއްޓުން ވަނީ މަނާވެގެން!: ޑރ. އިޔާޟް\nބެލެނިވެރިއަކާނުލައި ކުޑަކުދިން އެ ...\nComments Off on މަސްތުވާ ކޮންމެ އެއްޗަކީ އިސްލާމްދީނުގައި ޙަރާމް އެއްޗެއް: ޚުތުބާ\nމަސްތުވާ ކޮންމެ އެއްޗަކީ އިސްލާމްދ� ...\nComments Off on ހައްލު ނުވި ފްލައިން ސްކޫލްގެ މައްސަލަ: ދަރިވަރުން ގޮތް ހުސްވެއްޖެ!\nހައްލު ނުވި ފްލައިން ސްކޫލްގެ މައްސ ...


ކޯވިޑް19 އާއި ގުޅިގެން ސިތާނާ ގްރޫޕްގެ ފިހާރަތަކުން ތަކެތީ އަގުހެޔޮކޮށްފި – Mikal News\nކޮވިޑް-19 އާއި ގުޅުވައިގެން ފިހާރަތައް ބަންދު ކުރުމުން ސިތާނާ ސްޓޯރު އޯޑަރުކުރުން ޑެލިވަރީކޮށް ދޭ!\nމިހާރު މުޅި ދުނިޔޭގައި ވެސް ހަލުއިކަމާއެކު ފެތުރެމުންދާ ކްރޯނާވައިރަސް (ކޯވިޑް19) ރޯގާ އާއި ގުޅިގެން ފުވައްމުލަކު، ސިތާނާ ގްރޫޕްގެ ފިހާރަތަކުން މުދަލުގެ އަގުހެޔޮކުރުމަށް ނިންމައިފިއެވެ.\nސިތާނަ ގްރޫޕްގެ ފިހާރަތަކުގެ ތެރެއިން ސިތާނާ ސްޓޯރަށް އިމްޕޯޓް ކުރާ މުދަލުން %25 ޕަސެންޓް އަގު ހެޔޮކުރުމަށާއި ސިތާނާ ހާޑްވެއަރ އަށް ރާއްޖެއިން ބޭރުން ގެންނަ މުދަލުން %10 އަގުހެޔޮކުރުމަށް ނިންމާފައިވެއެވެ. އަދި އަސްރަފީ-ސިތާނާ ބުކްޝޮޕުގެ ހުރިހާ މުދަލަކުން %10-%15 އާއި ދެމެދުގެ ޑިސްކައުންޓެއް ދިނުމަށް ވަނީ ނިންމާފައެވެ.\nމިއަދު (18 މާރިޗް 2020) ފެށިގެން، ސިތާނާގްރޫޕްގެ ފިހާރަތަކު މި ޑިސްކައުންޓްތައް ލިބިގެންދާނެ ކަމަށް އެފަރާތުން ހާމަކުރައްވައެވެ.\nމިއީ މިހާރު މުޅި ދުނިޔެއަށް ވެސް ދިމާވެގެން އުޅޭ ކޯވިޑް19 ކާރިސާއާއި ގުޅިގެން ރައްޔިތުންގެ އާއްމު ދިރިއުޅުމަށް މާލީގޮތުން ދިމާވެފައިވާ ދަތިކަމަށް ލުޔެއް ދިނުމުގެ ގޮތުން އެކޮމްޕެނީގެ ފިހާރަތަކުން ދޭ ލުޔެއް ކަމަށް އެގްރޫޕުން މިކަލް ނޫހަށް ފޮނުވާފައިވާ މައުލޫމާތުގައި ހާމަކޮށްފައި ވެއެވެ.\nމީގެ އިތުރުން ސިތާނާ ސްޓޯރުން ފޯރުކޮށްދެމުންދާ ކާބޯތަކެތި، އެތަކެތި ރާއްޖެ އެތެރެ ކުރުމަންދާ ފަރާތްތަކުން ލިބެމުންދާނަމަ، އެއްވެސް ދަތިކަމެއް ނެތި ލިބެމުންދާ ގޮތަށް ސްޓޮކް ހުސްނުވެ ބަލަހައްޓަމުން ގެންދާކެމަކުގެ ޔަގީންކަން އެފަރާތުން ދެއެވެ.\nސިތާނާ ސްޓޯރުގެ ތަކެތީގެ އަގުހެޔޮކުރުން\nކޮވިޑް19 އާއި ގުޅުވަިއގެން ސްތާނާ ސްޓޯރުން ވަނީ ރައްކާތެރިކަމުގެ ފިޔަވަޅުތައް ވަސް ވަރުގަދަ ކޮށްފައެވެ.\nގުޅުންހުރި މައުލޫތައް:ކޯވިޑް19, ފުވައްމުލައް ސިޓީ, ސިތާނާ ސްޓޯރު\nމިގޮތައް ނަމޫޫ ދައްކަން ފެންނަނީ\nއޯޓީ ކަނޑާ ލީމަވަރަށް ދެރަ…


Malé city council - News\nމާލޭގެ އެކި ސަރަޙައްދުތަކުގައި ހަރުކޮށްފައިވާ ރިވެތި އިރުޝާދުދޭ ބޯޑު.\nމާލެ ސިޓީ ކައުންސިލް އިދާރާ22 އޭޕްރިލް 2022\nމާލޭގެ އެކި ސަރަޙައްދުތަކުގައި ރިވެތި އިރުޝާދުދޭ ބޯޑު ހަރުކުރުމުގެ މަސައްކަތް ކައުންސިލުން ފަށައިފި\nމާލެ ސިޓީ ކައުންސިލުން މާލޭގެ އެކި ސަރަޙައްދުތަކުގައި ރިވެތި އިރުޝާދުދޭ ބޯޑުތައް ހަރުކުރުމުގެ މަސައްކަތް ފަށައިފިއެވެ. މި ބޯޑުތައް މާލޭގެ އެކި ސަރަޙައްދުތަކުގައި ހަރުކުރަން ފަށާފައިވަނީ ބުރާސްފަތި ދުވަހުއެވެ.\nމިފަދަ ރިވެތި އިރުޝާދުދޭ ބޯޑުތައް ހެދުމަކީ މާލެ ސިޓީ ކައުންސިލްގެ ސްޓްރެޓެޖިކް އެކްޝަން ޕްލޭނުގެ ދަށުން ކުރުމަށް ނިންމާފައިވާ ކަމެކެވެ. މި ބޯޑުތަކުގެ ބޭނުމަކީ ރިވެތި އުސޫލުތައް އާންމު ރައްޔިތުންނަށް ކިޔައިދިނުމާއި ރިވެތި އުސޫލުތަކުން ކަންކަން ކުރުމަށް މީހުންނަށް ބާރުއެޅުމެވެ.\nމި މަސައްކަތްފެށިގެން ދިޔަކަން ހާމަކުރައްވާ ކުރެއްވި ޓްވީޓެއްގައި މާލެ ސިޓީގެ މޭޔަރު ޑރ މުޙައްމަދު މުޢިއްޒު ވިދާޅުވީ ރިވެތި އިރުޝާދުދޭ ކުދި ބޯޑުތަކުގެ އިތުރުން މިފަދަ އިރުޝާދުދޭ ބޮޑަތި ބޯޑުތައްވެސް ކުރިއަށް އޮތް ދުވަސްތަކުގައި މާލޭގެ އެކި ސަރަޙައްދުތަކުގައި ހަރުކުރެވިގެންދާނެ ކަމަށެވެ.\nމި މަސައްކަތުގެ ދަށުން އެންމެ ފުރަތަމަ ހަރުކުރުމަށް ހަމަޖެހިފައިވަނީ 100 ބޯޑެވެ. އަދި މިފަދަ އިރުޝާދުދޭ ބޮޑެތި 10 ބޯޑު ހަރުކުރުމަށްވެސް ވަނީ ނިންމާފައެވެ.\nމާލެ ސިޓީ ކައުންސިލުން ރިވެތި އުސޫލުތަށް އަންގައިދޭ ބޯޑުތަށް މާލެ ސިޓީގެ އެކި ސަރަޙައްދުތަކުގައި ހަރުކުރުމުން އެކިއެކި ދީނީ އިލްމުވެރިނާއި އާންމު ރައްޔިތުން އަންނަނީ ޝޯޝަލް މީޑިއާގައި މޭޔަރަށާއި ކައުންސިލަށް ތަޢުރީފުކުރަމުންނެވެ. ރިވެތި އިރުޝާދުދޭ މި ބޯޑުތައް ފަރުމާކޮށްފައިވަނީ ކަމާއިބެހޭ ފަންނީ މީހުންގެ އިރުޝާދާއި ލަފާގެ މަތިންނެވެ.\n"ޗާލު މާލެ ސިޓީ" މި ޝިއާރުގެ ދަށުން މާލެ ސިޓީއަށް ހިތްގައިމުކަން ގެނެސްދިނުމަށް، މަގުތަކުގެ ފަރުމާއަށް ގެންނަންޖެހޭ ބަދަލުތައް ގެނެސް، މަގުމަތި ބޭނުންކުރުމުގެ ހަމަތައް އެކަށައަޅައި، މުޅި ރަށް ފެހިކޮށް، ކުނީގެ އުނދަގުލުން ރައްޔިތުން ސަލާމަތްކޮށް، ނަމޫނާ ފަރުމާތަކަކަށް އިޖްތިމާޢީ އަދި އިޤްތިޞާދީ ބޭނުމަށް ތަންތަން ފަރުމާކުރުމަކީ ކައުންސިލްގެ އެއް އަމާޒެކެވެ.


ރައީސުލްޖުމްހޫރިއްޔާގެ އަނބިކަނބަލުން ކޮވިޑް-19 އަށް ފައްސިވެ ވަޑައިގެންފި | Sandhaanu\nރައީސުލްޖުމްހޫރިއްޔާގެ އަނބިކަނބަލުން ކޮވިޑް-19 އަށް ފައްސިވެ ވަޑައިގެންފި\nރައީސް އިބްރާހީމް މުޙައްމަދު ޞާލިޙުގެ އަނބިކަނބަލުން މަހާރެހެންދި ފަޒުނާ އަޙްމަދު، ކޮވިޑް-19 އަށް ޕޮޒިޓިވް (ފައްސި)ވެ ވަޑައިގެންފިކަން ރައީސް އޮފީހުން ހާމަކޮށްފިއެވެ.\nރައީސް އޮފީހުން ޚަބަރު ދިން ގޮތުގައި މަހާރެހެންދި ފަޒުނާ މިހާރު ހުންނެވީ އާއިލާއާއި އެކަހެރިވެވަޑައިގެންނެވެ. އަދި، އެކަމަނާ ކޮވިޑަށް ފައްސިވެވަޑައިގެންނެވިކަމަށްވިޔަސް ޙާލުކޮޅު ރަނގަޅެވެ.\nރައީސް އިބްރާހީމް މުޙައްމަދު ޞާލިޙާއި، ފަޒުނާއަށް ލިބިވަޑައިގެންފައިވާ، ދެބޭފުޅުން ކޮވިޑް-19 އަށް ހެއްދެވި ޓެސްޓުގެ ނަތީޖާ ވަނީ ނައްސިވެފައެވެ.\nމަހާރެހެންދި ފަޒުނާގެ އެއްބަނޑު އެއްބަފާފުޅު ކޮއްކޮއާ ކައިވެނިބައްލަވައިގެން އުޅުއްވާ ޅިއަނު، ޕޮލިސް ކޮމިޝަނަރ މުޙައްމަދު ޙަމީދު ވެސް ވަނީ ކޮވިޑް-19 އަށް ފައްސިވެ ވަޑައިގެންފައެވެ. އެ ޚަބަރު ފެތުރުނީ މަހާރެހެންދި ފަޒުނާ ކޮވިޑު-19 އަށް ފައްސިވި ހިތާމަވެރި ޚަބަރު ލިބުމުގެ ކުރިންނެވެ.\nޚަބަރު ލިބިފައިވާ ގޮތުގައި ޙަމީދު ކޮވިޑް-19 އަށް ފައްސިވެވަޑައިގަތީ ރާއްޖޭގައި ޖަހަމުންދާ ކޮވިޝީލްޑް ވެކްސިންގެ ދެވަނަ ޑޯޒް ފުރިހަމަކުރައްވައިގެން ހުންނަވަނިކޮށްނެވެ.\nރައީސް އިބްރާހީމް މުޙައްމަދު ޞާލިޙުވެސް ހުންނެވީ ކޮވިޑް-19 އިން ރައްކާތެރިވެވަޑައިގަތުމަށް ވެކްސިންގެ ފުރަތަމަ ޑޯޒާއި ދެވަނަ ޑޯޒު ވެސް ޖައްސަވައިގެންނެވެ.\nޙަސަން އޭޕްރިލް 15, 2021 At 11:42 ޕމ\n“ވެވަޑައިގަތީ” އަމިއްލަ އަކަށްތަ؟\nދިވެހި ބަހުގަ ވެވަޑައިގަތުން ބޭނުން ކުރަނީ އަމިއްލަ އިޙްތިޔާރު ގައި ކުރާ ކަންކަމަށް ނޫންބާ؟


Lockdown uvaanulaa, lui thakeh dheefi\nލޮކްޑައުން އުވާނުލާ، ލުއިތަކެއް ދޭން ނިންމައިފި\nމިރޭގެ ނޫސްވެރިންގެ ބައްދަލްވުމުގައި ހެލްތް މިނިސްޓަރު އަބްދުﷲ އަމީން ވާހަކަފުޅު ދައްކަވަނީ: ލޮކްޑައުން އުވާލާ ކުރިއަށް އޮތް ދެ ހަފްތާއަށް އިތުރު ލުއިތަކެއް ވަނީ ދީފައި --\nކޮވިޑް-19 އިގެ ބަލިމަޑުކަމާއި ގުޅިގެން މާލެ ސަރަހައްދުގައި އިއުލާނު ކޮށްފައިވާ ލޮކްޑައުންގެ މުއްދަތު އިތުރު ހަފުތާއަކަށް ދަމާލާއި ލޮކްޑައުންގެ ހާލަތުގައި ލުއި ތަކެއް ދޭން ސަރުކާރުން ނިންމައިފި އެވެ.\nމިރޭ އެންއީއޯސީން ބޭއްވި ނޫސްވެރިންގެ ބައްދަލްވުމުގައި ބައިވެރިވެ ވަޑައިގެން ހެލްތް މިނިސްޓަރު އަބްދުﷲ އަމީން ވިދާޅުވީ ކޮވިޑްގެ ބަލިމަޑުކަމާއި ގުޅިގެން މިރެއިން ފެށިގެން ހާލަތު އާ މަރުހަލާއަށް ގޮސްފައިވާ ކަމަށެވެ.\nލޮކްޑައުންއަށް ލުއި ދިނުމަށް ނިންމާފައިވާ ކަމަށާ އެ ހާލަތު ދެމިގެން ދާނީ ދެ ހަފުތާގެ މުއްދަތަށް ކަމަށް ބެލެވޭ ކަމަށް ވެސް މިނިސްޓަރު ވިދާޅުވިއެވެ. އެގޮތުން ގެއިން ބޭރަށް ނުކުމެ އުޅުމާއި، ދަތުރުފަތުރުކުރުމާއި ވިޔަފާރި ކުރުމަށް ލުއިތަކެއް ދޭން ވަނީ ނިންމާފަ އެވެ.\nމާދަމާއިން ފެށިގެން ގޭބީސީތަކުން ނިކުމެވޭ މީހުންގެ އަދަދު އިތުރުކޮށް، ބޭރުގައި އުޅެވޭ ވަގުތަކުތައް އިތުރު ކުރުމުގެ ފުރުސަތު ވެސް ދިނުމަށް ވަނީ ނިންމާފަ އެވެ. އެގޮތުން ކޮންމެ ގެއަކުންވެސް ތިން މީހުންނަށް ހަފްތާއަކު ދެ ދުވަހު ދެ ގަޑިއިރަށް ބޭރަށް ނިކުމެ އުޅުމުގެ ހުއްދަ ފުލުހުން މެދުވެރިކޮށްދޭނެ އެވެ. އަދި ބައެއް ކަހަލަ ވިޔަފާރިތަކަށް ފުރުސަތު ދިނުމަށް ވަނީ ނިންމާފަ އެވެ. މީގެ އިތުުރުން މަސްމާރުކޭޓް ހުޅުވުމަށް ވެސް ވަނީ ނިންމާފަ އެވެ.\nލޮކްޑައުންގައި މާދަމާއިން ފެށިގެން ލިބޭ ލުއިތައް\nގޭބީސީތަކުން ނުކުމެވޭ މީހުންގެ އަދަދު އިތުރުކޮށް، ވަގުތު އިތުރުކުރުން\nނިކުމެ އުޅެވޭ ޒޯންތައް އިތުރު ކުރުން\nރީ-ޓެއިލް ފިހާރަތައް ހުޅުވުމުގެ ހުއްދަ ދިނުން\nބައެއް ފިހާރަތަކަށް އޮންލައިންކޮށް ވިޔަފާރިކޮށް، ޑެލިވަރީ ކުރުމުގެ ހިދުމަތް ދިނުން\nވޯކްޝޮޕްތަކާއި މަސްމާރުކޭޓް ހުޅުވުމުން\nބޭންކްގެ ހިދުމަތް ދޭ ވަގުތު އިތުރު ކުރުން\nރެސްޓޯރަންޓް ކެފޭތަކަށް ޑެލިވަރީގެ ހުއްދަ ދިނުން\nޓެކްސީ އަދި ޕިކަޕުގެ ހިދުމަތުގެ ހުއްދަ ދިނުން\nސިއްހީ ހިދުމަތްދޭ ތަންތަނުން އޮންލައިންކޮށް ހިދުމަތް ދިނުމުގެ ހުއްދަ ދިނުން\nކޮލެޖް، ޔުނިވާސިޓީތަކަށް އޮންލައިންކޮށް ކިޔަވައިދިނުމުގެ ފުުރުސަތު ދިނުން\nމިނިސްޓަރު ވިދާޅުވީ ރީޓެއިލް ފިހާރަތަކަށް ހިދުމަތް ދިނުމަށް ހުއްދަ ދޭން ނިންމާފައިވާ ނިންމުމުގެ ތެރެއިން ސްޕަމާކެޓް، ބޭކަރީ، ކަންމަތީ ފިހާރަ އާއު ފާމަސީ އާއު ބުކްޝޮޕާއި ކުޑަކުދިންގެ ތަކެތި ވިއްކާ ފިހާރަތައް އަދި ހާޑްވެއާ ފިހާރަތައް ހުޅުވޭނެ ކަމަށެވެ.\nނަމަވެސް މޯބައިލް ފޯން ފިހާރަތަކާއި އިލެކްޓްރޯނިކް ތަކެތި ވިއްކާ ފިހާރަތަކާއި، ފޮތި ފިހާރަ އަދި ކުޅިވަރު ސާމާނުތައް ވިއްކާ ފިހާރަތަަކާއި، ރީތިވާ ސާމާނު ވިއްކާ ފިހާރަތަކަށް އޮންލައިންކޮށް ހިދުމަތްދޭ ޑެލިވަރީ ކޮށްދިނުމުގެ ހުއްދަ ދިނުމަށް ނިންމާފައިވާ ކަމަށެވެ.\nމީގެ އިތުރުން ބެންކެގް ހިދުމަތް ފުޅާކުރުމުގެ ގޮތުން ފުރަތަމަ ދެ ހަފްތާގައި ތިން ދުވަހަށް އަދި އޭގެ ފަހުން ފަސް ދުވަހަށް ބޭންކް ހުޅުވުމުގެ ހުއްދަ ދިނުމަށް ވަނީ ނިންމާފައެވެ. އަދި ކެފޭ ރެސްޓޯރަންޓްތަކަށް ފުރަތަމަ ދެ ހަފްތާގައި ޑެލިވަރީ އަދި އޭގެ ފަހުުން ޓޭކްއަވޭއަށް ފުރުސަތު ދިނުމަށް ނިންމާފައިވާ ކަމަށެވެ.\nމި ހާލަތުގައި ލުއި ދީފައިނުވަނީ މިސްކިތްތަކުގައި ޖަމާެއަތް ހެދުމަށް މިސްކިތްތައް ހުޅުވުމަށާއި، ސުކޫލްތަކާއި އޮފީސްތައް ހުޅުވުމުގެ އިތުރުން ރަށްރަށައް ދަތުރު ކުރުމަށެވެ. އެކަންކަމަށް ކުރިއަށް އޮތް ދެ ހަފްތާތެެރޭގައި ހުއްދަ ނުދިނުމަށް ނިންމާފައިނުވާ ކަމަށް މިނިސްޓަރު އަމީން ވިދާޅުވިއެވެ. ނަމަވެސް އޭގެ ފަހުން އެކަންކަމާއި ގުޅޭގޮތުން ގޮތްތަކެއް ނިންމުމަށް ވަނީ ހަމަޖެހިފައެވެ.\nއެޗްޕީއޭ މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން + އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް އެންއީއޯސީ ކޮރޯނާ ވައިރަސް ކޮވިޑް-19 މައިމޫނާ އަބޫބަކުރު


Dhuniyeyge enme kuru mamma umurun 44 aharugai maru vehjje - One Online\nދުނިޔޭގެ އެއްމެ ކުރު މަންމަ އުމުރުން 44 އަހަރުގައި މަރުވެއެޖެ\nމަދުން ނޫނީ ނުފެންނަ ޖެނިޓިކް މައްސަލައެއްގެ ސަބަބުން އިސްކޮޅުގައި ދެ ފޫޓު ހަތަރު އިންޗި ހުންނަ ސްޓޭސީ ހެރަލްޑް މަރުވީ އަޖައިބު ކުރުވަނިވި ހަޔާތެއް ފުރިހަމަ ކޮށްފައެވެ. ސްޓޭސީ އަށް ދިމާވި ސިްހީ މައްސަލަތަކުގެ ސަބަބުން އޭނާގެ ހެދިބޮޑުވުމަށް ބޮޑެތި އަސަރުތަކެއް ކުރިއެވެ.\nފުއްޕާމޭ ފުރިހަމައަށް ނުއުފެދުމުގެ ސަބަބުން ނޭވާލުމުގެ މައްސަލަތައް ކުރިމަތިވަމުން ދިޔައެވެ. އަދި ކަށިތައް ބަލިކަށިވުމުން ބޮޑެތި އުނދަގޫތަކާ ކުރިމަތިލިއެވެ. މިކަމުގެ ސަބަބުން ދަތި އުނދަގޫ ހަޔާތެއް އޭނާ ފުރިހަމަކުރަން ޖެހުނެވެ.\nސްޓޭސީގެ އާދަޔާ ހިލާފު ދިރިއުޅުން ސިފަކުރެވިގެން ދިޔައީ މުޢުޖިޒާތެއް ގޮތުގައެވެ. ޑޮކުޓަރުން އޭނާގެ ސިއްޙީ ހާލު ތަންނުދޭތީ ދަރިޔަކު ނުހޯދުމަށް ވެސް ލަފާދިނެވެ. ސްޓޭސީ ބަނޑުބޮޑު ވެއްޖެނަމަ އެތެރެހަށީގެ ގުނަވަންތަކަށް ނުރައްކާވާނެ ކަމަށް ޑަކުޓަރުން ދިޔައީ ބުނަމުންނެވެ. ބަނޑުތެރޭގައިވާ ދަރިފުޅު މާބޮޑުވެއްޖެނަމަ ސްޓޭސީގެ ފުއްޕާމެޔާއި ހިތް ފިތުމުގެ ނުރައްކާ ބޮޑުކަމަށް ޑަކުޓަރުން ބުނެފައިވެއެވެ.\nސްޓޭސީ އަށް ތިން އަހަރުތެރޭ ތިން ދަރީން ލިބިފައިވާއިރު ދޮށީ ދެކުދިން ވިހެއުމުގައި އުނދަގޫ ތަކެއް ނުޖެހުނެެވެ. ނަމަވެސް 2010 ވަނަ އަހަރު އެންމެ ހަގުކުއްޖާ ވަނީ ހާލުދެރަވެގެން އެންމެ އަށް ހަފުތާ ތެރޭ ސިޒޭރިން ހަދައިގެން ބަނޑުން ނަގަން ޖެހިފައެވެ. ސްޓެސީ އަށް މިކަމުގެ ދަތި އުނދަގޫ ތަހައްމަލުކުރަން ޖެހުނެވެ.\nސްތޭސީއަށް ޖެހިފައިވާ ޖެނެޓިކް މައްސަލަ އޭނާގެ ކުދިންނަށް ވާރުތަވެދާނެ ކަމަށް ލަފާކުރެވުނެވެ. އަދި ޓެސްޓުތަކުން ދެއްކިގޮތުން އެންމެ ދޮށީ ދަރި މަލަޗީ ގެ ހަށިގަނޑުން އަލާމާތް ތައް ފެނުނެވެ. މަލަޗީ ބޮޑުވަމުން އަންނަވަރަކަށް އުނދަގޫ ކުރިމަތިވާނެ ކަމަށް ޑަކުޓަރުން ލަފާކުރެއެވެ.\nސްޓޭސީގެ އުނދަގޫ ހަޔާތާ އަސަރުން ފުރިގެން ވާދުވަސްތަކުން އޭނާއަށް ލިބިފައި ވަނީ އާދަޔާ ހިލާފު ހިއްވަރެކެވެ. އަދި އޭނާގެ ދަރިން ވެސް އެހިއްވަރު ލިބިގަންނާނެކަމަށް އޭނާވަނީ ބުނެފައެވެ.


އުތެމަ ޖަމްޢިއްޔާގެ ރިޕޯޓްތައް ތަޙްޤީޤުކޮށް ފިޔަވަޅު އެޅުމަށް ދިވެހިރާއްޖޭގެ 30 މަދަނީ ޖަމްޢިއްޔާ އަކުން ގޮވާލައިފި – ޖަމްޢިއްޔަތުއް ސަލަފް\nއުތެމަ ޖަމްޢިއްޔާގެ ރިޕޯޓްތައް ތަޙްޤީޤުކޮށް ފިޔަވަޅު އެޅުމަށް ދިވެހިރާއްޖޭގެ 30 މަދަނީ ޖަމްޢިއްޔާ އަކުން ގޮވާލައިފި\nތާރީޚް: 17:44 23 ޖުލައި 2020\nދިވެހިރާއްޖޭގައި ރަޖިސްޓްރީވެފައިވާ ޖަމްޢިއްޔާއެއް ކަމަށްވާ ”އުތަމަ“ އިން އދ. ގެ އެކިއެކި އެޖެންސީ ތަކަށް ހުށައެޅުމަށް ތައްޔާރުކޮށްފައިވާ ދެ ރިޕޯޓެއްގައި އިސްލާމްދީނުގެ އަޞްލުތަކާއި ޚިލާފު ވާހަކަ ތަކެއް އެކުލެވޭތީ އެ ޖަމްޢިއްޔާގެ އެ ރިޕޯޓުތައް ތަޙްޤީޤު ކުރުމަށް ގޮވާލައި ރާއްޖޭގެ 30 މަދަނީ ޖަމްޢިއްޔާއަކުން ބަޔާނެއް ނެރެފިއެވެ.\nޖަމްޢިއްޔަތުއްސަލަފުވެސް ހިމެނޭގޮތަށް މިއަދު ހަވީރު އެޖަމްޢިއްޔާތަކުގެ ފޭސްބުކު ޕޭޖުތަކުން އާއްމުކޮށްފައިވާ ބަޔާނުގައި ”އުތެމަ“ އިން ޖެނީވާގައި އޮންނަ ސީޑޯ ކޮމިޓީގެ 76 ވަނަ ބައްދަލުވުމަށް ހުށަހަޅާ ރިޕޯޓުގައި 19 ޑިސެމްބަރ 2019 ގައި ދީނާ ޚިލާފު ރިޕޯޓެއް ނެރެގެން އުވާލާފައިވާ ”އެމް.ޑީ.އެން“ގެ ރިޕޯޓު ބަލައިގަނެ، އެ ރިޕޯޓުގައި ފާހަގަކޮށްފައިވާ ދީނާ ޚިލާފު ކަންތައްތައް ބަލައިގަތުމަށް ގޮވާލާފައިވުމީ ނުރައްކާތެރި ކަމެއްކަމުގައި ފާހަގަކޮށްފައިވެއެވެ.\n“ އަދި މީގެ އިތުރުން މި އަހަރުގެ ނޮވެމްބަރ މަހު އ.ދ. ގެ އިންސާނީ ޙައްޤުތަކާއި ބެހޭ އިދާރާއިން ބާއްވާ ”ޔޫ.ޕީ.އާރު“ގެ 36 ވަނަ ބައްދަލުވުމަށް ހުށަހެޅުމަށް އުތެމަ އާއި އެމް.ޑީ.އެން އަދި ފުރާންސްގެ ”އެފް.އައި.ޑީ.އެޗް(އިންޓަނޭޝަނަލް ފެޑެރޭޝަން ފޮރ ހިޔުމަން ރައިޓްސް)“ ކިޔާ މަދަނީ ޖަމްޢިއްޔާއެއް ގުޅިގެން 03 އޮކްޓޯބަރ 2019 ގައި ތައްޔާރުކޮށްފައިވާ ދިވެހިރާއްޖޭގެ އިންސާނީ ޙައްޤުތަކުގެ ޙާލަތާއި ބެހޭ ރިޕޯޓުގައިވަނީ ދިވެހިރާއްޖޭގައި ފައްޅި އެޅުމަށާއި ޣައިރު ދީންތަކަށް ފުރުޞަތު ދިނުމަށް ގޮވާލާފައެވެ. އަދި ޒިނޭކުރުމުގެ ޙައްދު ޤާނޫނީ ޢުޤޫބާތުން އުނިކުރުމަށާއި ކުށްތަކަށް މަރުގެ އަދަބު ކަނޑައެޅުން ހުއްޓާލުމަށް ގޮވާލައި އިސްލާމްދީނުގެ ޙައްދުތަކަށްވަނީ ފާޅުގައި އިންކާރުކޮށްފައެވެ. އަދި މީގެ އިތުރުން ދިވެހިރާއްޖޭގައި ”ޖިންސީ ގުޅުންތައް“ އެއްވެސް ހުރަހެއް ނެތި ހިންގުމާއި އެފަދަ ކަންތައްތައް ކުރާ މީހުންނަށް ޤާނޫނީ ރައްކާތެރިކަން ދިނުމަށްވެސްވަނީ ގޮވާލާފައެވެ. މިއީ ދިވެހިރާއްޖޭގެ ޤާނޫނާއި ޤަވައިދުތަކަށް ގޮންޖަހާ ދިވެހި ދަޢުލަތުގެ ހަމައެކަނި ދީންކަމަށްވާ އިސްލާމްދީނަށް ކޮށްފައިވާ ފުރައްސާރައެއްކަމަށް އަޅުގަނޑުމެން ދެކެމެވެ. އަދި މިފަދަ ޢަމަލުތައް މިފަސްގަނޑުގައި ހިންގިގެން ވާނެކަމަށް އަޅުގަނޑުމެން ނުދެކެމެވެ. އަދި މިގޮތަށް ތަކުރާރުކޮށް އެކި ފާޑުފާޑު ރިޕޯޓުތަކުގެ ނަމުގައި އިސްލާމްދީނާއި އެދީނުގެ ޙުކުމްތަކަށް ފާޑުކިޔުމަކީ މުޖުތަމަޢުގައި ނަފުރަތު އުފެއްދުމުގެ ޢަމަލެއް ކަމާއިމެދު އަޅުގަނޑުމެން ޝައްކެތް ނުކުރަމެވެ. “ އިތުރަށް އެބަޔާނުގައި ވެއެވެ.\nތިރީގައި މިވަނީ ބަޔާން ނެރުނު ޖަމްޢިއްޔާތަކުގެ ނަމާއި ބަޔާނުގެ ޕީ.ޑީ.އެފް ކޮޕީއެއްގެ ލިންކެވެ.\nބަޔާން ނެރުނު ޖަމްޢިއްޔާތައް\n1. އެސޯސިއޭޝަން ފޮރ ސޯޝަލް އެވެއަރނެސް (އަސާ) / ހއ. އުލިގަމު 16. ޔޫނިއަން ސްޕޯރޓްސް ކްލަބު / އއ. މަތިވެރި\n2. ޖަމްޢިއްޔަތު ރިސާލާ / ހދ. ނޮޅިވަރަން 17. ޖަމްޢިއްޔަތުލް ޤަލަމް / އދ. ދަނގެތި\n3. ކެތި އަރާ / ހދ. ހަނިމާދޫ 18. ޒުވާނުންގެ ކްލަބު / އދ. ދަނގެތި\n4. ސާއްބަ އެކުވެރި ކްލަބު / ހދ. ހަނިމާދޫ 19. ޖަމްޢިއްޔަތުލް އަންވާރު / އދ. ދަނގެތި\n5. ހޮޅުދޫ އިސްލާމިކް މޫވްމަންޓް / ނ. ހޮޅުދޫ 20. ދަނގެތި މަސައްކަތްތެރިންގެ ޖަމްޢިއްޔާ / އދ. ދަނގެތި\n6. ސްމާރޓް ސޮސައިޓީ / ނ. މަނަދޫ 21. އަލްތަޛްކީރު / އދ. އޮމަދޫ\n7. ނިދާއުލްއިސްލާމް / ނ. ފޮއްދޫ 22. ހޭޅި ސްޕޯރޓްސް ކްލަބު / އދ. އޮމަދޫ\n8. ޔުނައިޓެޑް ފޮރ މައި މީދޫ ޔޫތު ޑިވެލޮޕްމަންޓް (އުއްމީދު) / ރ. މީދޫ 23. އަލް ބައްޔިނަ / އދ. މަހިބަދޫ\n9. މީދޫ ޖަމްޢިއްޔަތުއްޞަލާޙް / ރ. މީދޫ 24. ބިނާ ޖަމްޢިއްޔާ / ލ. މާވަށް\n10. މީދޫ އެކުވެރި ކްލަބު / ރ. މީދޫ 25. ޢިލްމު / ލ. ފޮނަދޫ\n11. ލެންޓަރން / ރ. ހުޅުދުއްފާރު 26. ޔުނީކް ސްޕޯރޓްސް ކްލަބު / ދ. ބަނޑިދޫ\n12. މާސް އެމަލްގެމޭޝަން އެވެއަރނެސް އެންޑް ޑިވެލޮޕްމަންޓް (މާޑު އެސޯސިއޭޝަން) / ޅ. އޮޅުވެލިފުށި 27. ބަނޑިދޫ އެސޯސިއޭޝަން ފޮރ ސޯސަލް އެމްޕަވަރމެންޓް (ބޭސް ފައުންޑޭޝަން) / ދ. ބަނޑިދޫ\n13. ގެދަރިންގ އޮޅުވެލިފުށި އޯލް ލިންކިންގ ސޮސައިޓީ / ޅ. އޮޅުވެލިފުށި 28. ދަނގެތި ޔޫތު ޑިވެލޮޕްމަންޓް / އދ. ދަނގެތި\n14. ތުލުސްދޫ ޒުވާނުންގެ ރޫޙް / ކ. ތުލުސްދޫ 29. ޢިލްމު ފައުންޑޭޝަން / މާލެ\n15. ޖަމްޢިއްޔަތުލް މަދަދު / އއ. މަތިވެރި 30. ޖަމްޢިއްޔަތު ސަލަފު / މާލެ\nމި ޖުމުލައަށް ފިއްތަވާލެއްވުމުން ބަޔާން ޑައުންލޯޑު ކުރެވޭނެއެވެ.\n11,011 total views


Fiyavalhu thah dhamahattaanan, Iran ge theluge viyafaari dhanee halaakuvamun: America\nއިރާން ތެލުގެ ވިޔަފާރި ދަނީ ހަލާކު ވަމުން: އެމެރިކާ\nއެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ: އެމެރިކާއިން އަޅާފައިވާ ދަތިކުރުމުގެ ފިޔަވަޅުތައް އުވާ ނުލާނެ ކަމަށް ވިދާޅުވި\nއެމެރިކާއިން އީރާނަށް އަޅާފައިވާ ދަތިކުރުމުގެ ފިޔަވަޅުތަކުގެ ސަބަބުން އިރާނަށް ކޮންމެ ދުވަހަކު 2.7 މިލިއަން ތެޔޮ ފީފާ ގެއްލިގެންދާ ކަމަށް އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ވިދާޅުވެއްޖެ އެވެ.\nއެމެރިކާގެ ޓީވީ ޗެނަލަކަށް ދެއްވި އިންޓަވިއުއެއްގައި، ޕޮމްޕިއޯ ވިދާޅުވީ، އިރާންގެ ތެލުގެ ވިޔަފާރި މިހާރު ހަލާކުވަމުންދާ ކަމަށާއި އިރާނަށް އަޅާފައިވާ ފިޔަވަޅުތައް އުވާ ނުލައި އެ ގޮތުގައި ކުރިއަށް ގެންދާނެ ކަމަށެވެ. ޕޮމްޕިއޯ ވިދާޅުވީ، އިރާނުން ކޮންމެ ދުވަހަކުވެސް ތެޔޮ ނެގުމުގެ މަސައްކަތް ކުރާ ކަމަށާއި ނަމަވެސް އެމެރިކާއިން އަޅާފައިވާ ފިޔަވަޅުތަކުގެ ސަބަބުން އެ ތެޔޮ ގަންނަން ގައުމުތައް ފަސް ޖެހޭ ކަމަށެވެ.\n"ކޮންމެ ދުވަހަކު 2.7 މިލިއަން ފީފީ ތެޔޮ ގެއްލުމަށް ފޮނުވަމުން، އެއީ އިރާނަށް އަޅާފައިވާ ދަތިކުރުމުގެ ފިޔަވަޅުތަކުގެ ސަބަބުން، އެ ފިޔަވަޅުތަކުގެ ސަބަބުން ގައުމުތަކުން އިރާންގެ ތެޔޮ ގަންނަން ފަސްޖެހޭ، މިކަން އެމެރިކާއިން ދަމަހައްޓާނަން،" ޕޮމްޕިއޯ ވިދާޅުވި އެވެ.\nއިރާނަށް ދަތިކުރުމުގެ ފިޔަވަޅު އެމެރިކާއިން އަޅާފައިވަނީ، 2015 ވަނަ އަހަރު ދުނިޔޭގެ ބާރުތަކާއެކު ހެދި ނިއުކުލިއާ އެއްބަސްވުމާއި ހިލާފުވުމުންނެވެ. އެއްބަސްވުމުގައި ވާގޮތުން އިރާނަށް ނިއްކުލިއާ އަދި ޔޫރޭނިއަމް ފައްކާ ކުރެވޭނީ އެއްބަސްވުމުގައި ބަޔާންކޮށްފައިވާ މިންވަރަށެވެ. ނަމަވެސް އިރާނުން ވަނީ އެއްބަސްވުމުގައި ބަޔާން ކޮށްފައިވާ މިންވަރަށްވުރެ އިތުރަށް ޔޫރޭނިއަމާއި ނިއްކުލިއާ ފައްކާ ކުރަން ފަށާފަ އެވެ. އެއްބަސްވުމުމާއި ހިލާފުވި ކަމަށް ބުނެ އެމެރިކާއިން އިރާނަށް ދަތިކުރުމުގެ ފިޔަވަޅު އެޅީ 2017 ވަނަ އަހަރު އެވެ. އޭރު އެމެރިކާ ވަނީ އެއްބަސްވުމުން ވަކިވެފަ އެވެ.\nފިޔަވަޅުތަކުގެ ސަބަބުން އިރާންގެ އިގްތިސޯދު ހަލާކުވެ، ރައްޔިތުން އަސާސީ ހިދުމަތްތަކުން މަހުރޫމްވެފައިވާ ކަމަށް އިރާންގެ ފޮރިން މިނިސްޓަރު ޖަވާދު ޒާރިފް ވަނީ މީގެ ކުރިން އދގެ ބައްދަލުވުމެއްގައި ވިދާޅުވެފަ އެވެ.\nއެމެރިކާއިން އަޅައިފައިވާ ދަތިކުރުމުގެ ސަބަބުން އިގްތިސޯދީ ކުރިއެރުމަށް މަސައްކަތް ނުކުރެވޭ ކަމަށް އިޝާރާތް ކުރައްވާ ޒާރިފް ވަނީ އެއީ ވަރަށް ބޮޑު ކަންބޮނޑުވުމެއްގެ ގޮތު އދ. ގައި ފާޅު ކުރައްވާފަ އެވެ. އަދި ވިދާޅުވީ ފިޔަވަޅުތަކުގެ ސަބަބުން އިރާންގެ ހޮސްޕިޓަލްތަކަށާއި ފާމަސީތަކަށް ބޭނުންވާ ބޭސް ނުލިބުގެ އިތުރުން ކާބޯތަކެތި ވެސް އިރާންގައި ތަދު ވެފައިވާ ކަމަށެވެ.


Farimeehaa Kurimathygai An'bimeehaa Aai Eynaa Ge Dharifulhu Rape Kohlaifi! - Vaguthu\nފިރިމީހާ ކުރިމަތީގައި އަނބިމީހާއާއި އޭނާގެ ދަރިފުޅު ގޭންގަކުން ރޭޕްކޮށްލައިފި\nފިރިމީހާ ގަހެއްގައި ބަދެފައި އޭނާގެ އަނބިމީހާއާއި އޭނާގެ ދަރިފުޅު ގޭންގްއެއްގެ ބަޔަކު ވެގެން ރޭޕްކޮށްލައިފިއެވެ. މިކަން ހިނގާފައިވަނީ އިންޑިޔާގެ އަވަށެއް ކަމަށްވާ ބިޙާރުގައެވެ.\nއިންޑިޔާގެ ފުލުހުން އިންޑިޔާގެ މީޑިޔާތަކަށް މައުލޫމާތު ދެމުން ބުނެފައިވަނީ ރޭޕްކޮށްފައިވަނީ ސައިކަލެއްގައި ދިޔަ ތިން މީހުން މަޑު ކުރުވައިގެން ގޭންގަކަށް ނިސްބަތްވާ ބައެއް ކަމަށެވެ. އަދި މިމީހާއާއެކު އޭނާގެ 15 އަހަރުގެ ދަރިފުޅާއި އޭނާގެ އަނބިމީހާވެސް ރޭޕްކޮށްފައިވެއެވެ. މި ދެމީހުން ރޭޕް ކޮށްފައިވަނީ މިފިރިހެން މީހާ ކުރިމަތީގައެވެ. ރޭޕް ކޮށްފައިވަނީ މިފިރިހެން މީހާ ގަހަކާ ލާ ބެންނުމަށް ފަހުގައެވެ.\nފުލުހުން މީޑިޔާތަކަށް މައުލޫމާތު ދެމުން ބުނެފައިވަނީ މިހާރު މިމައްސަލައިގައި ތުޙުމަތު ކުރެވޭ އެންމެން ހައްޔަރުކޮށްފައިވާ ކަމަށާއި މިގޭންގަށް ނިސްބަތްވާ މީހުންނަކީ މީގެ ކުރިންވެސް މިފަދަ ކުށްތައް ކޮށްގެން ހައްޔަރުކޮށްފައިވާ ބައެއް ކަމަށެވެ.\nޖޫން 15, 2018 02:23\nޖޫން 15, 2018 02:27\nމިހާލަތައް ގައުމު ދިޔައީމާ މޯދީ ޖެހޭނީ ނުފޯރާފޮތިން ގޫގަޅަން އޭރުން ފެންނާނީ ތިޔަބުނާ ޑިމޮކްރަސީ ރާއްޖޭގެ ކަންތައްތަކަސް އަނގަ ނުބާނާ މޯދީގެ ދަށު ކައްގަނޑައް މޯދީ އަތް ބާނަބަލަ އޭރުން އަތްޖެހޭނީ ތިޔަބުނާ އިންސާފްވެރިނޫން ހުކުމުގަ.\nޖޫން 15, 2018 06:42\nކޮބާތަ މޯދީ އަދިވެސް މޮޅެތި ފޮޓޯ ނަގާ އިންސްޓަރގްރާމް ކުރެވޭތޯބަލާ އަދި އެހެން ޤައުމުތަކުގެ ކަންކަމާ ބެހެވޭތޯ ބަލާ އަމިއްލަ ޤައުމުގެ ހާލަތު މީ..


Raees vadhaigathumun isthiufaa ah govaalaa ihuthijaaju koffi\nރަައީސް ސޯލިހް ކުޅުދުއްފުށީ ހޮސްޕިޓަލަށް ވަޑައިގަންނަވަނީ: ކުޅުދުއްފުށީން އިދިކޮޅުގެ ޝުއޫރުތަކާއި އަޑުތައްވެސް އިވިވަޑައިގަތް --\nއުތުރުގެ ކުޅުދުއްފުށި ސިޓީއަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް މިއަދު ވަޑައިގެންނެވި ވަގުތާއި ދިމާކޮށް އިދިކޮޅު ދެ ޕާޓީއަށް ނިސްބަތްވާ އެ ރަށުގެ ބައެއް އާންމުން އިހުތިޖާޖުކޮށް އަޑުއުފުލައިިފި އެވެ.\nތިން ދުވަހުގެ ދަތުރުފުޅެއްގައި ރައީސް ސޯލިހްގެ ދެކަނބަލުން މިއަދު ވަނީ ކުޅުދުއްފުއްޓަށް ވަޑައިގެންފައެވެ. ކުޅުދުއްފުށީ އެއާޕޯޓްގައި ރައީސްގެ ދެކަނބަލުންނަށް މަރުހަބާ ދެންނެވުމަށް އެތައް ބަޔަކު އެއްވެ ތިބިއިރު އެއާޕޯޓްގެ ބޭރުގައި ތިބެގެން އިިދިކޮޅުގެ ސަޕޯޓަރުން ވަނީ ރައީސް ސޯލިހާ ދެކޮޅަށް ވަރަށް ބޮޑަށް އަޑުއުފުލާފައެވެ.\nއިހުތިޖާޖުގެ ބައިވެރިން ވަނީ ގައުމުގެ ހާލަތު ނާޒުކުކޮށްފައިވާ ކަމަށް ބުނެ ރައީސް ސޯލިހްގެ އިސްތިއުފާއަށް ގޮވާލާފައެވެ. އަދި މިވަގުތު ފަސް އަހަރުގެ ހުކުމެއްގައި ހުންނެވި ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން މިނިވަން ކުރުމަށްވެސް ގޮވާލާ އަޑުއުފުލާފައިވެއެވެ. ރައީސް ޔާމީންގެ މައްޗަށް ހިންގި ޝަރީއަތަކީ އިންސާފުވެރި ޝަރީއަތެއް ނޫން ކަމަށާ އެ ޝަރީއަތަށް ސަރުކާރުން ނުފޫޒު ފޯރުވާ ކަމަށް ބުނެވެސް އަޑުއުފުލާފައިވެއެވެ.\nމީގެ އިތުރުން އެމްޑީޕީގެ ތެރޭގައި މިހާރު އޮތް ބައިބައިވުމުގެ އަސްލަކީވެސް ރައީސް ސޯލިހު ކަަމަށް ބުނެ އިހުތިޖާޖުގެ ބައިވެރިން ވަނީ ފާޑުކިޔާފައެވެ.\nރަައީސް ސޯލިހް ކުޅުދުއްފުށީ އެއާޕޯޓުން ނިކުމެވަޑައިގަންނަވަނީ: ކުޅުދުއްފުށީން އިދިކޮޅުގެ ޝުއޫރުތަކާއި އަޑުތައްވެސް އިވިވަޑައިގަތް --\nއިހުތިޖާޖުގެ ބައިވެރިން ހަރު އަޑުން އަޑު އުފުލަމުން ގެންދިޔަނަމަވެސް ރައީސް ސޯލިހް ވަކި އެއްޗެއް ވިދާޅުވެފައެއް ނުވެއެވެ.\nއެމަނިކުފާނު އެއާޕޯޓުން ފުރަތަމަ ވަޑައިގެންނެވީ ކުޅުދުއްފުށީ ރީޖަނަލް ހޮސްޕިޓަލަށެވެ. ހޮސްޕިޓަލްގެ އެކި ޑިޕާޓްމަންޓްތަކަށް ޒިޔާރަތް ކުރައްވާ އެތަނުގެ އިސްވެރިންނާއި ރައީސް ބައްދަލު ކުރެއްވިއެވެ. އަދި ހޮސްޕިޓަލަށް ގެނެސްފައިވާ ބަދަލުތައް ބައްލަވާ ލެއްވިއެވެ.\nރައީސްގެ މި ދަތުރުފުޅުގައި ހަނިމާދޫ އާއި ކުމުންދޫއަށްވެސް ވަޑައިގަންނަވާނެ އެވެ. ހަނިމާދޫއަށް ވަޑައިގަންނަވާއިރު އެ ރަށުގެ ރައްޔިތުންގެވެސް ބޮޑެތި ކަންބޮޑުވުންތަކެއް އެބަހުއްޓެވެ. ހާއްސަކޮށް އެއާޕޯޓް ތަރައްގީ ކުރުމުގެ ނަމުގައި އެ ރަށުން އަށްލައްކަ އަކަފޫޓްގެ ބޮޑު ބިމެއް ނަގަން ނިންމާފައިވާ މައްސަލާގައި ރައްޔިތުން ތިބީ ވަރަށް ބޮޑަށް ރުޅިގަދަވެފައެވެ.\nއެކަން ހުއްޓާލުމަށް ގޮވާލާ ގިނަ ބަޔަކު ސޮއިކޮށް ރައީސަށް ޕެޓިޝަނެއްވެސް ވަނީ ހުށައަޅާފައެވެ.\nރައީސް އަބްދުﷲ ޔާމީން ޕީޕީއެމް ރައީސް އިބްރާހިމް މުހައްމަދު ސޯލިހު + ކުޅުދުއްފުށި އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ކުޅުދުއްފުށީ އެއާޕޯޓް ކުޅުދުއްފުށި ސިޓީ